text:
ཐ་མག་གི་ཉེས་དམིགས།
སློབ་དཔོན་ཆེན་པོ་ཟམ་གདོང་རིན་པོ་ཆེ།
ཕྱི་ལོ་༡༩༩༧ ཟླ་༨ ཚེས་༡༠ དགོང་མོར་ཝྰ་ཎ་དབུས་བོད་ཀྱི་ཆེས་མཐོའི་གཙུག་ལག་སློབ་གཉེར་ཁང་གི་ཨ་ཏི་ཤའི་ཚོགས་ཁང་ཆེན་མོར་ངེས་སྟོན་པ་སྐྱབས་རྗེ་སློབ་དཔོན་ཟམ་གདོང་རིན་པོ་ཆེ་མཆོག་གིས་སློབ་གཉེར་བ་སྤྱི་ཡོངས་ལ་ཐ་མ་ཁའི་ཉེས་དམིགས་སྐོར་གསུང་བཤད་རྒྱས་པ་ཤིག་གནང་བའི་སྒྲ་འཛིན་འཁོར་ཐག་ཞིག་ལག་སོན་བྱུང་། དེ་ནི་ཝྰཎ་མཐོ་སློབ་དེ་བཞིན་ཐ་མག་འཐེན་མི་ཆོག་པའི་ས་ཁུལ་དུ་བསྒྱུར་བའི་སྒྲིག་གཞི་གཏན་འབེབས་སྒྲོགས་སྦྱང་སྐབས་ཀྱི་གསུང་བཤད་ཡིན་པ་དེའི་ནང་དུ་སྒྲིག་གཞི་དང་འབྲེལ་བའི་གསུང་བཤད་རྣམས་ཕར་ཕུད་ཐ་མ་ཁའི་ཉེས་དམིགས་སྐོར་གྱི་ཤེས་བྱ་རྣམས་མང་ཚོགས་ལ་ཕན་ཐོགས་ན་སྙམ་ནས་འདིར་སྒྲ་འཁོར་ནས་ཡིག་ཐོག་ཏུ་ཕབ་པ་ཞིག་ཡིན། འདིའི་ནང་དུ་རིན་པོ་ཆེ་མཆོག་གིས། ཐ་མག་དེ་སྨྱོན་གྱུར་གྱི་རྫས་ཡིན་པ་རིག་པའི་སྒྲུབ་བྱེད་དང་། དེའི་ཐོག་ནང་ཆོས་དང་བོད་ཀྱི་སྲོལ་རྒྱུན་སྒོ་ནས་ལྟ་ཚུལ། སྐབས་དེ་དུས་ཨ་རིའི་ནང་ཐ་མག་གི་དངོས་མཐོང་གནས་སྟངས། ཚན་རིག་པ་དང་དེང་རབས་པས་ཐ་མག་གི་ཉེས་སྐྱོན་ཤེས་ཚུལ་དང་། བསླབ་བྱ་སོགས་ཀྱི་སྐོར་བཞུགས་ཡོད།
སྨྱོན་པར་གྱུར་བའི་བཏུང་བ་དང་། སྨྱོན་པར་གྱུར་བའི་བཟའ་བ་སོགས་ལ་ལོངས་སྤྱོད་པ་དེ་རྒྱུན་རིང་པོ་ཞིག་ནས་ཕལ་ཆེར་མིའི་སྤྱི་ཚོགས་ནང་དུ། བཟའ་བཏུང་ལ་ལོངས་སྤྱོད་པའི་ལེགས་བྱང་དེ་ཡར་རྒྱས་བྱུང་བ་དང་ཆབས་ཅིག་ཏུ་བྱུང་ཡོད་མདོག་ཁ་པོ་རེད་བསམ་གྱིན་འདུག ཡིན་ནའང་། མི་མང་པོ་ཞིག་གིས་འདིའི་ཐོག་ལ། བཤད་ཚུལ་དང་བསམ་ཚུལ་མི་འདྲ་བ་ཡོད་རེད། Thailand, Myanmar, Sri Lanka ལ་སོགས་པ་འཕགས་པ་གནས་བརྟན་སྡེ་པའི་རབ་བྱུང་གི་སྡེ་ཡོད་ས་ཕལ་ཆེ་བའི་ནང་དུ། དེ་རིང་སང་ཉིན་རབ་བྱུང་དེ་ཚོས་ཐ་མག་འཐེན་མཁན་མང་པོ་ཡོད་རེད། ཤྲྰི་ལཾཀྰ་དང་བརྨྰ་ཏོག་ཙམ་དྲག་པ་ཡོད། ཐཨེ་ལེནྜ་ལྟ་བུ་ཡིན་ན་ཧ་ལམ་གནས་བརྟན་བགྲེས་སོང་དང་མཁན་པོ་དེ་ཚོ་ཡང་ཐ་མག་མི་མཆོད་མཁན་ཞེ་དྲགས་ཡོད་མ་རེད། སངྒྷ་རྰཇྰ་དང་དགོན་པ་ཆེན་པོའི་མཁན་པོ་རྣམ་པས་བ་སོ་ལས་བཟོས་པའི་ཐ་མག་འཐེན་སའི་ཡོ་བྱད་ནང་དུ་རྫས་བླུག་ནས་བཞེས་ཐག་མཆོད་ཀྱི་རེད། རབ་བྱུང་ཚོ་སྔ་དྲོ་བསོད་སྙོམས་ལ་ཕེབས་སྐབས་བསོད་སྙོམས་དང་མཉམ་དུ་ཐ་མག་དང་མུ་ཟི་འབུལ་མཁན་མང་པོ་ཞེ་དྲགས་ཡོད་རེད། ང་ཚོ་ཐེག་ཆེན་པའི་གྲྭ་པ་དེ་ཚོ་ཆོས་གོས་སེར་པོ་གྱོན་ནས་བསོད་སྙོམས་ལ་འགྲོ་བའི་སྐབས་སུ་ང་ཚོའི་ལྷུང་བཟེད་ནང་དུའང་ཐ་མག་བླུག་ཡོང་མཁན་མང་པོ་འདུག
དེའི་རྒྱབ་ལྗོངས་ལ་ཁོང་ཚོས་གང་གསུངས་ཀྱི་ཡོད་ཞུས་པ་ཡིན་ན། དེ་བཞིན་གཤེགས་པས་དགེ་སློང་ཕའི་སོ་སོ་ཐར་པ་དང་དགེ་སློང་མའི་སོ་སོ་ཐར་པའི་ནང་དུ། ལྟུང་བ་སྡེ་ལྔ་ལ་སོགས་པ་མང་པོ་ཞིག་གསུངས་ཡོད་ཀྱང་། ཐ་མག་འཐེན་ཆོག་གི་མ་རེད་ཅེས་བཀག་མེད་པ་རེད་ཟེར། དགེ་སློང་དང་དགེ་སློང་མའི་བསླབ་པ་གཞི་ལྔའི་ནང་དུ་ཐ་མག་འཐེན་པའི་ཉེས་བྱེད་ཟེར་བ་ལྟ་བུ་ཞིག་དང་། ཡང་མིན་ན། ཐ་མག་འཐེན་པའི་ལྟུང་བྱེད། སྤང་ལྟུང་འབའ་ཞིག་པ་དང་། སོར་བཤགས་ལྟ་བུ་ལྟུང་བའི་སྡེ་ཚན་གང་གི་ནང་དུ་ཐ་མག་འཐེན་ནས་ཡོང་བ་ཞིག་བཅས་པ་མཛད་མེད་པས་དེ་ནི་བཅས་པའི་ཁ་ན་མ་ཐོ་བ་མ་རེད་ཅེས་ཐག་བཅད་ནས་ལབ་ཀྱི་ཡོད། རང་བཞིན་གྱི་ཁ་ན་མ་ཐོ་བ་ནི་ཡོང་སྲིད་ཀྱི་མ་རེད། གང་ཡིན་ཟེར་ན། ཤིང་གི་ལོ་མའི་དུ་བ་ཁའི་ནང་རྔུབ་པ་རེད། དེས་སྲོག་ཆགས་ལའང་གནོད་ཀྱི་མེད། འཚེ་བའི་ལས་དང་འབྲེལ་བ་གང་ཡང་མེད། ཤིང་གི་ལོ་མ་བཟའ་བ་ལ་ཉེས་པ་མེད་པ་བཞིན་དུ་ཤིང་གི་ལོ་མ་མེར་བསྲེགས་ནས་དེའི་དུ་བ་རྔུབ་པ་ལ་སྐྱོན་གང་ཡང་ཡོད་མདོག་ཁ་པོ་མ་རེད་ཟེར། རྒྱུ་མཚན་དེ་འདྲ་དྲངས་ནས་ཐ་མག་འཐེན་པ་འདི་བཅས་པ་དང་རང་བཞིན་གྱི་ཁ་ན་མ་ཐོ་གཉིས་ཀ་མིན་པར་ཆ་བཞག་ནས་འཐེན་བཞིན་པ་རེད།
ཐ་མག་འཐེན་ན་ཡག་པོ་མེད་ཟེར་མཁན་ཚོས། སྒྲུབ་བྱེད་གང་བཀོད་ཀྱི་ཡོད་ཟེར་ན། དེ་བཞིན་གཤེགས་པས་འདུལ་བའི་ནང་དུ་རབ་བྱུང་ལ་ལྟུང་བའི་ངོ་བོར་ཐ་མག་བཀག་ནས་བཅས་པ་མ་མཛད་པ་དེ། སངས་རྒྱས་འཇིག་རྟེན་དུ་བྱོན་པའི་སྐབས་ཐ་མག་འཐེན་པའི་ལུགས་སྲོལ་དེ་དར་མེད་པ་རེད། དེ་ཡིན་ཙང་། གླེང་གཞི་མ་བྱུང་བ་རེད། དེའི་རྒྱུ་མཚན་གྱི་བཅས་པ་མ་མཛད་པ་རེད་མ་གཏོགས། ཐ་མག་འཐེན་པའི་གླེང་གཞི་ཞིག་བྱུང་ཡོད་པ་ཡིན་ན། དེ་བཞིན་གཤེགས་པས་ངེས་པར་དུ་ཐ་མག་འཐེན་མི་ཆོག་པའི་བཅས་པ་མཛད་ཀྱི་རེད་ཅེས་དེ་ལྟར་འགྲེལ་བཤད་རྒྱག་བཞིན་ཡོད། དེ་དང་ཆབས་ཅིག་ཏུ། ཐ་མག་འདི་སྨྱོན་གྱུར་གྱི་རྫས་ནང་ངེས་པར་དུ་ཚུད་ཡོད་རེད་ཟེར། ཆང་དང་opium(ཨ་ཕིམ་)ལ་སོགས་པའི་རིགས་རྣམས་སྨྱོ་གྱུར་གྱི་རྫས་ལ་གཏོགས་ཀྱི་ཡོད་ན། སྨྱོན་གྱུར་གྱི་རྫས་ལོངས་སུ་སྤྱོད་མི་ཆོག་པ་དེ་སངས་རྒྱས་ཀྱི་རབ་ཏུ་བྱུང་བ་ལ་བཅས་པ་མཛད་པ་ཙམ་མ་ཟད་བསླབ་པའི་གཞི་ལྔ་བླངས་མཁན་གྱི་ཁྱིམ་པ་ལ་ཡང་སྨྱོན་གྱུར་གྱི་རྫས་ལ་ལོངས་མི་སྤྱོད་པ་དེ་ཞེ་དྲགས་ཀྱི་གལ་ཆེན་པོར་བརྩིས་ནས་སྨྱོན་གྱུར་གྱི་རྫས་ཡོངས་སུ་རྫོགས་པ་དེ་བཀག་ཡོད་རེད། སྨྱོན་པར་གྱུར་བའི་བཟའ་བཏུང་གང་ལ་ཡང་ཁྱད་པར་མེད་པ་རེད།
སྨྱོན་གྱུར་གྱི་རྫས་ཟེར་བ་དེ་ལ་ཁ་བདེ་པོ་ཚོས་བཤད་པ་རྒྱག་སྟངས་འདྲ་མིན་སྣ་ཚོགས་ཤིག་བྱས་ནས་ཐ་མག་དེ་སྨྱོན་གྱུར་གྱི་རྫས་ལ་གཏོགས་པ་དང་མ་གཏོགས་པའི་འགྲེལ་བཤད་བྱེད་ཚུལ་ལོགས་ཀ་ཡོད་པ་རེད། ཐ་མག་སྨྱོན་གྱུར་གྱི་རྫས་ལ་གཏོགས་ཀྱི་མ་རེད་ཟེར་མཁན་ཚོས་གང་ལབ་ཀྱི་ཡོད་ཅེ་ན། ཐ་མག་འཐེན་ནས་ཆང་དང་། ཨ་ཕིམ་དང་། Drugs ཡིས་གཟི་བ་ནང་བཞིན་བཟི་ནས་འཕྱོར་འགྲོ་བ་དང་། དྲན་པ་མི་གསལ་བར་གྱུར་པ་དང་། ངག་གི་སྨྲ་བརྗོད་ལྡབ་ལྡིབ་ཏུ་གྱུར་བ་ལ་སོགས་པའི་གནས་ཚུལ་གང་ཡང་མེད་པ་རེད། ཞོགས་པ་ནས་དགོང་མོའི་བར་ཐ་མག་འཐེན་པ་ཡིན་ན་དྲན་པ་མི་གསལ་བ་འགྱུར་གྱི་མིན་འདུག གཟུགས་པོའང་འཕྱོར་གྱི་མེད། གཉིད་ཁུག་གི་མེད་པ་སོགས་ལས་ལྡོག་སྟེ་ཐ་མག་འཐེན་པའི་སྐབས་ལ་ངལ་གསོ་ཐེབས་པ་དང་། དྲན་པ་གསལ་ཏུ་འགྲོ་བ། ལས་བྱེད་ཐུབ་པའི་གཟུགས་པོའི་ནང་ནུས་པ་སླེབས་པ་ལ་སོགས་པ་ཐ་མག་དེ་སྨྱོན་གྱུར་གྱི་རྫས་མ་ཡིན་པར་འདོད་པ་ཚོས་དེ་འདྲ་ལབ་ཀྱི་ཡོད།
གང་ལྟར་སྨྱོན་གྱུར་གྱི་རྫས་ཡིན་དང་མ་ཡིན་གྱི་ཁྱད་པར་ངོ་མ་དེ་ཇི་ལྟར་འབྱེད་དགོས་ཞེ་ན། ང་ཚོ་ནང་པ་དང་བོད་པའི་ལྟ་ཚུལ་ལ་སྨྱོན་གྱུར་གྱི་རྫས་ཟེར་བ་དེ། གང་ཟག་ཅིག་གིས་རྫས་དེ་ལ་ལོངས་སུ་སྤྱོད་པའི་རྗེས་ལ་དངོས་ཡོད་གཟུགས་པོར་དགོས་མཁོ་ཡོད་མེད་ལ་མ་ལྟོས་པས་བསམ་བློའི་ཆ་ནས་དེ་ལོངས་སུ་མ་སྤྱད་ན་བསྡད་མི་ཐུབ་པའི་གོམས་གཤིས་ངན་པ་ཞིག་ཆགས་རྒྱུ་ཡོད་པ་ཡོངས་སུ་རྫོགས་པ་ལས་སྨྱོན་གྱུར་གྱི་རྫས་ཞེས་བཤད་ཀྱི་རེད། གྲོད་ཁོག་ལྟོགས་པའི་སྐབས་ལ་ཁ་ལག་ཟ་དགོས་པ་དང་། སྐོམ་པའི་སྐབས་ལ་ཆུ་བཏུང་དགོས་པ་དེ་ལུས་ཀྱི་འབྱུང་བའི་གནས་སྟངས་ལ་བརྟེན་པས་དངོས་ཡོད་ཀྱི་དགོས་མཁོ་ཞིག་ཡིན། དངོས་ཡོད་ཀྱི་དགོས་མཁོ་དེ་སླེབས་པའི་སྐབས་ལ་གྲོད་ཁོག་ལ་ལྟོགས་པའི་ཚོར་བ་དང་ཁ་ལ་སྐོམ་པའི་ཚོར་བ་ཞིག་སྐྱེས་རྒྱུ་ཡོད། ཚོར་བ་ཡིད་དུ་མི་འོང་བ་དེ་སེལ་བའི་ཆེད་དུ་བཀྲེས་པ་ལ་ཟས་དང་སྐོམ་པ་ལ་བཏུང་བ་ཡིན་ན་བཀྲེས་སྐོམ་གྱི་ཚོར་བ་དེ་ཞི་འགྲོ་གི་ཡོད། འདི་དོན་དམ་གྱི་གཟུགས་གཞི་བསྒྲུབ་ཆ་ནས་རང་བཞིན་ལྡན་པའི་དངོས་ཡོད་ཀྱི་དགོས་མཁོ་ཞིག་ཡིན། དངོས་ཡོད་ཀྱི་དགོས་མཁོ་དེ་ལའང་དེ་རིང་སང་ཉིན་གང་ཟག་མང་པོ་ཞིག་གིས་དགོས་མཁོ་དེ་ལས་ལྷག་ནས་ཕྱག་ཚོད་ཉི་ཤུ་རྩ་བཞིའི་ནང་དུ་ཁ་ལག་ཐེངས་གཉིས་བཟོས་ནས་འགྲིག་པ་ལ་ཐེངས་བཞི་ལྔའི་བར་ཟོས་པ་དང་། དེ་ཡང་ཚད་རན་པ་ལས་བརྒལ་ནས་ཟོས་པ་དང་། མི་གསུམ་བཞི་ཡི་ཟས་དེ་མི་གཅིག་གིས་ཟོས་པ་ལ་སོགས་པའི་གནས་ཚུལ་དེ་འདྲ་ཡོང་བ་དེའང་དགོས་མཁོ་ལས་བརྒལ་བ་ཞིག་ཡིན། ཚད་དང་ལྡན་པ་དགོས་མཁོ་ཞིག་ཟོས་པ་ནི་རང་བཞིན་གྱི་གནས་སྟངས་ཤིག་ཡིན་ལ་འོས་པ་དང་རན་པའང་ཡིན། ཕྱོགས་གཞན་ཞིག་ནས་བཤད་པ་ཡིན་ན། ལུས་ཀྱི་འཕྲོད་བསྟེན་དང་ལུས་ཀྱི་དངོས་ཡོད་ཀྱི་དགོས་མཁོ་དེ་དག་སྒྲུབ་དགོས་པ་དེ་ལུས་དེ་ལ་གནས་པའི་སྐྱེས་བུ་དེའི་འགན་ཆེ་ཤོས་ཤིག་དང་བསྒྲུབ་ཆ་ཆེ་ཤོས་ཤིག་ཆགས་འགྲོ་གི་ཡོད། དེ་ངེས་པར་དུ་བྱེད་དགོས་པ་ཞིག་ཡིན། སྨྱོན་གྱུར་གྱི་རིགས་གང་ཡིན་པ་དེ་དགོས་མཁོ་མིན། ཐ་མག་མ་འཐེན་ནས་ཤི་བ་རེད་ཟེར་བ་ཞིག་དང་། ཐ་མག་མ་འཐེན་ནས་འགྱེལ་བ་རེད་ཟེར་བ་ལྟ་བུའི་གནས་ཚུལ་གང་ཡང་ཡོད་མ་རེད། གཟུགས་པོའི་འབྱུང་བ་དང་རང་བཞིན་གྱི་གནས་བབ་ཀྱི་ཆ་ནས་དགོས་མཁོ་གང་ཡང་མེད་པ་ཞིག་ཡིན། དགོས་མཁོ་མེད་པའི་ཐོག་ལ་ལུས་ཟུངས་དང་ལུས་སྟོབས་འཕྲོག་མཁན་ཞིག་རེད་མ་གཏོགས་ལུས་གསོས་པ་དང་རྒྱས་པར་བྱེད་མཁན་ཞིག་མ་ཡིན། དེ་གོམས་གཤིས་ཆགས་པའི་སྐབས་ལ་ཐ་མག་མ་འཐེན་ན་བསྡད་མི་ཐུབ་པ་ཞིག་དང་། དེ་གོམས་པའི་སྐབས་ལ་གང་ཟག་གིས་ཐ་མག་ལ་ལོངས་མ་སྤྱད་པར་ཐ་མག་གིས་གང་ཟག་ལ་ལོངས་སྤྱོད་པ་ལྟ་བུ། གང་ཟག་དེ་ཐ་མག་གི་བྲན་དང་གཞན་དབང་དུ་འགྲོ་དགོས་པ་ལྟ་བུའི་གནས་ཚུལ་དེ་ལྟར་གྱུར་བར་བརྟེན་ཐ་མག་དེ་སྨྱོན་གྱུར་གྱི་རྫས་ཀྱི་ནང་དུ་གཏོགས་ཀྱི་ཡོད་པ་ང་ཚོ་བོད་དུ་བརྩིས་ཚུལ་དེ་འདྲ་ཡིན།
བོད་ཀྱི་ཡུལ་གྱི་གོམས་པའི་གཤིས་ལུགས་ལ་བལྟས་པ་ཡིན་ན་རབ་ཏུ་བྱུང་བས་ཐ་མག་ནམ་ཡང་བེད་སྤྱོད་མི་བྱེད་པ་རེད། ཕལ་ཆེར་བོད་པའི་རབ་བྱུང་གི་ནང་དུ་ཐ་མག་འཐེན་མཁན་གཅིག་ཀྱང་བྱུང་མེད་ཟེར་ན་འགྲིག་པའི་བཟོ་འདྲ་བོ་ཡོད། རབ་བྱུང་གི་ནང་དུ་ཆང་འཐུང་མཁན་ལུང་པ་ཁུག་ཀྱོག་དེ་འདྲའི་ནང་དུ་ཡོང་སྲིད་པ་ཞིག་རེད། རབ་བྱུང་གི་ནང་དུ་ཐ་མག་འཐེན་མཁན་ཧ་ལམ་མཐོང་རྒྱུ་མེད་པ་ཡིན། ཐ་མག་དེ་རྒྱུ་མཚན་ཡོད་མེད་ལ་མ་ལྟོས་པར་ངན་པར་བརྩིས་ནས་འཐེན་གྱི་མེད་པ་ཡིན། ཡིན་ནའང་། ཐ་མག་གི་རྒྱུ་ཆ་ཤིང་གི་ལོ་མ་དེ་རང་གི་བཟོས་པའི་ཕྱེ་མ་དེ་ལ་སྣ་ཐ་ཟེར་བ་དེ་གྲྭ་པའི་ནང་འཐེན་མཁན་མང་པོ་ཡོད་རེད། ལྷག་པར་དུ་གདན་ས་ཆེན་པོ་དེ་ཚོའི་ནང་དུ་བླ་མ་ཆེན་པོ་དང་མཁས་པ་ཆེན་པོའི་ནང་དུ་སྣ་ཐ་འཐེན་མཁན་མང་པོ་ཡོད་རེད། སྣ་ཐ་ལ་འགག་པ་རྒྱག་མཁན་ཡང་མང་པོ་ཡོད་རེད། སྣ་ཐ་དང་ཐ་མག་གཉིས་གཅིག་པ་ཡིན་པ་དང་བྱ་རྒྱུད་ཀྱི་ལྷ་སྒྲུབ་པ་ཉམས་ལེན་བྱེད་མཁན་ཡིན་ན་ཤ་ཟ་བ་དང་ཁྱད་མེད་པ་འདྲ་བོ་རེད། དེས་ཞེ་དྲགས་ཀྱི་བཙོག་གྲིབ་ཕོག་གི་ཡོད་པ་དང་། ལྷག་པར་དུ་སྔགས་ཀྱི་ཉམས་ལེན་བྱེད་མཁན་ཡིན་ན་རྩ་རླུང་གི་ནུས་པ་མི་ཐོན་པ་སོགས་ཞེ་དྲགས་གནོད་ཀྱི་རེད་ཟེར་ནས་སྣ་ཐ་བཀག་མཁན་གྱི་རིགས་གཅིག་ཡོད་པ་རེད། སྣ་ཐ་འཐེན་མཁན་ཚོས་ཐེག་དམན་གྱི་དགེ་སློང་ཚོས་བཤད་པ་བཞིན་དུ་སྣ་ཐ་སངས་རྒྱས་ཀྱིས་གང་དུ་བཀག་འདུག་ཟེར་མཁན་ཡོད། གང་ལྟར་དེ་དག་མང་ཆེ་བ་ཡུལ་གོམས་ཀྱི་གཤིས་ལུགས་ཀྱི་གནས་སྟངས་ཤིག་ལ་ཕྱིན་པ་ཡིན་ཙང་བཟང་ངན་བརྩིས་མཁན་གཉིས་ཀ་ཡོད་པ་ཡིན། ཐ་མག་དང་སྣ་ཐ་ལ་ལོངས་སུ་སྤྱོད་པར་ཆོས་དང་བོད་པའི་ལེགས་བྱང་གི་ཕྱོགས་ནས་དེ་སྔ་ཕན་ཆད་ལ་ལྟ་སྟངས་གང་འདྲ་ཡོད་པ་དེའི་ཐོག་ལ་ངས་སྤྱི་ཡོངས་ཀྱི་རྒྱབ་ལྗོངས་ཞུས་པ་ཡིན།
སྤྱིར་བཏང་ནས་བོད་པའི་སྤྱི་ཚོགས་ནང་དུ་དཔལ་འབྱོར་གནས་སྟངས་ལ་ཆ་བཞག་པ་ཡིན་ན། བོད་མི་སྐྱབས་བཅོལ་ཐོག་མར་འབྱོར་བའི་སྐབས་སུ་ཐ་མག་འཐེན་མཁན་ཧ་ལམ་ཉུང་ཉུང་རེད། དེ་འདྲའི་རྒྱུ་མཚན་གྱིས་སློབ་གྲྭ་ཁག་གི་ནང་དུ་ཐ་མག་འཐེན་མཁན་ཕལ་ཆེར་མེད་པའི་བཟོ་འདྲ་བོ་རེད། བར་ལམ་འདས་པའི་ལོ་བཅོ་ལྔ་ཙམ་ནས་བོད་མིའི་སྤྱི་ཚོགས་ཀྱི་ནང་དུ་ཐ་མག་འཐེན་མཁན་དེ་ཞེ་དྲགས་མང་དུ་ཕྱིན་པ་རེད། དེའི་དབང་གིས་བོད་མིའི་སྤྱི་ཚོགས་ཀྱི་གཟུགས་གཞི་དང་འཕྲོད་བསྟེན་ལ་ཉམས་ཆག་ཞེ་དྲགས་བྱུང་བ་རེད། བོད་པའི་ནང་དུ་གློ་ནད་ན་མཁན་མང་པོ་ཞེ་དྲགས་ཡོང་གི་ཡོད་རེད་ཅེས་ལབ་དགོས་པ་དེ་བརྒྱ་ཆ་བརྒྱད་ཅུ་ཐམ་པ་ཐ་མག་དབང་གིས་བྱུང་བ་ཡིན་པ་དེ་འཕྲོད་བསྟེན་ལས་ཁུངས་ནས་ཉམས་ཞིབ་གནང་བའི་ནང་དུ་ཐོན་ཡོད། དེ་ཡིན་ཙང་། འཕྲོད་བསྟེན་ལས་ཁུངས་ཀྱི་ངོས་ནས་བོད་མིའི་སྤྱི་ཚོགས་ནང་དུ་འཕྲོད་བསྟེན་དང་གློ་ནད་སྔོན་འགོག་གི་ཆེད་དུ་ཐ་མག་གཅོད་པའི་དོན་དུ་དྲིལ་བསྒྲགས་དང་ལས་འགུལ་ཤུགས་ཆེན་པོ་བརྩམས་དགོས་པ་དེ་གནས་ཚུལ་དེ་ལ་བརྟེན་ནས་བྱུང་བ་ཞིག་རེད།
ད་ལྟ་ངས་གོང་དུ་ཞུས་པའི་འདུལ་བའི་རྣམ་བཞག་དང་སྤྱིར་བཏང་བཅས་པ་དང་རང་བཞིན་གྱི་ཁ་ན་མ་ཐོ་བ་ཡིན་མ་ཡིན་གྱི་རྣམ་བཞག་བཤད་པ་དེ་མང་ཆེ་བ་ཞིག་ཐ་མག་འཐེན་མཁན་ཚོའི་ངོས་ནས་བཟོས་པའི་འཆལ་གཏམ་གྱི་བཟོ་ལྟ་བུ་ཞིག་རེད། དོན་དུ་ཐ་མག་དེ་ཆོས་དང་འཇིག་རྟེན་གང་གིས་ངོས་ནས་བལྟས་པ་ཡིན་ནའང་དེ་སྤོང་འོས་པ་ཞིག་ཡིན་པ་མ་གཏོགས་འཐེན་འོས་པ་རྩ་བ་ཉིད་ནས་མ་རེད། གཞན་ཉེས་པ་ཡོད་མེད་ཀྱི་བསམ་བློ་རྩ་བ་ཉིད་ནས་མ་བཏང་བ་ཡིན་ནའང་། ཆོས་ཕྱོགས་ནས་བལྟས་པ་ཡིན་ན་བཅས་པ་དང་རང་བཞིན་གྱི་ཁ་ན་མ་ཐོ་བ་ཡོང་གི་ཡོད་མེད་དང་། ཐ་མག་འཐེན་པ་དེ་མི་དགེ་བའི་ལས་ཡིན་མིན་གྱི་བསམ་བློ་གཏོང་བའི་སྔོན་དང་པོ་དེ། སྤྱིར་བཏང་གི་བསམ་བློ་གཏོང་ཤེས་མཁན་མི་ཞིག་གི་མདུན་ལ་དྲི་བ་འདི་སླེབས་པ་ཡིན་ན། དྲི་བ་དང་པོ་དེ་གང་རེད་ཟེར་ན། འདིས་གང་ལ་ཕན་གྱི་རེད་ཟེར་བ་དེ་ཡིན། ཐ་མག་འཐེན་ནས་གང་ལ་ཕན་གྱི་རེད་ལབ་པ་ཡིན་ན། ཕན་ཡག་གཅིག་ཀྱང་ཡོད་མ་རེད། གྲོད་ཁོག་རྒྱག་པར་ཕན་ཐོགས་མེད། དཔུང་གསོ་བར་ཕན་ཐོགས་མེད། མ་ཕན་པའི་སྟེང་ལ་མིག་དང་། གློ་བ། གྲེ་བ། མཆིན་པ། སྙིང་། གཟུགས་སྟོབས། བློ་གྲོས། རྩ་ལམ་སོགས་མང་པོ་ཞིག་ལ་དངོས་ཡོད་གནས་ཚུལ་ཐོག་ནས་སྐྱོན་བྱེད་ཀྱི་ཡོད། དེ་ཆོས་ཀྱི་སྐད་ཆ་གང་ཡང་མིན། གཟུགས་བབས་གནས་སྟངས་དང་རང་བཞིན་རྫས་སྒྱུར་གྱི་འབྱུང་བའི་གནས་སྟངས་ཀྱི་ཆ་ནས་གནོད་ཀྱི་ཡོད་པ་དང་ཕན་ཐོགས་མེད་པ་དེ་དངོས་ཡོད་ཀྱི་གནས་ཚུལ་ཞིག་རེད། ལྷག་པར་དུ་དེའི་ཐོག་ལ་དོན་དག་མེད་པའི་འགྲོ་སོང་ཞིག་རེད། དངུལ་དེ་ཆུ་སྙིགས་འགྲོ་སའི་ཡུར་བུའི་ནང་གཡུག་པ་ཡིན་ན་དེ་ཙམ་གྱི་གྱོང་གུན་མ་རེད་བསམ་གྱི་འདུག སྒོར་མོ་སུམ་བརྒྱ་བཞི་བརྒྱ་ག་ཚོད་ཡོད་པ་ཞིག་ཆུ་སྙིགས་འགྲོ་ས་དེར་ཟགས་སོང་བ་ཡིན་ན་དངུལ་དེ་ཟགས་པའི་གྱོང་གུན་ཞིག་ཆགས་པ་རེད་མ་གཏོགས་དེ་ལས་སྤྲོས་པའི་གྱོང་གུན་གཉིས་པ་ཞིག་བྱུང་ཡོད་མ་རེད། དངུལ་དེ་རང་གིས་ཐ་མག་ཉོས་ནས་འཐེན་པ་ཡིན་ན་དངུལ་གྱི་གྱོང་ཡོད་པ་བཤད་མ་དགོས་པའི་ཐོག་ལ་སོ་སོའི་གཟུགས་པོ་དང་བསམ་བློ་གཉིས་ཀར་སྐྱོན་ཤུགས་ཆེན་པོ་ཞིག་ཡོང་གི་ཡོད་པ་དེ་དངོས་ཡོད་ཀྱི་གནས་ཚུལ་ཡིན། དེ་ཡིན་ཙང་། རང་བཞིན་གྱི་བསམ་བློ་གཏོང་ཤེས་མཁན་གྱི་མི་སུ་ཞིག་ཡིན་རུང་དོན་དག་མེད་པའི་དངུལ་འཕྲོ་བརླག་བཏང་བ་དང་སོ་སོའི་གཟུགས་པོའང་འཕྲོ་བརླག་བཏང་བ་དེ་རྣམ་དཔྱོད་དང་ཤེས་རབ་ཡོད་མཁན་གྱི་ལས་ཀ་རྩ་བ་ཉིད་ནས་མ་རེད། ཆག་སྒོ་རིན་གྱིས་ཉོས་ཞེས་ང་ཚོ་བོད་པའི་གཏམ་དཔེ་ཞིག་ཡོད། ཆག་སྒོ་རང་བཞིན་གྱི་ཐོག་ཏུ་བབས་པ་ཡིན་ན་བྱེད་རྒྱུ་གང་ཡང་མེད། རིན་སྤྲད་ནས་ཆག་སྒོ་ཉོ་རུ་ཕྱིན་པ་ཡིན་ན་དེ་ཞེ་དྲགས་ཀྱི་ལྐུག་རྟགས་རེད། ཐ་མག་ཉོས་ནས་འཐེན་པ་དེ་ཆེད་མངགས་གིས་འགྲོ་སོང་བཏང་ནས་སོ་སོ་འཕྲོ་བརླག་བཏང་བ་དང་། སོ་སོའི་གཟུགས་པོར་སྐྱོན་བཟོ་བ། ན་ཚ་འགོ་བ་སོགས་ཀྱི་གནས་སྟངས་ཤིག་ཡིན་པར་བརྟེན། སྤྱི་ཡོངས་ཀྱི་ཆ་ནས་ཆོས་ལ་ཡིད་ཆེས་གང་ཡང་མེད་མཁན། མི་གཞན་དང་ཁོར་ཡུག་གི་གནས་སྟངས་ཐོག་ལ་བསམ་བློ་གཏོང་མ་དགོས་མཁན། རང་དོན་རྐྱང་པར་མ་གཏོགས་བསམ་བློ་གཏོང་རྒྱུ་མེད་མཁན་གྱིས་བལྟས་པ་ཡིན་ཀྱང་ཐ་མག་འཐེན་པ་དེ་སྤང་ཆ་ཞིག་དང་། དོར་འོས་པ་ཞིག་དང་། ལྐུག་རྟགས་ཤིག་ཆགས་ཀྱི་ཡོད། དེ་ཡིན་ཙང་ཐ་མག་དེ་གཡུག་པ་ཡིན་ན་ཡག་ཤོས་ཡིན། ཆོས་ལ་ཡིད་ཆེས་བྱེད་མཁན་ཞིག་ཡིན་ན། ཆོས་ཀྱི་ཆ་ནས་ཐ་མག་གི་ཉེས་དམིགས་དེ་རྣམ་གྲངས་མང་པོ་ཞིག་ཡོད་པ་ཁ་སང་ཉེ་ཆར་དཔེ་ཆ་ཐུང་ཐུང་ནང་དཔར་འདེབས་ནས་ཁྱེད་རང་ཚོར་བཀྲམ་ཡོད་པས་འདིར་བསྐྱར་ལྡབ་བྱེད་དགོས་དོན་མིན་འདུག
དེང་རབས་པ་དང་ཚན་རིག་པས་ཐ་མག་ལ་ཞེ་དྲགས་ཀྱི་ཉེན་ཚབས་ཤིག་ཏུ་བརྩིས་བཞིན་ཡོད། ཡར་རྒྱས་ཕྱིན་ཟིན་པའི་ལུང་པ་ཚོའི་ནང་དུ་དེ་རིང་སང་ཉིང་ཐ་མག་འཐེན་མཁན་ཧ་ལམ་མཐོང་ཡག་མེད་པ་དཀོན་པོ་ཞེ་དྲགས་རེད། ཨ་རི་ནང་དུ་ལོ་ཉི་ཤུ་སྔོན་ལ་ཕྱིན་པའི་སྐབས་སུ་ཧ་ལམ་ཐ་མག་མི་འཐེན་པ་མེད་མཁན་བཟོ་འདྲ་བོ་མཐོང་སོང་། ཕྲུ་གུ་ནས་རྒན་འཁོགས་བར་དུ་ཚང་མས་ཐ་མག་དང་། ཡང་ན་Cigar(རྡོ་ཐའི་ལོ་མ་སྒྲིལ་བའི་ཐ་མག་མདོག་སྨུག་ལ་ཆེ་བ་དེ་)འཐེན་གྱི་འདུག གང་ལྟར་ཁའི་ནང་འཐེན་ཡག་མེད་པར་ཧ་ལམ་འགྲོ་མཁན་མེད་པའི་བཟོ་འདྲ་བོ་ཞིག་འདུག ཁ་སྟོང་པར་བཞག་ན་མི་འགྲིག་པའི་བཟོ་འདྲ་བོ་ཞིག་སྐབས་དེ་དུས་སྤྱི་ཚོགས་ཀྱི་གནས་སྟངས་དེ་འདྲ་ཞིག་འདུག ལོ་ཉི་ཤུའི་ནང་འགྱུར་བ་ཕྱིན་པའི་རྗེས་སུ་དེང་སང་ཨ་རིའི་ནང་དུ་ཨ་རི་རང་གི་མི་རིགས་ནང་དུ་ཐ་མག་འཐེན་མཁན་རྫོགས་འདུག་བཤད་ན་ཧ་ལམ་འགྲིག་ཡག་འདྲ་བོ་རེད། ཨ་རི་ནང་ཐ་མག་འཐེན་མཁན་དེ་དག་ཤར་གླིང་ནང་ཐ་མག་འཐེན་པའི་གོམས་གཞིས་ཡོད་པ་ཚོ་གནས་སྤོས་པའི་རྗེས་སུ་དེ་བཞག་མ་ཐུབ་པར་འཐེན་མཁན་རེ་ཟུང་ཡོད་པ་རྣམས་ཡིན། ཚང་མས་ཁོང་ཚོར་མིའི་སྤྱི་ཚོགས་ནང་དུ་གྲལ་རིམ་དམའ་བ་དང་ལྐུགས་པ་འདྲ་བོར་བརྩིས་པའི་ལྟ་སྟངས་འདུག ལྷག་པར་དུ་འདས་པའི་ལོ་བཅིུས་བཅུ་གསུམ་རིང་ནས་གཞུང་དང་སྤྱི་ཚོགས་ཀྱི་ཁང་པ་ཚང་མའི་ནང་དུ་ཐ་མག་འཐེན་མི་ཆོག་པའི་ཁྲིམས་གཞི་དེ་བཟོས་ཚར་བ་རེད། དེ་བཞིན་ཡུ་རོབ་ལུང་པ་ཕལ་ཆེ་བའི་ནང་བཟོས་ཚར་འདུག
ཐ་མག་གི་བཟོ་གྲྭ་ཚོས་དེང་སང་ཁྲོམ་ར་དེ་གང་དུ་བཙལ་བཞིན་ཡོད་ཟེར་ན། ཤར་ཕྱོགས་དང་ལྷག་པར་དུ་ཡར་རྒྱས་མ་ཕྱིན་པའི་ལུང་པ་ཨཕ་རི་ཀ་དང་། རྒྱ་གར་དང་། རྒྱ་ནག་དང་། ལྷོ་ཨ་རིའི་ལུང་པ་ཁ་ཤས་ནང་དུ་ཁོང་ཚོས་ཁྲོམ་ར་བཙལ་གྱི་ཡོད། ཡར་རྒྱས་ཕྱིན་ཟིན་པའི་ལུང་པ་དེ་ཚོའི་ནང་དུ་ཐ་མག་གི་ཁྲོམ་ར་དེ་ཧ་ལམ་མེད་པ་ཕྱིན་ཟིན་པ་ཆགས་ཡོད།
གཞུང་གི་ལས་ཁུངས། དམའ་རིམ་ནས་མཐོ་རིམ་གཙུག་ལག་སློབ་གཉེར་ཁང་གི་བར། གནམ་ཐང་། མེ་འཁོར་སོགས་ཀྱི་འབབ་ཚུགས། སྤྲོ་འཆམ་འགྲོ་སའི་གླིང་ཀ་སོགས་དེ་ཚོ་ཚང་མའི་ནང་ཐ་མག་འཐེན་མི་ཆོག་པའི་ཁྲིམས་གཞི་བཟོས་ཚར་བ་རེད། ཟ་ཁང་དེ་ཚོའི་ནང་དུ་རྐུབ་བཀྱག་བཅུ་དྲུག་ལས་མང་བ་ཡོད་ན་ཐ་མག་འཐེན་ཆོག་སའི་རྐུབ་བཀྱག་བཞི་བཞག་ཆོག་གི་འདུག རྐུབ་བཀྱག་བཅུ་དྲུག་ལས་ཉུང་བའི་ཟ་ཁང་ཆུང་ངུ་ཡིན་ན་ཟ་ཁང་ཡོངས་རྫོགས་ནང་ཐ་མག་འཐེན་མི་ཆོག་པ་རེད། གལ་ཏེ་ཐ་མག་འཐེན་དགོས་པ་ཡིན་ན་ཟ་ཁང་ཕྱི་ལོགས་སུ་ཐོན་དགོས་འདུག ཅོག་ཙེ་མང་པོ་ཡོད་པའི་ཟ་ཁང་ཆེན་པོ་ཡིན་ན་དེ་ཚོད་ཀྱི་ཐ་མག་འཐེན་སར་རྐུབ་བཀྱག་ཕྲན་བུ་མང་བ་བཞག་དགོས་པ་དང་། ཐ་མག་འཐེན་སའི་རྐུབ་བཀྱག་དེ་ཚོ་ཟུར་བཅད་བྱེད་པའམ་རྒྱང་ཁྱད་བཞག་དགོས་འདུག དེ་བཞག་པའི་སྐབས་ལའང་ཁ་ལག་བཟའ་མཁན་གཞན་དག་གིས་ཐག་རིང་པོ་ནས་གལ་ཏེ་འགག་ཆ་བྱེད་པ་ཡིན་ན་ཐ་མག་བཞག་དགོས་པ་སོགས་ཀྱི་སྒྲིག་ལམ་མང་པོ་ཞེ་དྲགས་བཟོས་ཡོད། སྒྲིག་ལམ་དེ་འདྲ་བཟོས་དགོས་པའི་རྒྱུ་མཚན་དེ་གང་ནས་བྱུང་བ་རེད། དེ་ཁོང་ཚོས་ཆོས་ཀྱི་ཆ་ནས་བཅས་པ་དང་རང་བཞིན་གྱི་ཁ་ན་མ་ཐོ་བ་ཡིན་པ་ཞིག་ཤེས་ནས་བཟོས་པ་མ་རེད། དེས་སྤྱི་ཚོགས་ཀྱི་འཕྲོད་བསྟེན་དང་ཁོར་ཡུག་གི་གནས་སྟངས་ལ་ཞེ་དྲགས་གནོད་ཀྱི་ཡོད་པ་བར་ལམ་གསལ་པོ་ཞིག་ཤེས་པའི་རྒྱུ་མཚན་གྱིས་ཁྲིམས་དེ་བཟོས་པ་རེད། ཁྱེད་རང་ཚོ་གསར་འགྱུར་ཉན་མཁན་དང་གསར་ཤོག་ཀློག་མཁན་ཡིན་ན་ཤེས་ཡོད་ཀྱི་རེད། ཉེ་ཆར་སྤྱི་ཟླ་༧ཚེས་ཤར་ལ་ཨ་རི་ཁྲིམས་ཁང་གིས་ཁྲིམས་ཐག་བཅད་པའི་ནང་དུ། ཨ་རིའི་ནང་དུ་ཐ་མག་བཟོ་མཁན་བཟོ་གྲྭ་ཡོངས་རྫོགས་མཉམ་མཐུན་བྱས་ནས་འབྱུང་འགྱུར་ལོ་བཅུའི་ནང་དུ་གཞུང་ལ་ཉེས་ཆད་ཨ་སྒོར་ཁྲག་ཁྲིག་བཞི་དང་བྱེ་བ་གཉིས་སམ་དུང་ཕྱུར་གཉིས་འཇལ་དགོས་པའི་ཁྲིམས་ཁང་ནས་ཐག་གཅོད་བྱུང་ཡོད་པ་རེད། དངུལ་ཕོན་ཆེན་པོ་དེ་ཙམ་གྱི་ཉེས་ཆད་ཁོང་ཚོའི་ཐོག་ལ་ཅིའི་ཕྱིར་འབབ་པ་རེད་ཟེར་ན། ཐ་མག་འཐེན་པ་ལ་བརྟེན་ནས་Cancer(འབྲས་ནད་)ནད་གཞི་ཕོག་རྒྱུ་ཡིན་པ་ལོ་དྲུག་གི་སྔོན་ནས་ཐ་མག་གི་བཟོ་གྲྭ་དེ་ཚོས་ཁོང་རང་ཚོའི་ཉམས་ཞིབ་ཐོག་ནས་གསལ་པོ་ཤེས་ཟིན་ཡོད། གནས་ཚུལ་འདི་གསལ་བསྒྲགས་མ་བྱས་པ་དང་ཐ་མག་གི་སྒམ་ཆུང་ཐོག་ལ་མ་བྲིས་པའི་རྒྱུ་མཚན་གྱིས་མི་མང་པོ་ཞིག་ཐ་མག་བཅད་མ་ཐུབ་ཙང་ད་ཆ་གཞུང་དང་སྒེར་གཉིས་ཀར་སྨན་དང་འཕྲོད་བསྟེན་ཐོག་འགྲོ་སོང་མང་པོ་ཞིག་ཕྱིན་ཡོད་པའི་ཉེས་ཆད་ཕོག་པ་རེད། དིང་སང་ཐ་མག་གི་སྒམ་ཆུང་ཐོག་ཉེན་ཁའི་རྟགས་ཞིག་དང་དེའི་འོག་ལ་དུག་ཡིན་ཞེས་པ་དང་། འདི་འཆི་བདག་ལ་འབོད་བསྐུལ་ཞུ་བ་རེད་ཅེས་ཚིག་འདི་བྲིས་དགོས་པ་དེ་ཁྲིམས་ཐོག་ནས་གཏན་འབེབས་མཛད་ཡོད། དེ་དག་དངོས་ཡོད་ཀྱི་གནས་ཚུལ་ཡིན།
ཁོང་ཚོས་གང་ཤེས་ཡོད་ཅེ་ན། ཐ་མག་འཐེན་པ་ལ་བརྟེན་ནས་གློ་ནད། སྙིང་ནད། མཆིན་ནད་ཕོག་རྒྱུ་ཡིན་པ་དང་། དེའི་ཐོག་ལ་གཟུགས་པོའི་ཆ་ཤས་གང་དུའང་ཀེན་སར་དང་སྐྲན་ནད་ཡོང་གི་ཡོད་པ་ཉམས་ཞིབ་ཐོག་ནས་གསལ་པོ་ཞེ་དྲགས་ར་འཕྲོད་པའི་རྒྱུ་མཚན་དེའི་དབང་གིས་སྤྱི་ཚོགས་ཀྱི་གཟུགས་གཞི་དང་འཕྲོད་བསྟེན་ཡག་པོ་ཡོང་བའི་ཆེད་དུ་དེ་བཀག་འགོག་བྱས་ཡོད།
ཚན་རིག་པ་དང་དེང་རབས་པ་ཚང་མས་ཐ་མག་འདི་ཞེ་དྲགས་ངན་པ་ཡིན་པ་ར་འཕྲོད་ནས་ཁོང་རང་ཚོའི་མི་རྣམས་ཐ་མག་འཐེན་མི་དགོས་པ་གཙོ་འདོན་བྱེད་པ་ཞིག་དང་། ཁོང་རང་ཚོའི་ལུང་པའི་ནང་གང་ཉུང་ཉུང་བེད་སྤྱོད་གཏོང་བ་དང་། ཐག་རིང་པོའི་རྒྱལ་ཁབ་དེ་ཚོའི་ནང་འཚོང་ས་རག་ན་མུ་མཐུད་བཙོང་ཡག་གི་གནས་སྟངས་ཤིག་ཆགས་ཡོད། དེ་ཡིན་ཙང་། ང་རང་ཚོར་རང་དོན་རང་གཅེས་ཡོད་པ་ཡིན་ན། སོ་སོའི་གཟུགས་གཞི་དང་སོ་སོའི་སྲོག་ལ་གཅེས་པ་ཞིག་ཡོད་པ་ཡིན་ན་མི་ཚང་མས་ཐ་མག་ལོངས་སུ་སྤྱོད་རྒྱུ་མེད། དེ་མིན་སོ་སོའི་གཟུགས་པོ་དང་མི་ཚེ་འཕྲོ་བརླག་བཏང་། ན་ཚ་མང་པོ་ཞིག་མགྲོན་འབོད་བྱས། ང་རང་ཚོའི་སྡོད་གནས་ཁོར་ཡུག་དེའང་ཉམས་ཆག་བཏང་། ཁོར་ཡུག་ཉམས་ཆག་གཏོང་སྟངས་མི་འདྲ་བ་གཉིས་ཡོད། སྣུམ་འཁོར་དང་མེ་འཁོར་ནང་ཐ་མག་འཐེན་མི་ཆོག་པའི་ཁྲིམས་བཟོས་པའི་སྔོན་དུ་ཁོང་ཚོས་བརྟག་དཔྱད་བྱས་ཡོད། མི་བཞི་སྡོད་སའི་མེ་འཁོར་གྱི་ཁང་མིག་ཆུང་ངུ་གཅིག་གི་ནང་དུ། མི་གསུམ་ཐ་མག་མི་འཐེན་མཁན་དང་མི་གཅིག་ཐ་མག་འཐེན་མཁན་ཡོད་པ་ཡིན་ན། ཐ་མག་འཐེན་མཁན་དེས་ཐ་མག་གི་དུག་རྫས་བརྒྱ་ཆ་བདུན་ཅུ་དོན་དྲུག་ཙམ་རྔུབ་ཀྱི་ཡོད། བརྒྱ་ཆ་ཉི་ཤུ་རྩ་བཞི་དེ་མི་ལྷག་མ་གསུམ་པོས་རྔུབ་ཀྱི་ཡོད། མི་གསུམ་པོ་དེ་དངོས་སུ་ཐ་མག་མི་འཐེན་མཁན་ཡིན་ཀྱང་ཐ་མག་འཐེན་མཁན་གྱི་གང་ཟག་དེའི་མཉམ་དུ་ཁང་མིག་གཅིག་ནང་བསྡད་པ་ཡིན་ཙང་ཐ་མག་འཐེན་པ་དང་ཁྱད་མེད་པ་ཆགས་ཡོད། ཉིན་གཅིག་ལ་ཐ་མག་རྐང་ཉི་ཤུ་རྩ་བཞི་འཐེན་མཁན་གྱི་མི་གཅིག་དང་མཉམ་དུ་བསྡད་པ་ཡིན་ན་རོགས་པ་དེས་ཐ་མག་རྐང་དྲུག་འཐེན་པ་དང་གཅིག་པ་ཆགས་འགྲོ་གི་འདུག་ཅེས་ཤེས་ཡོད། དེ་བཞིན་ཐ་མག་གིས་དྲི་དང་དུ་བ་དེས་Ozone layer(མཁའ་དབྱིངས་བླ་བྲེ་)ལ་སྐྱོན་བྱེད་མཁན་དུག་རླངས་མང་པོ་ཞིག་ཡོད་པའི་ནང་ནས་ཐ་མག་གི་དུག་རླངས་དེས་ཀྱང་Ozone layer(ཨོ་ཛོན་ལེ་ཡར་)རལ་བའི་རྒྱུ་ཆ་གཅིག་ནང་འགྲོ་གི་ཡོད་པ་བཤད་ཡོད། རྒྱུ་མཚན་དེ་ལ་བརྟེན་ནས་ཚན་རིག་པ་དང་དེང་རབས་པ་ཚོས་ཐ་མག་འདི་སྡུག་ཆགས་ཞེ་དྲགས་བརྩིས་ཀྱི་ཡོད་པ་དེ་ཁྱེད་རང་ཚོ་ཚང་མ་མིག་དང་རྣ་བ་ཕྱི་ལ་བལྟས་ནས་སྡོད་མཁན་ཡིན་ཙང་གཟིགས་ཡོད་ཀྱི་རེད། དེ་གཟིགས་བཞིན་པ་དང་མཁྱེན་བཞིན་དུ་ད་དུང་ཐ་མག་མ་བཞག་པར་བག་མེད་ཏུ་ལོངས་སྤྱོད་པ་ཡིན་ན་རང་གི་མི་ཚེ་འཕྲོ་བརླག་གཏོང་གི་ཡོད་པར་བརྟེན། དེའི་ཐོག་ལ་ཚང་མས་དགོངས་པ་བཞེས་དགོས།། ཞེས་གསུངས་སོ།། །།
མཐའ་མའི་འདོན་ཐེངས་།: 22.12.2014 ཉིན། 3:36 PM<< སྔ་མ།


c: text/html

text:
དྲི་མེད་ལྷག་བསམ་དཀར་པོའི་བ་དན་ཕྱོགས་ཀུན་གཡོ་ཞིང་ཕུལ་བྱུང་རྣམ་དཔྱོད་ཀྱི་བློ་གྲོས་རབ་ཏུ་རྒྱས་
པའི་རང་རིགས་རྩོམ་པ་པོ་རྣམས་ཀྱི་སྙན་ལམ་དུ།
ཆེད་ཞུ།
ང་ཚོ་ཁ་བ་གངས་ཅན་པའི་རིག་གཞུང་རྣམས་ཉམས་པ་སླར་གསོ་དང་མི་ཉམས་རྒྱུན་འཛིན། གནས་པ་གོང་འཕེལ་དུ་འགྲོ་བའི་ཆ་རྐྱེན་ནམ་གཞི་རྩ་གཙོ་བོ་ནི་བོད་ཡིག་འདི་ཡར་རྒྱས་གཏོང་ཐུབ་མིན་ལ་རག་ལས་ཡོད་པའི་ཚུལ་ནི་གསལ་བཤད་ག་ལ་དགོས། དེར་བརྟེན་ང་ཚོ་བོད་མི་ཡོངས་ཀྱིས་འདི་ཉིད་ལ་གཅེས་འཛིན་དང་མཐོང་ཆེན་ངེས་པར་བྱ་དགོས་པ་ཡིན། དེ་ཡང་འཕགས་མཆོག་འཇིག་རྟེན་མགོན་པོའི་དགོངས་གཞི་དང་བཀའ་འབྲེལ་གཉིས་ཐད་ནས་བོད་ཀྱི་རིག་གཞུང་འདི་ཉིད་ཡར་རྒྱས་གཏོང་བ་ལ་བོད་པ་མི་རེ་ངོ་རེས་འགན་འཁུར་དགོས་པའི་བཀའ་སློབ་རབ་དང་རིམ་པ་རང་ཅག་རྣམས་ཀྱི་སྤྱི་བོའི་རྒྱན་དུ་ཕེབས་ཡོད། དེ་བཞིན་ཚོགས་པ་དང་ལུང་ཚན་སོ་སོས་ཀྱང་གང་ནུས་དེ་སྒྲུབ་ཀྱི་ཚུལ་དུ་གངས་ཅན་པའི་རིག་གཞུང་འཛིན་སྐྱོང་བྱེད་དགོས་པ་སྐབས་སུ་བབས་པ་ཞིག་ལོས་ཡིན། རྒྱུ་མཚན་དེ་དག་ལ་གཞིགས་ནས་མདོ་ཁམས་ནགས་ཤོད་འབྲི་རུ་བ་རྣམས་ཀྱིས་རང་འགན་རང་ཁུར་གྱི་ཚུལ་དུ་བོད་ཡིག་གཙོ་བོར་གྱུར་བའི་བོད་ཀྱི་རིག་གཞུང་རྣམས་འཛིན་སྐྱོང་དང་ཡར་རྒྱས་ལ་དམིགས་ནས་སྤྱི་ལོ་ ༢༠༠༩ ལོར་ནགས་ལྷ་རྩོམ་སྒྲིག་ཁང་གསར་དུ་བཙུགས་པ་དང་། དཔྱད་རྩོམ་དང་སྒྲུང་རྩོམ། ནང་ཆོས་དང་ཚན་རིག །ལོ་རྒྱུས་དང་ཆོས་འབྱུང་སོགས་མདོར་ན་གནའ་དེང་གི་ཤེས་བྱའི་གནས་ལ་འགྲེལ་བརྗོད་ཐུབ་པའི་རྩོམ་ཡིག་སྣ་མང་ལས་གྲུབ་པའི་དུས་དེབ། ༼ནགས་ལྷའི་སྒྲོན་མེ་༽ཞེས་པ་འདོན་ཐེངས་ལྔ་ལེགས་གྲུབ་བྱུང་ཡོད། དེ་བཞིན་༼ནགས་ལྷ་གནའ་དེང་ཟུང་གི་རིག་གཞུང་འཛིན་སྐྱོང་དྲ་མཛོད་༽ ཅེས་པ་རྩོམ་ཡིག་གི་ལམ་ནས་གོ་རྟོགས་སྤེལ་ཐབས་དང་། གཞན་ཡང་གཞུང་ཁྲིད་དང་ལམ་སྟོན་བསླབ་བྱ། རིག་གནས་འཆད་ཁྲིད་སོགས་སྒྲ་འཇུག་བྱས་ནས་བོད་ཕྱི་ནང་གང་ས་ནས་ལྟ་ཉན་ཐུབ་པའི་དྲ་རྒྱ་ཞིག་ཀྱང་གཉེར་བཞིན་པ་ཡིན། དེའི་ཐད་བོད་ཕྱི་ནང་གཉིས་ཀ་ནས་ལེགས་གསོལ་བསྔགས་བརྗོད་གནང་བའི་མཁས་པ་དང་དོན་གཉེར་ཅན་མང་པོ་བྱུང་དང་འབྱུང་བཞིན་ཡོད། དེ་བཞིན་སྙན་རྩོམ་འགྲན་བསྡུར་དང་བརྡ་སྤྲོད་རིག་པའི་བགྲོ་གླེང་གོ་སྒྲིག་ཞུས་པ་སོགས་རིག་གཞུང་ལ་ཕན་པའི་ལས་རིམ་དུ་མ་ལ་འབད་བཞིན་པ་ཡིན། ང་ཚོའི་དམིགས་ཡུལ་དང་རེ་བ་བཞིན་རྩོམ་པ་པོའི་གྲངས་ཚད་དང་། རྩོམ་ཡིག་གི་སྤུས་ཚད་སོགས་གང་ཐད་ནས་ཡར་རྒྱས་ཧ་ཅང་ཆེན་པོ་བྱུང་ཡོད་པའི་ཚུལ་ལ་གྲགས་ཅན་གྱི་རྩོམ་པ་པོ་མང་པོ་ཞིག་གིས་བསྔགས་བརྗོད་ཐོབ་ཡོད། ལས་རིམ་རྣམས་དེ་ལྟར་ལེགས་གྲུབ་བྱུང་བའི་རྒྱུ་རྐྱེན་གཙོ་བོ་ནི་རྒྱ་ཆེའི་རྩོམ་པ་པོ་རྣམས་དང་། དངོས་ཤུགས་བརྒྱུད་གསུམ་ནས་དཔལ་འབྱོར་དང་ལས་ཀའི་ཐད་ལྷག་བསམ་རྣམ་དག་གིས་རྒྱབ་སྐྱོར་གནང་མཁན་རྣམས་ཡིན་པས་ལས་རིམ་འདིའི་ཐོག་མཉམ་ཞུགས་གནང་མཁན་ཚང་མ་ལ་སྙིང་ཐག་པ་ནས་ཐུགས་རྗེ་ཆེ་ཞུ། དུས་དེབ་འདོན་ཐེངས་དྲུག་པ་འདི་ལོའི་ལམ་རིམ་གསུང་ཆོས་ཀྱི་སྔོན་དུ་བསྒྲིག་འཆར་ཡོད་པས་རྩོམ་པ་པོ་རྣམས་ཀྱིས་རྩོམ་ཡིག་གི་བརྗོད་གཞི་སྔར་རྒྱུན་བཞིན་དང་། དུས་དེབ་ཀྱི་ཤོག་ངོས་ལྔ་ལས་མ་བརྒལ་བ་བཅས་སྤྱི་ལོ་ ༢༠༡༤ སྤྱི་ཟླ་ ༡༠ ཚེས་ ༡༥ ནང་ཚུད་འདི་ག་རྩོམ་སྒྲིག་ཁང་ལ་འབྱོར་ཐུབ་པ་གནང་རོགས་ཞུ། གཞན་ཡང་ང་ཚོའི་དྲ་རྒྱའི་ནང་ལ་འཇུག་རྒྱུའི་རྩོམ་ཡིག་དང་། ཕ་ཡུལ་གྱི་རི་དང་ལུང་པའི་པར་རིས་གསར་པ། གནས་ས་རི་ཁྲོད་སོགས་ཀྱི་པར་དང་ལོ་རྒྱུས། གཞུང་ཁྲིད་དང་བསླབ་བྱ། རིག་གནས་ཀྱི་སྐོར་འཆད་ཁྲིད་ཀྱི་སྒྲ་འཇུག་སོགས་རང་གཞན་ལ་ཕན་པའི་རིགས་ཡོད་ན་དུས་ངེས་མེད་ནགས་ལྷ་རྩོམ་སྒྲིག་ཁང་ལ་འབྲེལ་བ་གནང་རོགས་ཞུ།
སྤྱི་ལོ་ 2014 ཟླ་བ་ 7 ཚེས་ 4 ཉིན་སྤེལ།
ནགས་ལྷ་རྩོམ་སྒྲིག་ཁང་།
འབྲེལ་གཏུག་གློག་འཕྲིན་ཁ་བྱང་། ནགས་ལྷ་རྩོམ་སྒྲིག་ཁང་། This e-mail address is being protected from spambots. You need JavaScript enabled to view it འབྲི་སྐལ་བཟང་། This e-mail address is being protected from spambots. You need JavaScript enabled to view it དཀོན་མཆོག་སྐྱབས། This e-mail address is being protected from spambots. You need JavaScript enabled to view it ཁ་པར་ཨང་། འབྲི་སྐལ་བཟང་། 0091-9882675550 དཀོན་མཆོག་སྐྱབས། 0091-9805627529 འཕྲིན་ཕྲན་ཁ་བྱང་། འབྲི་སྐལ་བཟང་།
1730150857 དཀོན་མཆོག་སྐྱབས། 9805627529
རྩོམ་ཡིག་འདི་ཐེངས་ 9515 བཀླགས་འདུག

robotstxt: allowed

filter: keep


text:
ཕྱི་ཟླ ༥ པའི་ཚེས ༣༡ ཉིན་ཀྲུང་དབྱང་བརྙན་འཕྲིན་ཁང་གི་བརྒྱུད་ལམ་དུ། བོད་ལྗོངས་ནས་ས་དགྲའི་ཉེན་ཁ་དག་འབུད་བྱེད་པ་ལྟར་ན། དིང་རི་རྫོང་གི་སྡེ་བ ༥༠ གནས་སྤོ་བྱ་དགོས་པའི་གནས་ཚུལ་བཀོད་འདུག
ཕྱི་ཟླ ༥ པའི་ཚེས ༡༥ ཉིན། ཡང་བསྐྱར་བོད་ལྗོངས་ས་ཡོམ་གནོད་ཐེབས་མང་ཚོགས་མང་པོ་གནས་སྤོ་བྱས། འདི་ནི་དགེ་སློབ་དང་རྒན་འཁོགས་སྦྲུམ་མ་སྐྱེལ་བའི་འཁོར་ཚོགས་ཀྱི་པར་ཡིན།
གསར་ལམ་དུ། བོད་ལྗོངས་དིང་རི་རྫོང་དུ་ས་ཡོམ་ཉེན་གནས ༢༧༣ ཡོད་པ་དང་། རྫོང་ཨུའི་ཧྲུའུ་ཅི་དོན་འགྲུབ་གྱིས་མིག་སྔར་ས་དགྲའི་གནོད་པ་ཐེབས་པའི་གནས་ཚུལ་ལ་གཞིགས་ན་རྫོང་འདིའི་སྡེ་བ ༡༧༥ ཁྲོད་ཀྱི ༥༠ གནས་སྤོ་བྱས་ཏེ་བསྐྱར་འཛུགས་བྱ་དགོས་པར་འདུག་ཅེས་གསུངས་ཡོད་ཚུལ་བཀོད་འདུག
གསར་ལམ་འདིར་མུ་མཐུད་དུ། མིག་སྔར་བོད་ལྗོངས་ཀྱི་ས་ཡོམ་སྐྱོབ་གསོའི་བྱ་བ་འཕྲལ་སྐྱོབ་ནས་བཅའ་སྒྲིག་སྡོད་ཁང་དང་གནོད་ཤུལ་བསྐྱར་འཛུགས་ཀྱི་ལས་རིམ་དུ་བསླེབས་ཡོད་པས།ས་གཤིས་རིག་པའི་ཆེད་མཁས་པ་དང་ཁང་ཁྱིམ་ཚད་ལེན་མི་སྣས་གཞིས་རྩེ་གྲོང་ཁྱེར་གྱིས་གྲོང་ཁུལ ༡༨ ལ་ཚོད་དཔག་བྱེད་སྒང་ཡིན་ཚུལ་དང་།
ཕྱི་ཟླ ༥ པའི་ཚེས ༡༦ ནས་བཟུང་ཆེད་མཁས་པ ༡༠ ཡིས་གྲུབ་པའི་ས་གཤིས་གནོད་བཤེར་ཚོགས་ཆུང་ཁག་གསུམ་དུ་བགོས་ཏེ་རྟོག་ཞིབ་བྱེད་བཞིན་ཡོད་ལ། ཤེལ་དཀར་གྲོང་བརྡལ་དུ་ཐོན་དུས་ས་གཤིས་ཆེད་མཁས་པས་ས་དགྲ་འབྱུང་དོགས་ཉེན་གནས་ཤིག་བརྙེད་པར་མྱུར་དུ་རྟོག་ཞིབ་ཚད་ལེན་བྱས་ཡོད་པ་དང་། སི་ཁྲོན་ཞིང་ཆེན་ས་གཤིས་གཏེར་ཁ་རྩད་ཞིབ་གསར་འབྱེད་བཞི་ལྔ་ས་གཤིས་རུ་ཁག་གི་ཧྭང་ཡུས་ནས ༤﹒༢༥ ས་ཡོམ་རྗེས་སུ་སྐྱེ་དངོས་ཀྱི་ཁྱུ་སོབ་སོབ་ཏུ་བཏང་འདུག་པས། མི་འགྱངས་པའི་ཆར་དུས་སུ་དྲག་ཆར་ཆེན་པོ་བབས་ན་འདམ་རུད་འབྱུང་སྲིད་པས། མདའ་ཡི་སྡེ་བ་དང་ཤེལ་དཀར་གྲོང་བརྡལ་གྱི་ཆུ་མཛོད་གལ་ཆེན་ཞིག་ལ་གནོད་འཕོག་སྲིད་པའི་སྐོར་ནས་དང་། རུ་ཁག་འདིའི་ཕན་ཀོ་ཧྭ་ཟེར་བ་ཞིག་གིས་གནས་འདི་ཆེད་གཉེར་གྱིས་བདག་དམ་བཅོས་སྐྱོང་བྱེད་པའམ་སྡེ་བ་ཡུལ་གཞན་དུ་སྤོ་བའི་ཐབས་གང་རུང་སྤྱོད་དགོས་པར་བསྟན་ཡོད་འདུག
གཞན་ཡང་གསར་ལམ་འདིར། ཕྱི་ཟླ ༥ པའི་ཚེས ༣༠ ཉིན་གྱི་གུང་དྲོའི་ཆུ་ཚོད ༡༢ པར། དིང་རི་རྫོང་ནས་ཐོན་པའི་ས་གཤིས་ཉེན་གནས ༢༧༣ བུད་པ་དང་། བརྡིབ་ཉེན་ཅན ༥༤ འཁྱགས་རིམ་མཚོ ༢ བརྟན་འཇགས་མིན་པའི་ལ་ཐུར ༢༩ རི་ཉིལ་གནས ༤ འདམ་རུད་འབྱུང་གནས ༡༨༤ ཡོད་པར་བཤད་ཡོད་པ་དང་།
དིང་རི་རྫོང་ནི་གཞིས་རྩེ་གྲོང་ཁྱེར་གྱི་ས་ཡོམ་གནོད་ཐེབས་ཚབས་ཆེས་ཆེ་བའི་རྫོང་གྲས་ཡིན་པ་དང་། རྫོང་ཡོངས་ཀྱི་ཤང་གྲོང ༡༣ གྱི་སྡེ་བ ༡༧༥ ཡི་དུད་ཁྱིམ ༡༠༥༧༢ ལ་གནོད་ཕོག་པ་དེས་གནས་འདིའི་སྡོད་དམངས་ཀྱི ༩༦% ཟིན་སྐོར་ནས། མིག་སྔར་གནོད་ཐེབས་མི་སེར་ཚང་མ་གནས་སྤོས་ཡོད་ཀྱང་། གནས་སྤོའི་འཆར་འགོད་ཞིབ་ཚགས་སྲིད་གཞུང་གིས་གྲོས་སྡུར་བྱེད་སྒང་ཡིན་ཚུལ་དང་།
བོད་ལྗོངས་ནི་ས་གཤིས་གནོད་འཚེ་མང་པའི་ཁུལ་ཡིན་པ་དང་། ལྷག་པར"༤﹒༢༥"ས་ཡོམ་བྱུང་མུར་རི་ཉིལ་དང་ས་རྡིབ། ས་གས། འདམ་རུད་སོགས་ཀྱིས་གནས་འདིའི་མང་ཚོགས་ཀྱི་ཚེ་སྲོག་དང་རྒྱུ་ནོར་ལ་ཡང་ཡང་འཚེ་བྱུང་། འདིའི་སྔོན་ལ། རྒྱལ་ཁོངས་ནུས་ཁུངས་པུའུ་ཡིས་རོགས་སྐྱོར་དང་མཛུབ་སྟོན་གང་ལེགས་བྱས་འོག བོད་རང་སྐྱོང་ལྗོངས་ཀྱི་རྒྱལ་ཁོངས་ནུས་ཁུངས་ཐིང་ནས་ཆེད་ལས་རུ་ཁག ༡༩ "༤﹒༢༥"ས་ཡོམ་རླབས་ཤུལ་གྱི་རྫོང ༡༩ ལ་ཆེད་མངགས་ཀྱིས་གོ་རིམ་དང་ལྡན་པར་ཕྱོགས་ཡོངས་ནས་ཚོད་ལེན་བྱས་ཏེ། བཅའ་སྒྲིག་སྡོད་ཁང་་དང་ཁྱིམ་གཞིས་གསར་བ་མྱུར་དུ་འགྲུབ་པར་ཁག་ཐེག་བྱས་པའི་ཕྱོགས་ནས་བརྗོད་འདུག་པར་མ་ཟད།
ཕྱི་ཟླ ༥ པའི་ཚེས ༢༥ ཉིན། རྫོང་ཁག ༡༩ ནས་ས་གཤིས་ཉེན་གནས ༢༠༦༢ ངོས་བཟུང་བའི་ཁྲོད།སྔུན་ལ་ངོས་བཟུང་པའི་ཉེན་གནས ༡༥༣༢ དང་གསར་དུ ༥༣༠ བསྣན། ཉེན་ཁ་ཆེ་བའི་དུད་ཁྱིམ ༡༦༣༦༡ དང་མི་གྲངས ༩༦༠༠༠ ལ་བུད། ཆེས་ཐོག་མར་བཅའ་སྒྲིག་སྡོད་ཁང་ ༡༥༤ གཏན་ཁེལ་དང་མི ༡༥༠༠༠ ཡོད། དེ་དག་ཁྲོད་ཀྱི་གནས་བདུན་ལ་ཉེན་ཁ་ཡོད་པས་དེ་གའི་སྲིད་གཞུང་ལ་དེར་གནོད་འགོག་གི་བྱེད་ཐབས་བཀོལ་བར་རེ་བ་བཏོན་ཡོད་པའི་སྐོར་ནས་བརྗོད་འདུག


text:
ཕྱི་ལོ་ ༢༠༡༦ ལོའི་ནང་སྐྱབས་རྗེ་ཟམ་གདོང་རིན་པོ་ཆེ་མཆོག་གི་མཛད་འཕྲིན་རགས་བསྡུས།
༡༦། ༢༠༡༦ ཕྱི་ཟླ་ ༥ ཚེས་ ༢༨ ཉིན་མེས་དབོན་གཙུག་ལག་དཔེ་སྟོན་སློབ་གྲྭ་ནས་ཇི་ལྟར་གསོལ་བ་བཏབ་པ་བཞིན་སློབ་དཔོན་ཟམ་གདོང་རིན་པོ་ཆེས་དྷ་སར་རྟེན་གཞི་བྱས་པའི་སྟེང་ཤོད་གཉིས་ཀྱི་དཔེ་སྟོན་སློབ་གྲྭའི་དགེ་རྒན་རྣམས་ལ་བཙན་བྱོལ་བོད་མིའི་གཞི་རིམ་ཤེས་ཡོན་སྲིད་བྱུས་ཀྱི་སྙིང་དོན་སྐོར་གསུང་བཤད་དང་། དྲི་བ་ཁག་ལ་བཀའ་ལན་གནང་།
༡༥། ༢༠༡༦ ཕྱི་ཟླ་ ༥ ཚེས་ ༢༣ ཉིན་སྔ་དྲོ་༧སྐྱབས་རྗེ་སློབ་དཔོན་ཟམ་གདོང་རིན་པོ་ཆེ་མཆོག་གིས་བ་ལུཀ་པོང་ས་ཁུལ་དུ་གནས་པའི་ནང་པ་རྣམས་ཀྱིས་ཇི་ལྟར་གསོལ་བ་བཏབ་པ་བཞིན་བླང་དོར་གསུང་བཤད་བཀྲིན་བསྐྱངས།
༡༤། ༢༠༡༦ ཕྱི་ཟླ་ ༥ ཚེས་ ༢༢ ཉིན་རྒྱབ་ཏུ་༧སྐྱབས་རྗེ་སློབ་དཔོན་ཟམ་གདོང་རིན་པོ་ཆེ་མཆོག་དཱ་ཧུང་དབུས་ཧིམཱལཡའི་ལེགས་བྱང་མཐོ་རིམ་སློབ་གཉེར་ཁང་དུ་སློབ་ཕྲུག་གི་མ་འོངས་པའི་མདུན་ལམ་ཞེས་པའི་བརྗོད་གཞིའི་ཐོག་གསུང་བཤད་དང་དྲི་བ་ཁག་ལ་བཀའ་ལན་ཡང་གནང་།
༡༣། ༢༠༡༦ ཕྱི་ཟླ་ ༥ ཚེས་ ༢༡ ཉིན་སྔ་དྲོ་༧སྐྱབས་རྗེ་སློབ་དཔོན་ཟམ་གདོང་རིན་པོ་ཆེ་མཆོག་གིས་འབུམ་སྡེ་ལ་དགོན་རྩེ་དགའ་ལྡན་རབ་རྒྱས་གླིང་གི་གཙུག་ལག་ཁང་དུ་སྒྲོལ་དཀར་ཚེ་དབང་གནང་བ་དང་། དེ་བཞིན་འབུམ་སྡེ་ལ་དགོན་རྩེ་དགའ་ལྡན་རབ་རྒྱས་གླིང་ནས་༧སྐྱབས་རྗེ་སློབ་དཔོན་ཟམ་གདོང་རིན་པོ་ཆེ་མཆོག་ལ་བརྟན་བཞུགས་བསྟར་འབུལ་ཞུས།
༡༢། ༢༠༡༦ ཕྱི་ཟླ་ ༥ ཚེས་ ༡༣ ནས་ ༢༠༡༦ ཕྱི་ཟླ་ ༥ ཚེས་ ༢༠ བར་འབུམ་སྡེ་ལ་དགོན་རྩེ་དགའ་ལྡན་རབ་རྒྱས་གླིང་ནས་ཇི་ལྟར་གསོལ་བ་བཏབ་པ་བཞིན་དེ་གའི་གཙུག་ལག་ཁང་དུ་༧སྐྱབས་རྗེ་སློབ་དཔོན་ཟམ་གདོང་རིན་པོ་ཆེ་མཆོག་གིས་རྗེ་ཙོང་ཁ་པས་མཛད་པའི་བྱང་ཆུབ་ལམ་རིམ་འབྲིང་པོའི་བཀའ་ཁྲིད་དབུ་འཛུགས་བསྐྱངས།
༡༡། ༢༠༡༦ ཕྱི་ཟླ་ ༥ ཚེས་ ༡༡ ཉིན་སྔ་དྲོ་སློབ་དཔོན་ཟམ་གདོང་རིན་པོ་ཆེ་མཆོག་བསྟན་འཛིན་སྒང་ནས་འབུམ་སྡེ་ལ་ཕྱོགས་སུ་ཕེབས་སྐབས་རུ་པ་ས་གནས་ཀྱི་དགོན་པ་ཞིག་ཏུ་མང་ཚོགས་ནས་ཕེབས་བསུ་ཞུས་པ་མ་ཟད། གསོལ་བ་བཏབ་པ་ལྟར་རིན་པོ་ཆེ་མཆོག་ནས་བླང་དོར་གསུང་བཤད་མདོར་བསྡུས་ཤིག་ཀྱང་བསྩལ།
༡༠། ༢༠༡༦ ཕྱི་ཟླ་ ༥ ཚེས་ ༩ ཉིན་སྔ་དྲོ་སློབ་དཔོན་ཟམ་གདོང་རིན་པོ་ཆེ་མཆོག་དིལླཱི་ནས་ཕེབས་ཐོན་གྱིས་གུ་ཝ་ཧ་ཊིའི་གནམ་ཐང་དུ་ཕེབས་འབྱོར་སྐབས་འབུམ་བདེ་ལ་དགོན་རྩེའི་མཁན་པོ་དང་། བསྟན་འཛིན་སྒང་རྒྱུད་སྟོད་གྲྭ་ཚང་གི་ཕྱག་མཛོད། བསྟན་འཛིན་སྒང་བོད་མིའི་གཞིས་སྒར་གྱི་ས་གནས་འགོ་འཛིན་སོགས་ནས་ཕེབས་བསུ་དང་༢༠༡༦ ཕྱི་ཟླ་ ༥ ཚེས་ ༡༠ ཉིན་སྔ་དྲོ་ཇི་ལྟར་བསྟན་འཛིན་སྒང་རྒྱུད་སྟོད་གྲྭ་ཚང་ནས་གསོལ་བ་བཏབ་པ་བཞིན་༧སྐྱབས་རྗེ་ཟམ་གདོང་རིན་པོ་ཆེ་མཆོག་གིས་དེ་གའི་ས་གནས་མང་ཚོགས་ལ་སྒྲོལ་དཀར་ཡིད་བཞིན་འཁོར་ལོའི་སྒོ་ནས་ཚེ་དབང་བསྩལ།
༩། ༢༠༡༦ ཕྱི་ཟླ་ ༥ ཚེས་ ༨ ཉིན་རྒྱ་གར་གྱི་རྒྱལ་ས་དིལླཱིར་རྟེན་གཞི་བྱས་པའི་རྒྱ་གར་རྒྱལ་སྤྱིའི་ལྟེ་གནས་ (India International Centre) ཀྱི་ཚོགས་ཁང་ཞིག་ཏུ་སློབ་དཔོན་ཟམ་གདོང་རིན་པོ་ཆེ་མཆོག་གིས་ “དེང་རབས་དང་སྲོན་རྒྱུན་” ཞེས་པའི་བརྗོད་གཞིའི་ཐོག་གསུང་བཤད་དང་། དེ་རྗེས་དྲི་བ་ཁག་ལ་ལན་འདེབས་དང་གསལ་བཤད་གནང་།
༨། ༢༠༡༦ ཕྱི་ཟླ་ ༥ ཚེས་ ༧ ཉིན་རྒྱ་གར་གྱི་རྒྱལ་ས་དིལླཱིར་རྟེན་གཞི་བྱས་པའི་རྒྱ་གར་རྒྱལ་སྤྱིའི་ལྟེ་གནས་ (India International Centre) ཀྱི་ཚོགས་ཁང་ཞིག་ཏུ་སློབ་དཔོན་ཟམ་གདོང་རིན་པོ་ཆེ་མཆོག་གིས་ “ང་ཚོའི་འཇིག་རྟེན་གྱི་གནས་སྟངས་དང་ང་ཚོའི་ལས་འགན་” ཞེས་པའི་བརྗོད་གཞིའི་ཐོག་གསུང་བཤད་གནང་འཕྲལ་དྲི་བ་ཁག་ལ་ལན་འདེབས་གནང་།
༧། ༢༠༡༦ ཕྱི་ཟླ་ ༥ ཚེས་ ༡ ཉིན་སློབ་དཔོན་ཟམ་གདོང་རིན་པོ་ཆེ་མཆོག་བཀའ་ཟུར་འབྲོང་ཆུང་དངོས་གྲུབ་མཆོག་གིས་གཞུང་མང་གི་ཞབས་ཞུ་བསྒྲུབས་ཏེ་མི་ལོ་ ༤༠ འཁོར་བར་བཀའ་དྲིན་རྗེས་དྲན་དང་། ཕེབས་སྐྱེལ་ཐུགས་རྗེ་ཆེ་ཞུའི་མཛད་སྒོར་སྐུ་མགྲོན་གཙོ་བོའི་ཚུལ་དུ་གདན་ཞུས་ཀྱིས་གསུང་བཤད་ཀྱང་བསྩལ།
༦། ༢༠༡༦ ཕྱི་ཟླ་ ༤ ཚེས་ ༦ ཉིན་སློབ་དཔོན་ཟམ་གདོང་རིན་པོ་ཆེ་མཆོག་བྲག་གཡབ་སྐྱབས་མགོན་ལྷན་དུ་དྷ་སའི་ཉེ་འཁོར་དུ་ཕྱི་ལོ་ ༡༩༦༠ རེ་གྲངས་ནང་བཞུགས་སྐབས་ཀྱི་གནས་ཚུལ་རྣམས་བསྐྱར་དྲན་གཟིགས་སྐོར་ལ་ཕེབས་གནང་མཛད།
༥། ༢༠༡༦ ཕྱི་ཟླ་ ༤ ཚེས་ ༡༢ ནས་ ༢༠༡༦ ཕྱི་ཟླ་ ༤ ཚེས་ ༢༥ བར་༧སྐྱབས་རྗེ་སློབ་དཔོན་ཟམ་གདོང་རིན་པོ་ཆེ་མཆོག་དཔལ་ལྡན་རྒྱུད་སྟོད་གྲྭ་ཚང་གི་གཙུག་ལག་ཁང་དུ་ཨ་ཁུ་ཤེས་རབ་རྒྱ་མཚོས་མཛད་པའི་འཇམ་དཔལ་དུས་དགྲའི་དབང་པོ་མ་ཧེའི་གདོང་ཅན་བཅུ་གསུམ་ལྷའི་འཁོར་ལོའི་རིམ་གཉིས་ཀྱི་ཟབ་ཁྲིད་ཟིན་བྲིས་འཇིགས་མཛད་རྡོ་རྗེའི་ཞལ་ལུང་གི་བཀའ་ཁྲིད་གནང་བ་དང་། ཚེས་ ༢༦ ཉིན་སྔ་དྲོ་ཇི་ལྟར་དཔལ་ལྡན་རྒྱུད་སྟོད་གྲྭ་ཚང་ནས་གསོལ་བ་བཏབ་པ་བཞིན་༧སྐྱབས་རྗེ་སློབ་དཔོན་ཟམ་གདོང་རིན་པོ་ཆེ་མཆོག་ནས་རྡོ་རྗེ་སེམས་དཔའ་དང་དམ་ཚིག་རྡོ་རྗེའི་རྗེས་གནང་སྩལ་བ་མ་ཟད། དེའི་མཇུག་ཏུ་དཔལ་ལྡན་རྒྱུད་སྟོད་གྲྭ་ཚང་ནས་༧སྐྱབས་རྗེ་སློབ་དཔོན་ཟམ་གདོང་རིན་པོ་ཆེ་མཆོག་ལ་བརྟན་བཞུགས་བསྟར་འབུལ་ཞུས།
༤། ༢༠༡༦ ཕྱི་ཟླ་ ༣ ཚེས་ ༢༡ ནས་༢༠༡༦ ཕྱི་ཟླ་ ༣ ཚེས་ ༢༨ བར་སློབ་དཔོན་ཟམ་གདོང་རིན་པོ་ཆེ་མཆོག་གིས་སེར་བྱེས་སློབ་གྲྭའི་ཚོགས་ཁང་དུ་དབུ་མ་རིན་ཆེན་ཕྲེང་བའི་བཀའ་ཁྲིད་སྔ་ལོ་སེར་བྱེས་ལྭ་བ་ཁམས་ཚན་དུ་གནང་བའི་འཕྲོས་བསྐྱངས།
༣། ༢༠༡༦ ཕྱི་ཟླ་ ༢ ཚེས་ ༡༩ ཉིན་ཕྱི་དྲོ་སློབ་དཔོན་ཟམ་གདོང་རིན་པོ་ཆེ་མཆོག་གིས་རྒྱ་གར་གྱི་རྒྱལ་ས་དིལླཱི་གསར་པར་རྟེན་གཞི་བྱས་པའི་རྒྱ་གར་རྒྱལ་སྤྱིའི་ལྟེ་གནས་ཀྱི་ཚོགས་ཁང་ཞིག་ཏུ་སློབ་དཔོན་ཆེན་པོ་དྷརྨ་པཱལ་གྱི་འབྲི་རྩོམ་གལ་ཆེའི་དཔེ་དེབ་ཐོག་བགྲོ་གླེང་གི་ཚོགས་གཙོ་གནང་སྟེ་གསུང་བཤད་གནང་།
༢། ༢༠༡༦ ཕྱི་ཟླ་ ༢ ཚེས་ ༡༢ ནས་ ༡༦ བར་སློབ་དཔོན་ཟམ་གདོང་རིན་པོ་ཆེ་མཆོག་གིས་མ་སུ་རི་ཉེ་འགྲམ་དུ་གནས་པའི་སིདྡྷ་ཞེས་པའི་བསྟི་གནས་ཁང་དུ་བསམ་ཞིབ་པ་དང་། ཤེས་ཡོན་པ། སྤྱི་ཚོགས་ཞབས་ཞུ་བ་ཁག་གཅིག་ལ་དེང་རབས་དང་། སྲོལ་རྒྱུན། བློ་སྦྱོང་སོགས་ཀྱི་ཐོག་ལམ་སྟོན་གསུང་བཤད་དང་བགྲོ་གླེང་བཅས་གནང་།
༡། ༢༠༡༦ ཕྱི་ཟླ་ ༢ ཚེས་ ༦ ཉིན་སློབ་དཔོན་ཟམ་གདོང་རིན་པོ་ཆེ་མཆོག་གིས་རྒྱ་གར་གྱི་གྲོང་ཁྱེར་ཨི་ལཱ་ཧཱ་བཱད་ནང་གནས་པའི་བལ་རཱམ་མཐོ་སློབ་ཀྱི་གོ་སྒྲིག་འོག་ནང་ཆོས་དང་རྒྱ་གར་གྱི་ལེགས་བྱང་ཞེས་པའི་བརྗོད་གཞིའི་ཐོག་རྒྱལ་སྤྱིའི་བགྲོ་གླེང་ཚོགས་འདུར་གསུང་བཤད་གནང་།


text:
༈ དཔལ་ཁང་པ་ཆོས་ཀྱི་གྲགས་པ་ནི། འཁྲུངས་པའི་ཡུལ་ངོམ་རུ་ཐོག །གདུང་ཏོང་གཡུ་ཚང༌། ཡབ་ཕུར་བུ་བྱ་བ་ལོངས་སྤྱོད་ཆོས་ལྡན་དུ་བྱོན་པ་དང༌། ཡུམ་སེང་གེ་བཟའ་གཉེན་མོ་བྱ་བ་རིགས་བཟང་ཞིང༌། དཀོན་མཆོག་ལ་དད་པ་ཞིག་ལ་སྲས་གཉིས་ཡོད་པའི་གཅེན་པོ། ལྷུམས་ན་ཡོད་པའི་ཚེ་ཡང་རྨི་ལམ་དང་ལྟས་བཟང་བ་བྱུང༌། རབ་བྱུང་བཞི་པའི་ལྕགས་ཕག་༼༡༢༥༡༽ ལོར་སྐུ་འཁྲུངས་པའི་དུས་ཟུག་མེད་ཅིང་བདེ་བར་བཙས། ཟླ་སྐྱེད་བས་ཞག་སྐྱེད་ཆེ་བར་བྱུང༌། དགུང་ལོ་ལྔ་དྲུག་ལོན་པའི་སྐབས་སུ་ནུབ་ཅིག་བུད་མེད་རྒྱན་ཅན་ཞིག་གིས་ཐོད་པ་ལྕང་ལོ་ཅན་ཞིག་གི་ནང་དུ་བདུད་རྩི་ཡིན་ཟེར་བའི་ངང་ནས་རོ་ཁ་བ་ཞིག་བྱིན་པས་གསོལ་བར་རྨིས། དེ་ཕྱིས་དངོས་གྲུབ་ཐོབ་པའི་ལྟས་སུ་འདུག་གསུང༌། བྱིས་པ་རོགས་དང་སྟབས་སུ་ཤིང་ལ་བྱོན་པའི་སར། སེམས་རང་བཞིན་གྱིས་མི་གཡོ་བའི་ཏིང་ངེ་འཛིན་བྱུང་ཡང་ངོ་མ་ཤེས། ཡི་གེ་བསླབས་པས་ཡུན་མ་ཐོགས་པར་ཤེས། དེ་ནས་འཁོར་བ་ལ་སྐྱིད་མེད་པའི་སྐྱོ་ཤས་དྲག་པོ་སྐྱེས་ནས། གཏོགས་ལྟ་དགོན་དུ་བན་བྲོས་ལ་བྱོན། མཁན་པོ་རིན་ཆེན་གྲགས་པའི་དྲུང་དུ་རབ་ཏུ་བྱུང༌། མཚན་ཆོས་ཀྱི་གྲགས་པ་བཏགས། དགེ་ཚུལ་གྱི་བླང་འདས་སོགས་འདུལ་བ་དང༌། སྤྱོད་ཕྱོགས་དང༌། སེམས་ཙམ་ལུགས་ཀྱི་སེམས་བསྐྱེད་ཞུས། མཁན་པོ་དེ་ཉིད་ལ་བདེ་མཆོག་གི་དབང་བསྐུར་ཞུས་ནས་དམ་ཚིག་གི་ཆོས་སྐོར་རྣམས་གསན་ནས། ལམ་སྐས་ཀྱི་རིམ་པ་བཞིན་དུ་དྲིལ་ནས་ཉམས་སུ་བླངས། ཀརྨ་པའི་ཞལ་སློབ་ཅིག་ལས་སྐུ་གསུམ་ངོ་སྤྲོད་ཀྱི་ཁྲིད་ཞུས་ནས་བསྒོམས་པས་བདེ་དྲོད་སྐྱེས་ནས་གོས་རས་རྐྱང་གིས་ཆོག་པ་དང༌། སེམས་གསལ་སྟོང་མཐའ་དབུས་མེད་པའི་ཏིང་ངེ་འཛིན་སྐྱེས། རྗེ་ཀརྨ་པ་རང་བྱུང་རྡོ་རྗེ་དང་མཇལ་ནས་རྒྱལ་བ་རྒྱ་མཚོ་དང་ངོ་སྤྲོད་ཀྱང་གནང༌། སྔར་ཏིང་ངེ་འཛིན་སྐྱེ་ཚུལ་གྱི་ཉམས་ཕུལ་བས། དེ་ལྟར་ཡིན། ད་མོད་ལ་སྒོམས་གསུང༌། དེ་ནས་སྤྱན་སྔ་སྟག་ཤོད་པ་དང༌། གུར་དཀར་བ་དང༌། དཀར་ཏི་སྤྱན་སྔ་རྣམས་ལ་ཡང་ཆོས་འབྲེལ་རེ་ཞུས། གླ་ཕུ་ན་མཁན་པོ་རིན་ཚུལ་ལས། ཕྱག་ན་རྡོ་རྗེའི་དབང་མན་ངག་དང་བཅས་པ་ཞུས་ནས་བསྙེན་པས་རྟགས་བརྒྱད་ཕལ་ཆེར་ཚང་བར་བྱོན། དཔལ་མོ་ལུགས་ཀྱི་ཐུགས་རྗེ་ཆེན་པོ་ཡང་གསན། སློབ་དཔོན་རས་པ་དང་མཇལ་ནས་ཆོས་དྲུག །བྲུལ་ཚོ་སོགས་རྩ་རླུང་གི་གདམས་པ་འགའ་རེ་གནང༌། ཁོང་གིས་རྗེ་སྤྱན་སྔའི་ཡོན་ཏན་བཤད་པ་ཙམ་གྱིས་ཐུན་མོང་མ་ཡིན་པའི་དད་པ་ཁྱད་པར་ཅན་སྐྱེས་ནས།…
ཙ་རི་ཏ་པ་མི་བསྐྱོད་རྡོ་རྗེའི་རྣམ་ཐར།
༈ ཙ་རི་ཏ་པ་མི་བསྐྱོད་རྡོ་རྗེའམ་གཞོན་ནུ་བྱང་ཆུབ་ནི། སྐུ་འཁྲུངས་པའི་ཡུལ་མདོ་ཁམས་སྟོད་ཀྱི་བར་ཕྱོགས། གདུང་བྲབ་ཤིའི་ནང་ཚན་བྲབ་པར། ཡབ་སྒོམ་པ་ཨ་སྒོམ་དང༌། ཡུམ་རྣལ་འབྱོར་མ་རིན་ཆེན་བྱ་བ། རིགས་བཟང་བ་ལ་སྲས་ལྕམ་སྲིང་གཉིས་ལས། རབ་བྱུང་གསུམ་པའི་ལྕགས་སྤྲེལ་༼༡༢༠༠༽ལོར་འཁྲུངས། སྐུ་བྱད་ཤིན་ཏུ་མཛེས་ལ། ཐུགས་རྒྱུད་འཇམ་པ། རིག་པ་གསལ་ཞིང༌། ཀུན་གྱི་ཡིད་དུ་འོང་བ་ཞིག་ཆུང་ངུ་ནས་མངའ། དགུང་ལོ་གསུམ་བཞི་ནས་ཡི་གེ་བརྗེད་སློང་ཙམ་གྱིས་མཁྱེན་པར་བྱུང༌། དེ་ནས་ཡུམ་གྲོངས་ནས། ཡབ་ཀྱིས་ཇོ་མོ་ཞིག་བླངས། ཁོང་མཁས་པའི་མ་དྲུག་བྱ་བ་ལ་ཀློག་སློབ་ཏུ་བཏང་བས་དཀའ་ཚེགས་མེད་པར་མཁས་པའི་ཚད་དུ་ལོངས། དེ་ནས་ལོ་བདུན་ལོན་པ་ན་ཚུར་བྱོན་ནས་ཡབ་དང་བཅས་པ་ཟླ་སྨད་སྟག་ཕུ་ན་བཞུགས། ཆབ་མདོ་བ་འབེ་ཁྲོ་རྒྱལ་གྱི་ཀློག་མཆོད་བྱས། དགུ་ནས་དེར་ཀློག་མཆོད་ཀྱི་དབུ་འཛིན་མི་ཐོབ་པ་བྱུང༌། ལྷ་བྲིས་ཀྱང་ལེགས་པོ་ལོབ་ནས་ཡོན་ཆེན་དེས་ལྷ་ཁང་བཞེངས་པའི་སར་ཡང་ལྷ་བྲིས་ལ་ཚུད། བཅུ་དྲུག་ལ་བླ་མ་རིན་པོ་ཆེ་རྡོ་གསོལ་བ་ཁམས་སུ་ཕེབས་ནས། ཆབ་མདོ་བས་གདན་དྲངས་ནས་དབང་བསྐུར་དང་ཆོས་འཁོར་མཛད་པའི་སར་ཞལ་མཇལ་བ་ཙམ་གྱིས་ལས་འཕྲོ་སད་པའི་དགའ་བ་སྐྱེས། ཕྱག་ཕྱིར་འབྲང་ཞིང་སློབ་གཉེར་ཡང་ཞོར་ལ་མཛད། བདེ་མཆོག་གི་དབང་བསྐུར་གནང་ནས་གསང་མཚན་མི་བསྐྱོད་རྡོ་རྗེར་བཏགས། སྒྲུབ་ཐབས་སྐོར་ལྔ་སོགས་པའི་བཀའ་ལུང་གནང་ནས་ཕྱག་བཞེས་ལ་མཁས་པར་བསླབས། དེ་དུས་ཕལ་ཆེར་ཉེ་གནས་མཛད་ཅིང༌། ཞོར་ལ་སྒྲུབ་པ་ཡང་སྐབས་སྐབས་ལ་བྱས། རིན་པོ་ཆེ་ཐུགས་གཏུམ་ལ་ཞལ་ཚ་ཡང༌། ཐུགས་དགྱེས་ནས་བསགས་སྦྱང་གི་ཁྲིད་གནང་ཞིང༌། ཉམས་ལེན་བྱེད་ཙ་ན་ནུབ་གཅིག་རང་གི་ལུས་གཅེར་བུར་ས་གཞི་ལ་འདུག་ནས་ཁྲུས་བྱས་ཙམ་ན། ཉི་མ་ཚ་ལྷག་གིས་ཤར་བའི་འོད་ཟེར་གྱིས་ལུས་ཀྱི་ཤ་ཐམས་ཅད་ནག་ནུར་གྱིས་ཚིག་ནས་རུས་པ་དཀར་སང་གིས་སོང་བ་ཞིག་རྨིས། གཞན་ཡང་ཆོས་དང་མཐུན་པའི་རྟགས་མང་དུ་བྱུང༌། བཅོ་བརྒྱད་ལ་ཕྱག་ཆེན་གྱི་ཁྲིད་ཞུས་ནས་བསྒོམས་པས་ཉམས་རྟོགས་ཁྱད་པར་ཅན་འཁྲུངས་པས་བླ་མ་ཡང་མཉེས། རི་ཁྲོད་དུ་སྐུ་མཚམས་དང་སྐབས་སུ་ཉེ་གནས་ཀྱང་མཛད། རྗེ་དུས་མཁྱེན་གྱི་བུ་ཆེན་སེང་གེ་སྐལ་ལྡན་བྱ་བ་ཞིག་གིས་རིན་པོ་ཆེའི་དྲུང་དུ་ཚོགས་འཁོར་བྱས་པའི་གྲལ་དུ་ཆོས་ཀྱི་དྲི་བ་བྱས་པ་ལ༑ ཁོང་ཕྱིའི་ཤེས་རབ་དང་ཐོས་པ། ནང་གི་རྟོགས་པ་འཛོམས་པས་གང་ལ་ཡང་ཐོགས་པ་མེད་པས་ཁོང་པ་ཡང་ཤིན་ཏུ་མཉེས། དེ་ནས་རབ་ཏུ་བྱུང་བའི་མཚན་གཞོན་ནུ་བྱང་ཆུབ་བྱ་བར་བཏགས། འདུལ་བའི་སྡེ་སྣོད་འགའ་ཞིག་མཁྱེན་པར་མཛད། རེས་གཅིག་གོས་མེད་པ་ལ།…
མདོ་ཁམས་པ་རིན་ཆེན་སེང་གེའི་རྣམ་ཐར།
གངས་ལྗོངས་མདོ་ཁམས་ས་ཡི་ཐིག་ལེ་རུ། ། དོན་བརྒྱུད་གདམས་ཟབ་མི་འཇིགས་ང་རོའི་སྒྲ། ། ཐོག་མར་སྒྲོག་མཁན་ཕྲིན་ལས་གཡུ་རལ་ཅན། ། རིན་ཆེན་སེང་གེ་བརྒྱུད་པ་བཅས་ལ་འདུད། ། ༈ ཆོས་རྗེ་འབྲུག་པའི་སློབ་མ་གཞན་ཕན་འགྲོ་དོན་ནུས་པ་བརྒྱ་ཕྲག་གཅིག་བྱུང་བའི་ནང་ནས་ཁམས་སུ་ཕྲིན་ལས་སྐྱོང་བ་མདོ་ཁམས་པ་རིན་ཆེན་སེང་གེའམ་མཚན་གཞན་རྡོ་གསོལ་བའི་རྣམ་ཐར་ནི། སྐུ་འཁྲུངས་པའི་ཡུལ་ནི་ཁམས་ངམ་ཤོད་ཀྱི་ཀློང་མོ་ཆེར། ཡབ་མེ་ཉག་སྤྱོད་པ་བྱ་བ། ཡུལ་དེའི་དབང་ཆེ་ཤོས་སུ་གྱུར་པའི་མི་ཆེན། ཡུམ་ལྷ་མོ་འོད་ཟེར་ལྕམ་བྱ་བ་ལ་སྲས་ལྕམ་སྲིང་གསུམ་ཡོད་པའི་ཆེ་བར། རབ་བྱུང་གསུམ་པའི་མེ་ལུག་༼༡༡༨༧༽ལོར་བལྟམས། སྐུ་དཔེ་བྱད་གཟུགས་བཟང་ཞིང༌། དབང་པོ་ཤིན་ཏུ་གསལ་ལ་སྐུ་ན་ཆུང་ངུ་ནས་ཐུགས་གཤིས་ཅུང་ཐུང༌། ཡུམ་གྲོངས་ནས་ནེ་ནེ་གཅིག་གསང་སྔགས་རྙིང་མ་ཞིག་གི་ཇོ་མོ་ཡོད་པའི་རྩར། ཡབ་ཀྱིས་དགུང་ལོ་བཅུ་གཉིས་ལ་བསྐྱལ། དེར་ལོ་གསུམ་བཞུགས་པའི་རིང་ལ་ཡི་གེ་དང༌། ཕུར་པའི་ལས་ཚོགས་ཀྱང་གསལ་པོར་མཁྱེན། དེ་ནས་ཡབ་ཀྱིས་ཆུང་མ་ཞིག་བླངས་ནས་དགུང་ལོ་བཅུ་དྲུག་ལ་སྟབས་སུ་ལོ་གཅིག་བསྡད། བཅུ་བདུན་ལ་ཆོས་རྗེ་གཙང་པའི་ཞབས་དྲུང་དུ་སོང་ནས་རབ་ཏུ་བྱུང་ནས། མང་ཚོགས་ཀྱི་ལས་ཀྱང་བྱས། སྐབས་སུ་ཆོས་དང་ཁྲིད་ཞུས་ནས་སྒོམ། སྒོམ་པ་གཏེར་ཁུང་བའི་ཕྱག་ཕྱིར་བཙུན་ཆུང་ཉེར་ལྔ་བཏང་བའི་ནང་དུ་བཞུགས་པས། གཏེར་ཁུང་བས་རྐང་མགྱོགས་ཀྱི་དངོས་གྲུབ་བརྙེས་པ་ཡང་གཟིགས། ཞར་ཆོས་འགའ་རེ་ཞུས་པས། ཐབས་ལམ་གྱི་རས་ཐུབ་པ་བྱུང༌། ཡང་བླ་མའི་སྤྱན་སྔར་ཕྱིན་ནས་བསྒོམས་པས་སེམས་ངོ་འཕྲོད། ལུས་སེམས་ཤིན་ཏུ་ཡང་ལ་བདེ་བའི་ཡོན་ཏན་ཞབས་ས་ལ་བཞག་ཀྱང་མི་ཚོར་བ་བྱུང༌། དེ་ནས་ཁམས་པ་ཡེ་དབྱངས་དང་ལྷན་ཅིག་རི་ཁྲོད་ལ་བྱོན་ནས་ཟླ་བ་གསུམ་ཆུའི་བཅུད་ལེན་མཛད་པས། ལུས་སེམས་ཤིན་ཏུ་བདེ་བའི་ཡོན་ཏན་མང་དུ་བརྙེས། དེ་ནས་བླ་མའི་སྤྱན་སྔར་ཕྱིན། ཐུབ་པ་ལྔའི་ཁྲིད་ཚར་བ་ཞུས། གྲོགས་པོ་དྲུག་དང་བདུན་གྱིས་འཇིག་རྟེན་བློས་བཏང་བར་ཞུས་ནས། གཅིག་པུར་རི་ཁྲོད་ལ་ཟླ་བ་གཉིས་ཀྱི་རྒྱགས་བསྣམས་ནས་བཞུད། དེར་ཡི་དྭགས་ཀྱི་བར་ཆད་བྱུང་བ་ལ་ཟློག་སྒོམ་མཛད། རི་ཁྲོད་དེར་ཟླ་བ་དྲུག་བསྒོམས་པས་སྣང་སེམས་གཉིས་མེད་དུ་ཤར། དེ་ནས་འབྲུག་ཏུ་བྱོན་པའི་གླིང་མཐའ་ན་ཌ་མ་རུ་ཁྲོ་ལེ་གྲག་པའི་སྤྱིལ་པོ་དེར་བྱོན་པ་ལ། ཁམས་པ་ཡེ་དབྱངས་སོགས་འགས་མི་དར་མ་ཞིག་གི་རོ་ལ་ཚོགས་འཁོར་བྱེད་བཞིན་འདུག །ངེད་རྣམས་དུས་ཁྱད་པར་ཅན་ལ་ཚོགས་འཁོར་བྱེད་པས་ལོངས་སྤྱོད་ཁར་ཁྱེད་སླེབས་ཟེར་ནས་ཚོགས་ལྷན་ཅིག་བྱིན་པ་གསོལ། ཕྱིས་འགྲོ་དོན་དང་ཕྲིན་ལས་ཆེན་པོ་འབྱུང་བའི་སྔ་ལྟས་སུ་འདུག་གསུངས།…


text:
ཚེས ༡༩ ཉིན། ཞིས་ཅིན་ཕིང་ཕ་ཁི་སི་ཐན་དུ་རྒྱལ་དོན་འཚམ་འདྲིར་མ་ཕེབས་གོང་ཕ་ཁི་སི་ཐན་གྱི་《འཐབ་འཁྲུག་ཚགས་པར》དང《ཉིན་རེའི་གསར་འགྱུར་ཚགས་པར》དུ་ཁ་བྱང་ལ《ཀྲུང་ཕའི་མཛའ་བརྩེ་ཁྲི་ལོ་བརྟན》ཞེས་པའི་མིང་བཀོད་རྩོམ་ཡིག་སྤེལ།
རྩོམ་ཡིག་ཁྲོད་དུ་ཀྲུང་ཕ་རྒྱལ་ཁབ་གཉིས་ཀྱི་བརྩེ་བ་དང་མཛའ་བརྩེ། མཉམ་ལས་དང་རྒྱལ་ཁབ་གཉིས་པོའི་ཕུགས་འདུན་གླེང་ཡོད། དེ་མིན་རྩོམ་ཡིག་ཁྲོད་འཕེལ་རྒྱས་འཐབ་ཇུས་དང་དཔལ་འབྱོར་ཉོ་ཚོང་འཐབ་ཇུས། བདེ་འཇགས་ཐུགས་ཁུར། རིག་གནས་འབྲེལ་འདྲིས། ཕྱི་འབྲེལ་འཐབ་ཇུས་སོགས་ཕྱོགས་ལྔས་ཀྲུང་ཕ་རྒྱལ་ཁབ་གཉིས་པོའི་མཉམ་ལས་རེ་འདུན་དང་འཕེལ་ཕྱོགས་བརྗོད་ཡོད། རྩོམ་ཡིག་ལས་ཀྲུང་ཕའི་ཉོ་ཚོང་འབྲེལ་བ་བརྗོད་སྐབས། ཕྱོགས་གཉིས་ཀས་ཀྲུང་ཕའི་དཔལ་འབྱོར་འབྲེལ་ལམ་འཛུགས་རྒྱུ་ལྟེ་བ་དང་། ཀ་ཏར་གྲུ་ཁ་དང་ནུས་ཁུངས། རྨང་གཞིའི་སྒྲིག་བཀོད་འཛུགས་སྐྲུན། ཐོན་ལས་མཉམ་འབྲེལ་གཙོ་གནད་བཞི་རུ་བཟུང་སྟེ"1+4"ཡི་མཉམ་ལས་རྣམ་པ་ཆགས་པར་བྱ། ཕ་ཁི་སི་ཐན་གྱི་ས་གནས་སོ་སོའི་འཕེལ་རྒྱས་ལ་སྣེ་ཁྲིད་མཛད་དེ་ཕ་ཁི་སི་ཐན་གྱི་མི་དམངས་ལ་ཕན་པ་སྐྲུན་དགོས་ཞེས་བསྟན་ཡོད།
ཟླ ༤ ཚེས ༢༠ ཉིན་ཞིས་ཅིན་ཕིང་དངོས་སུ་ཕ་ཁི་སི་ཐན་དུ་རྒྱལ་དོན་འཚམ་འདྲིར་ཕེབས། འདི་ནི་ཞིས་ཅིན་ཕིང་རྒྱལ་ཁབ་ཀྱི་ཀྲུའུ་ཞི་བྱས་ནས་ཐེངས་དང་པོར་ཕ་ཁི་སི་ཐན་དུ་འཚམ་འདྲིར་ཕེབས་པ་ཡིན་ལ། ཀྲུང་གོའི་རྒྱལ་ཁབ་ཀྲུའུ་ཞིས་ལོ་དགུའི་རྗེས་སུ་སླར་ཡང་ཕ་ཁི་སི་ཐན་དུ་རྒྱལ་དོན་འཚམ་འདྲིར་ཕེབས་པ་ཡང་རེད། ཞིས་ཅིན་ཕིང་གིས་ཕ་ཁི་སི་ཐན་དུ་མ་ཕེབས་གོང་སྤེལ་བའི་རྩོམ་དེར་ཟབ་མོའི་དོན་སྙིང་ཅི་ཞིག་ཡོད་དམ། རྩོམ་དེས་ཀྲུང་ཕའི་མཉམ་ལས་ལ་བརྡ་གང་དག་བསྟན་ཡོད་དམ།
སྤུན་ཟླའི་ཁྱིམ་དུ་ཕེབས་པ་དང་མཚུངས་བ།
ཞིས་ཅིན་ཕིང་གིས་རྩོམ་ཡིག་ཁྲོད་ཕ་ཁི་སི་ཐན་ནི་སེམས་ཁོང་གི"གྲོགས་པོ་བཟང་བོ་ཞིག་ཡིན"ཞེས་བསྟོད་ཡོད། ད་རུང"བདག་ཆུང་དུས་སུ་རྟག་ཏུ་ཕ་ཁི་སི་ཐན་དང་ཀྲུང་གོའི་མཛའ་བརྩེ་ཡི་སེམས་འགུལ་ཐེབས་པའི་གཏམ་རྒྱུད་མང་པོ་ཐོས་མྱོང་ཡོད། དཔེར་ན་ལས་ལ་བརྩོན་པའི་ཕ་ཁི་སི་ཐན་མི་དམངས་ཀྱིས་ལག་ཟུང་ལ་བརྟེན་ནས་རང་གི་མཛེས་སྡུག་ལྡན་པའི་ཁྱིམ་གཞིས་འཛུགས་སྐྲུན་བྱས་པ་དང་། ཕ་ཁི་སི་ཐན་གྱིས་ཀྲུང་གོར་འཛམ་གླིང་ལ་འབྲེལ་བ་བྱེད་པའི་བར་སྣང་གི་བརྒྱུད་ལམ་མཁོ་འདོན་བྱས་པ། ཀྲུང་གོར་མཉམ་འབྲེལ་རྒྱལ་ཚོགས་ཀྱི་ཁྲིམས་མཐུན་ཁེ་དབང་སླར་གསོ་བྱེད་པར་རྒྱབ་སྐྱོར་བྱས་པ་སོགས་ཤིན་ཏུ་མང་། གཏམ་རྒྱུད་འདི་དག་གིས་བདག་ལ་བག་ཆགས་ཟབ་མོ་བཞག་ཡོད"ཟེར། ཁོ་བོས་བདག་གིས་ཕ་ཁི་སི་ཐན་ལ་རྒྱལ་དོན་འཚམ་འདྲིར་བྱ་རྒྱུར་རེ་སྒུག་བྱས་ཡོད།"འདི་ནི་བདག་གིས་ཐེངས་དང་པོར་ཕ་ཁི་སི་ཐན་ལ་རྒྱལ་དོན་འཚམ་འདྲི་བྱས་པ་ཡིན། ཡིན་ཡང་ཚོར་བར་རང་གི་སྤུན་ཟླའི་ཁྱིམ་དུ་ཕེབས་པ་དང་མཚུངས"ཞེས་ཟེར།
༢༠༡༥ལོར་འཚམ་འདྲི་ཐོག་དང་པོ་ཉེ་འགྲམ་རྒྱལ་ཁབ་བདམས་པ་འདིས་ཞིས་ཅིན་ཕིང་གིས་ཐག་ཉེའི་རྒྱལ་ཁབ་ཀྱི་ཕྱི་འབྲེལ་བྱ་བར་མཐོང་ཆེན་བྱེད་བཞིན་པ་མཐོང་ཐུབ། ཞིས་ཅིན་ཕིང་གིས་རྩོམ་ཡིག་ཁྲོད་དུ་ཀྲུང་ཕའི་མཛའ་བརྩེ་ནི་རྒྱལ་ཁབ་གཉིས་པོའི་མི་དམངས་ཀྱི་སེམས་གཏིང་དུ་བརྟན་པོར་ཟུག་ཡོད་ཅེས་བརྗོད་ཡོད། དུས་ཡུན་རིང་བོར་རྒྱལ་ཁབ་གཉིས་པོའི་འགོ་ཁྲིད་རིམ་པ་དང་ཕྱོགས་སོ་སོའི་མི་སྣའི་གསོ་སྐྱོང་འོག་ཀྲུང་ཕའི་མཛའ་བརྩེ་ནི་སྐྱེ་སྟོབས་ཆེན་པོས་འཚར་ལོངས་བྱུང་བཞིན་པའི་སྡོང་བོ་རྐང་གཅིག་དང་མཚུངས། རྩ་བ་བརྟན་ཅིང་འདབ་ལག་རྒྱས། རྒྱལ་སྤྱི་དང་ས་ཁུལ་རྣམ་པ་དང་རྒྱལ་ཁབ་གཉིས་པོའི་རྒྱལ་ནང་གནས་ཚུལ་ཇི་ལྟར་འགྱུར་རུང་། ཀྲུང་ཕའི་འབྲེལ་བ་རྟག་ཏུ་བདེ་ཐང་བརྟན་བརླིང་གིས་འཕེལ་རྒྱས་སུ་ཕྱོགས། རྒྱལ་ཁབ་གཉིས་ཀྱིས་ཕྱོགས་གང་གི་ཁེ་ཕན་གཙོ་བོར་འབྲེལ་བའི་གནད་དོན་ཐད་ཐོག་མཐའ་བར་གསུམ་དུ་ཕན་ཚུན་བརྩི་བཀུར་དང་ཕན་ཚུན་ཤེས་རྟོགས། ཕན་ཚུན་རྒྱབ་སྐྱོར་བྱས། ཕ་ཁི་སི་ཐན་དུ་མི་རྣམས་ཀྱིས"རི་ལས་མཐོ། མཚོ་ལས་ཟབ། སྦྲང་རྩི་ལས་མངར"སོགས་སྙན་ངག་ལྟ་བུའི་ཚིག་སྙན་མོས་ཀྲུང་ཕའི་འབྲེལ་བར་བསྟོད་གླུ་འབུལ། ཀྲུང་གོ་རུ་མི་རྣམས་ཀྱིས་ཕ་ཁི་སི་ཐན་ནི"གཞུང་དྲང་བློས་ཐུབ་ཀྱི་གྲོགས་པོར"འབོད། ཀྲུང་ཕའི་འབྲེལ་བ་ཉིན་རེ་བཞིན་རྒྱལ་ཁབ་གཉིས་ཀའི་མི་དམངས་ཀྱི་སེམས་པའི་ཟབ་སར་སྟོབས་ཀྱིས་རྒྱས་ཡོད།
དུས་ཡུན་རིང་བོར་ཀྲུང་ཕ་རྒྱལ་ཁབ་གཉིས་ཀྱིས་ཁྱབ་ཁོངས་སོ་སོ་རུ་ཕྱོགས་གཉིས་ཀར་ཕན་པའི་ཡོངས་ཁྱབ་མཉམ་ལས་འབྲེལ་བ་སྤེལ་ཡོད། ཐོབ་འབྲས་གཡུར་དུ་ཟ་བ་དང་། རྒྱལ་ཁབ་གཉིས་པོའི་མི་དམངས་ལ་དངོས་ཡོད་ཀྱི་ཕན་ཁེ་མང་པོ་སྐྲུན་ཡོད། མིག་སྔར། རྒྱལ་ཁབ་གཉིས་པོས་གོམ་པ་བརྟན་པོས་ཀྲུང་ཕའི་དཔལ་འབྱོར་བརྒྱུད་ལམ་འཛུགས་སྐྲུན་ལ་སྐུལ་འདེད་བྱེད་ཅིང་། ཀྲུང་ཕའི་ཐུན་མོང་གི་ལས་དབང་འཛུགས་པར་འབད། ཀྲུང་ཕ་མཉམ་ལས་ཀྱི་མགོ་ཚུགས་ས་དང་གཞི་འཛུགས་ས་ནི་རྒྱལ་ཁབ་གཉིས་པོའི་ཁེ་ཕན་མཉམ་འདྲེས་ཇེ་ཟབ་དང་། མཉམ་དུ་འཕེལ་རྒྱས་ལ་གྲོས་བྱེད་པ། ཕྱོགས་གཉིས་ཀའི་མི་དམངས་ལ་ཕན་བདེ་མང་པོ་སྐྲུན་པ། རྒྱ་ཆེ་ཞིང་ཡིད་དུ་འོང་བའི་འཕེལ་རྒྱས་ཀྱི་མདུན་ལམ་བཟོ་རྒྱུ་དེ་ཡིན།
རང་རྒྱལ་ཕྱི་འབྲེལ་པུའུ་ཀྲང་ཝང་དབྱིས་བསྟན་རྒྱུར། འདི་ནི་ངེས་བར་ལོ་རྒྱུས་དེབ་ཐེར་དུ་འགོད་པའི་གལ་ཆེའི་འཚམ་འདྲི་ཞིག་ཡིན་སྲིད། ཐེངས་འདིའི་འཚམ་འདྲི་ལས་གོམ་གང་མདུན་སྤོས་ཀྱིས་ཀྲུང་ཕའི་མཛའ་བརྩེ་ཇེ་བརྟན་དང་མཉམ་ལས་འབྲེལ་བ་ཇེ་ཟབ། ཀྲུང་ཕའི་ཐུན་མོང་གི་ལས་དབང་ནི་ཀྲུང་གོ་དང་ཉེ་འགྲམ་རྒྱལ་ཁབ་བར་ཐུན་མོང་ལས་དབང་འཛུགས་པའི་མིག་དཔེར་འགྱུར་བར་ཡིད་ཆེས་ཡོད་ཟེར།
ཀྲུང་གོ་ནི་ཕ་ཁི་སི་ཐན་གྱི་འཕེལ་རྒྱས་ཆུང་ངུ་ཡོངས་ལ་དགའ་སྤྲོ་སྐྱེས།
ཞིས་ཅིན་ཕིང་གིས་རྩོམ་ཡིག་ཁྲོད་ཕ་ཁི་སི་ཐན་སྲིད་གཞུང་དང་མི་དམངས་ཀྱིས་དཔལ་འབྱོར་འཕེལ་རྒྱས་དང་དམངས་འཚོ་ལེགས་བསྒྱུར་ལ་ཤུགས་བཏོན་པ་དང་། དུས་མཚུངས་མཐའ་གཅིག་ཏུ་འཇིགས་སྐུལ་རིང་ལུགས་དང་ཐལ་སྤྱོད་རིང་ལུགས་པར་རྒོལ་རྡུང་བྱེད་པས། རྒྱལ་ཁབ་བདེ་འཇགས་དང་སྤྱི་ཚོགས་བརྟན་བརླིང་ཐད་གྲུབ་འབྲས་མངོན་གསལ་བླངས་ཡོབ། གྲོགས་པོ་བཟང་པོ་དང་སྤུན་ཟླ་བཟང་བོ་ཡིན་པའི་ཐད་ནས། ཀྲུང་གོ་ནི་ཕ་ཁི་སི་ཐན་གྱི་འཕེལ་རྒྱས་ཆུང་ངུ་དང་གྲུབ་འབྲས་སོ་སོར་སེམས་གཏིང་ནས་དགའ་སྤྲོ་སྐྱེས། ཕ་ཁི་སི་ཐན་མི་དམངས་སེམས་ཤུགས་གཅིག་སྒྲིལ་དང་མཐུན་སྒྲིལ་འབད་འབུངས་བྱས་ན་རྒྱལ་ཁབ་རང་དང་འཚམ་པའི་འཕེལ་རྒྱས་ལམ་བུ་ཞིག་རྙེད་ཐུབ་ལ། རྒྱལ་ཁབ་འཛུགས་སྐྲུན་ལས་དོན་ཁྲོད་གྲུབ་འབྲས་ཆེན་པོ་བླངས་ཏེ"ཡ་གླིང་སྟག"གི་ཕུགས་མདུན་སྔ་མོར་མངོན་འགྱུར་ཐུབ་པར་ང་རང་ཡིད་ཆེས་ཡོད་ཟེར།
ཀྲུང་གོ་མི་དམངས་ཀྱིས་ཀྲུང་ཧྭ་མི་རིགས་རླབས་ཆེན་བསྐྱར་དར་གྱི་ཀྲུང་གོའི་ཕུགས་མདུན་མངོན་འགྱུར་ཆེད་དུ་ཤུགས་འདོན་བཞིན་ཡོད། ཀྲུང་གོའི་ཕུགས་མདུན་ནི་ཞི་བདེ་དང་འཕེལ་རྒྱས། མཉམ་ལས། མཉམ་ཕན་གྱི་ཕུགས་མདུན་ཡིན། ང་ཚོས་ཀྲུང་གོ་མི་དམངས་ཀྱི་ཕན་བདེ་འཚོལ་གྱིན་ཡོད་ལ་རྒྱལ་ཁབ་སོ་སོའི་མི་དམངས་ཀྱི་ཐུན་མོང་གི་ཕན་བདེ་ཡང་འཚོལ་བཞིན་ཡོད། ཀྲུང་གོ་ནི་ཕ་ཁི་སི་ཐན་ཚུད་པའི་ཡ་གླིང་ལྷོ་མའི་རྒྱལ་ཁབ་སོ་སོ་དང་འཆམ་མཐུན་གྱིས་གནས་འདོད། ཡ་གླིང་ལྷོ་མའི་འཕེལ་རྒྱས་ལ་རང་ནུས་རོགས་རམ་བྱ་འདོད་ཅེས་བསྟན། ཀྲུང་གོས་དར་གོས་ཚོང་ལམ་དཔལ་འབྱོར་ཁུལ་དང་དུས་རབས ༢༡ པའི་མཚོ་ཐོག་དར་གོས་ཚོང་ལམ་གྱི་གྲོས་གཞི་འདོན་དོན་ནི་ལམ་རྒྱུད་རྒྱལ་ཁབ་མཉམ་འབྲེལ་མཉམ་བརྒྱུད་ལ་ཤུགས་བསྣན་ཏེ་ཐུན་མོང་འཕེལ་རྒྱས་མངོན་འགྱུར་གྱི་ཆེད་ཡིན་པ་བརྗོད་ཡོད།
རྩོམ་ཡིག་ཁྲོད་ད་རུང་ཐེངས་འདིའི་འཚམ་འདྲིའི་བཀོད་སྒྲིག་ཀྱང་བརྗོད་ཡོད་དེ། ཞིས་ཅིན་ཕིང་གིས་ཐེངས་འདིའི་ཕ་ཁི་སི་ཐན་གྱི་རྒྱལ་དོན་འཚམ་འདྲི་ནི་ཁོང་གི་ལོ་འདིའི་ཕྱི་ཕྱོགས་རྒྱལ་དོན་འཚམ་འདྲི་དང་པོ་ཡིན་པ་དང་། འཚམ་འདྲི་སྐབས་སུ་བདག་གིས་སྲིད་འཛིན་ཧུའུ་སེ་ཡུན་དང་ཙུང་ལི་ཞེ་ལིས་ཧྥུ་སོགས་ཕ་ཁི་སི་ཐན་གྱི་མགོ་ཁྲིད་དང་མཇལ་འཕྲད་གནང་རྒྱུ་དང་། རྒྱ་ཆེན་པོས་ཕྱོགས་སོ་སོའི་མི་སྣ་རྣམས་དང་མཇལ་ཏེ་ཁོ་ཚོ་དང་ལྷན་དུ་རྒྱལ་ཁབ་གཉིས་པོའི་འབྲེལ་བ་དང་ཐུན་མོང་ཐུགས་ཁུར་བྱེད་པའི་གནད་དོན་ལ་བསམ་ཚུལ་བརྗེ་རེས་བྱ་རྒྱུ། བདག་གིས་ཐེངས་འདིའི་འཚམ་འདྲི་བརྒྱུད་ཕ་ཁི་སི་ཐན་གྱི་འགོ་ཁྲིད་མི་སྣ་དང་ལྷན་དུ་རྒྱལ་ཁབ་གཉིས་པོའི་མཉམ་ལས་ཀྱི་སྤྱི་བའི་སྒྲོམ་གཞི་གྲོས་འགོད་བྱ་རྒྱུ་དང་། ཀྲུང་ཕའི་དཔལ་འབྱོར་བརྒྱུད་ལམ་འཛུགས་སྐྲུན་དང་ཁྱབ་ཁོངས་སོ་སོ་དངོས་འབྲེལ་མཉམ་ལས་ཀྱིས་འཕེལ་རྒྱས་དངོས་སུ་བྱུང་བར་སྐུལ་འདེད་བྱས་ཏེ། ཀྲུང་ཕའི་འབྲེལ་བ་ནི་ཚད་མཐོན་པོས་འཕེལ་རྒྱས་སུ་ཕྱོགས་རྒྱུར་རེ་སྒུག་བྱས་ཡོད་ཅེས་བརྗོད་ཡོད།


text:
༡.རྩོམ་པ་པོ་ངོ་སྤྲོད་མདོར་བསྡུས།
སྐྱང་སྤྲུལ་དྲི་མེད་འོད་ཟེར་ནི་སྤྱི་ལོ ༡༩༣༥ ལ་མདོ་སྨད་ཐེ་ཆུའི་སྨད་རྒྱུད་ཀྱི་པེ་ཆུང་གྲོང་ཚོར་འཁྲུངས་ཤིང་།ཁོང་ནི་ཨ་སྐྱིད་སྐྱང་ཚང་དགོན་བཀྲ་ཤིས་གཡུང་དྲུང་དར་རྒྱས་གླིང་གི་དགོན་བདག་བླ་མ་དང་། རྒྱལ་ སྤྱིའི་གཡུང་དྲུང་བོན་མཉམ་འབྲེལ་མཐུན་ཚོགས་ཀྱི་མཚན་འཛིན་ཚོགས་གཙོ། མཛོད་དགེ་རྫོང་བོད་སྨན་ཁང་གི་དགེ་རྒན་དང་སྨན་དཔྱད་ཞིབ་འཇུག་པ་དང་གཙོ་བཅོས་སྨན་པ། ཞིང་ཆེན་རིམ་པའི་བོད་སྨན་ཆེད་མཁས་པ་དང་འབུམ་རམས་པ་ཆེན་མོ་བཅས་དང་། ད་ལྟ་ལས་་ཁུངས་ནས་བགྲེས་ཡོལ་གནང་སྟེ་བསྟན་པ་འཛིན་སྐྱོང་སྤེལ་གསུམ་གྱི་མཛད་པ་ལྷུར་བཞེས་ཀྱི་ངང་དུ་བཞུགས་མུས་སུ་མཆིས་སོ། །
༢.གསུང་རྩོམ་གྱི་ནང་དོན་གནད་བསྡུས།
སྟོན་པ་གཤེན་རབ་ཀྱིས་རྒྱ་ནག་ཡུལ་དུ་འགྲོ་དོན་མཛད་ཚུལ་དང་། མཛོད་དགེ་རྫོང་ཁོངས་ཀྱི་བོན་དགོན་ཁག་གི་ལོ་རྒྱུས། སྐུ་གཟུགས་ཐིག་རྩ་མདོ་ལུང་བཀྲལ་བ། གནའ་སྔོན་བོད་ཀྱི་གསོ་རིག་བྱུང་ཚུལ་དང་སྨན་འབུམ་རྒྱུད་བཞིར་བསྒྱུར་ཚུལ། བད་སྨུག་ཕོ་མཆིན་ལ་བབས་པ་དང་ཕོ་འཁུམ་ནད་ཀྱི་བརྟག་བཅོས་ཉུང་བསྡུས། གསོ་རིག་བསྟན་པ་རྒྱས་པའི་སྨོན་ལམ།འ བྱུང་རྩིས་རྒྱ་ནག་ལྡིང་སྐོར་ཟུར་འདེགས། སྐར་རྩིས་ལུགས་ཀྱི་ལོ་ཐོ་འགའ་རེ། ཉི་ཟླ་གཟའ་འཛིན་གྱི་མྱོང་བྱང་ཐོར་བུ། རྒྱལ་ཡོངས་གཅིག་གྱུར་བོད་ལུགས་གསོ་རིག་ཆེད་གཉེར་འབྲིང་རིམ་སློབ་དེབ་དང་། དུས་རབས་ཉེར་གཅིག་པའི་རྒྱལ་ཡོངས་གཅིག་གྱུར་བོད་ལུགས་གསོ་རིག་སློབ་ཆེན་དངོས་གཞིའི་སློབ་དེབ་ལས། བྱིས་པ་གསོ་བ་ཞེས་པའི་སློབ་དེབ། རྔ་བ་ཁུལ་རིག་གནས་ལོ་རྒྱུས་དཔྱད་ཡིག་འདེམ་བསྒྲིགས་ཐེངས་ཉེར་གཉིས་པ་རྔ་བ་ཁུལ་བོད་ཀྱི་གསོ་རིག་ལོ་རྒྱུས་ཞེས་པ་ལས་ལེ་ཚན་ཁ་ཤས། གསོ་རིག་རྒྱུད་ཆུང་གསུམ་ཞལ་ཁྲིད་ཀྱི་ཟིན་བྲིས་རདྣའི་མགུལ་རྒྱན། བསླབ་པ་རིན་པོ་ཆེ་གསུམ་གྱི་རྣམ་བཤད་དང་ཉམས་སུ་ལེན་ཚུལ། གྲུབ་མཐའི་རྣམ་བཞག་གློག་གི་སྒྲོན་མེ། བོན་གྱི་གྲུབ་མཐའི་ངོ་སྤྲོད་ཉུང་བསྡུས། རྩ་རླུང་ཞལ་ཤེས་འཕྲུལ་ལྡེའི་ཟུར་འདེགས། འདུ་ཁང་དང་མཆོད་རྟེན་དཀར་ཆག་གི་སྐོར། བསྟོད་ཚིག་གསོལ་འདེབས་དང་ཞབས་བརྟན་གྱི་སྐོར། ཞལ་གདམས་བསླབ་བྱ་དང་འཕྲིན་ཡིག་གི་སྐོར། བཀའ་རྟགས་གསལ་བཤད་དང་དཔྱད་གླེང་གི་སྐོར། སྦྱིན་སྲེག་སོགས་ཀྱི་ཟུར་འདེགས། སྐྱབས་ཞུ་དང་བསང་ཡིག་དང་འཕྲིན་བཅོལ་གྱི་སྐོར་སོགས་གསུང་རབ་གླེགས་བམ་དྲུག་བཞུགས་སོ། །
ཀྲུང་གོའི་བོད་རིག་པ་དཔེ་སྐྲུན་ཁང་བོད་ཡིག་རྩོམ་སྒྲིག་ཁང་གིས།
(རྩོམ་འགན་པ། སྒྲོལ་ཚེ།)


text:
བདེ་བ་ཆེན་པོའི་ཕོ་བྲང་ཞེས་པ་གང་ལ་འགྲེལ།
ལན་གནང་མཁན། དགེ་སྲིད་པའི་མིག་དང་ཧི་མ་ལ་ཡའི་རྒྱལ་སྲས། བཀའ་དྲི་གནང་མཁན། ཨར་ལྟ་བླ་མ།
དྲི་བ། སྤྱི་གཙུག་བདེ་བ་ཆེན་པོ་ཕོ་བྲང་དུ། ཞེས་པའི་བདེ་བ་ཆེན་པོའི་ཕོ་བྲང་དེ་འགྲེལ་བཤད་ཅིག་གནང་རོགས།
ལན། སྤྱིར་བཏང་གཞུང་ཁག་ནས་བདེ་བ་དང་བདེ་བ་ཆེན་པོ་སོགས་ཀྱི་འགྲེལ་བཤད་ཟབ་ཅིང་མང་བ་ཡོད་མངོན་ལ། དེ་བཞིན་བདེ་བ་ཆེན་པོ་གཞི་ལ་སྦྱར་ཚུལ་དང་། སྐུ་ལ་སྦྱར་ཚུལ། ཉམས་ལ་སྦྱར་ཚུལ་སོགས་དུ་མ་ཞིག་ལས། འདིར་འཕྲོས་གཞི་ “ སྤྱི་གཙུག་བདེ་བ་ཆེན་པོའི་ཕོ་བྲང་ནས།” ཞེས་པ་འདི་ཡིན་སྟབས། གུས་པའི་རྨོངས་བློ་ནི་འདི་ཉིད་རང་གི་ལུས་གནས་དང་འབྲེལ་བའི་གཞི་ལ་གོ་བ་ལེན་དགོས་པ་མིན་ནམ་སྙམ། གལ་ཏེ་སྐབས་འདིར་སྐུ་ལ་སྦྱར་ཚེ་སྐུ་ལྔ་རང་གི་ལུས་གནས་སུ་སྦྱར་ཚུལ་སྐབས་བདེ་བ་ཆེན་པོའི་སྐུ་ནི་ལྟེ་འོག་གསང་བའི་འཁོར་ལོ་དང་སྦྱར་དགོས་པ་གཞུང་ལས་གསལ།
དེས་ན་འདི་སྐབས་ཀྱི་བདེ་བ་ཆེན་པོ་ནི་རྫོགས་ཆེན་སེམས་སྨད་ཀྱི་བོན་སྡེ་རིག་པ་ཁུ་བྱུག་གི་གཞུང་ལས། “རང་སེམས་བདེ་བ་ཆེན་པོ་ཀུན་གཞི་མ་གཡོས་པའི་གཞལ་ཡས་ཁང་འདི་གསལ་བར་རྟོགས་ན་སེམས་ཀྱིས་སེམས་སྤྲོ་བ་སྐྱེ་བར་འགྱུར་བའོ། །” ཞེས་པའི་སྐབས་ཀྱི་ཀུན་གཞི་རང་རིག་པའི་ཡེ་ཤེས་སམ་རང་སེམས་ཀྱི་གནས་ལུགས་དེར་ངོས་འཛིན་དགོས་པ་འདྲ།
འཕྲོས་གཞི་གཉིས་པ་ཕོ་བྲང་ནི། སྤྱིར་བཏང་གཞི་ཡི་གནས་ལུགས་འཆད་སྐབས་ཕོ་བྲང་དང་། གཞལ་ཡས་ཁང་། ཡེ་རིག་གི་ཀློང་། དག་པའི་ཞིང་ཁམས། ཤེལ་གྱི་གུར་ཁང་སོགས་ཐ་སྙད་མང་དག་ཅིག་ཡོད་མོད། འོན་ཀྱང་དེ་དག་ལ་འགྲེལ་བཤད་གནང་སྐབས་གཞི་རིག་པ་ཉིད་ཁོ་ན་ཉིད་ལས་ཟག་བཅས་རྡུལ་ལུས་ཀྱི་ཕོ་བྲང་དང་ཤེལ་གྱི་གུར་ཁང་ལྟ་བུར་འགྲེལ་ན་གོ་རྒྱུ་དེ་ཙམ་མེད་སྟབས། དེས་ན་བདེ་བ་ཆེན་པོའི་ཕོ་བྲང་ནི། སེམས་ཉིད་འོད་གསལ་ཟེར་ནའང་འདྲ། གཞི་རིག་པའི་རྒྱལ་པོ། སེམས་ཉིད་མ་བཅོས་པའི་ངང་ལ་གནས་པའི་ཚུལ་དེ་རང་ལ་གོ་དགོས་པ་འདྲ་ཞིག་མཐོང་གིན་ཡོད་ཞུ། དེ་མིན་འཆད་ཚུལ་གཞན་ཡང་དཔེར་ན། སྐྱབས་འགྲོའི་ལྷ་བསྐྱེད་སྐབས་སུ་སྤྱི་གཙུག་ཁྲུ་གང་མདུན་གྱི་ནམ་མཁའ་ལ། རང་གི་དྲིན་ཅན་རྩ་བའི་བླ་མ་ཀུན་བཟང་གཤེན་ལྷ་དང་གཉིས་སུ་མེད་པ་སོགས་ཡོད་པ་རྣམས་ཀྱང་དོན་དུ་གོང་ཞུས་ལས་འདའ་ས་གཞན་མེད་པར་སེམས།།
_____ཧི་མ་ལ་ཡའི་རྒྱལ་སྲས་ནས།
ལན། སྐབས་འདིར་སྤྱི་གཙུག་བདེ་བ་ཆེན་པོའི་ཕོ་བྲང་ཞེས་པ་ནི། སྐྱབས་འགྲོའི་སྒོམ་རིམ་ལས་གསལ་བ་ལྟར་རང་གི་སྤྱི་གཙུག་ཕྲུ་གང་གི་མདུན་གྱི་ནམ་མཁའ་ལ་བསྐྱེད་པའི་ལྷ་ཡི་གཞལ་ཡས་ཁང་སྟེ། ཞིང་དག་པ་སྟོང་གསུམ་རབ་འབྱམས་བདེ་བ་ཆེན་པོའི་ཕོ་བྲང་འོད་ཀྱི་གཞའ་གུར་འཁྲིག་པའི་དབུས་སུ་རང་གི་རྩ་བའི་བླ་མ་དེ་ཉེིད་ཐ་མལ་གྱི་རྣམ་ཅན་མ་ཡིན་པར་ལོངས་སྤྱོད་རྫོགས་སྐུའི་ཆ་ལུགས་ཅན། མཚན་དང་དཔེ་བྱད་ཡོངས་སུ་རྫོགས་པ། དུས་གསུམ་བདེར་གཤེགས་ཐམས་ཅད་ཀྱི་རྩ་བའི་ལྷ་་གཤེན་ལྷ་འོད་དཀར་གྱི་བདག་ཉིད་ཅན་དུ་བཞུགས་པར་བསྒོམ་དགོས་པའི་ཚུལ་དེ་ཡིན་དགོས། གཞུང་དོན་སོ་སོར་བསྟུན་པའི་བླ་མའི་རྣམ་འབྱོར་ཡོད་པ་ལས་སྐབས་འདིར་རང་གི་རྩ་བའི་བླ་མ་ནི་ཞང་ཞུང་བཀའ་ཉམས་གཉིས་ཀྱི་གདམས་ངག་གི་མཛོད་འཆང་བ་ཀུན་བཟང་ཐུགས་ཀྱི་སྤྲུལ་པ་པ་ཏི་ཧྲི་ཙ་རྒྱན་མེད་གཅེར་བུའི་ངོ་བོར་བཞུགས་པ་དེ་ཉིད་རང་གི་སྤྱི་གཙུག་བདེ་བ་ཆེན་པོའི་ཕོ་བྲང་དུ་གསལ་གདབ་ནས་གསོལ་བ་འདེབས་པའི་ཚུལ་ཡིན་པ་མཁྱེན་གསལ་ལྟར་ལགས། སྤྱིར་བདེ་བ་དང་བདེ་བ་ཆེན་པོ་ནི་སྐབས་ཀྱི་བཤད་གཞི་དང་བསྟུན་ཏེ། ཐར་པ་དང་། ཐར་པ་ཆེན་པོ། ལམ་དང་། མི་སློབ་པའི་ལམ། གནས་དང་། གནས་མ་ཡིན་པ། བདེ་སྟོང་ཡེ་ཤེས་དང་། ཟུང་འཇུག་ཕྱག་རྒྱ་ཆེན་པོ། གཅེར་གྲོལ་དང་། མཐའ་གྲོལ་སོགས་ཐ་སྙད་རྣམ་གྲངས་མང་པོའི་སྒོ་ནས་མདོ་སྔགས་སེམས་གསུམ་གྱི་རིམ་པ་དང་བསྟུན་པའི་མཚན་འདོགས་སྟངས་སྣ་ཚོགས་མཆིས་པ་ལས། དོན་གྱི་མདོ་རྩ་ལ་དྲིལ་ན་རང་སེམས་བདེ་བ་ཆེན་པོ་དེ་ལས་བདེ་ཆེན་གཞན་ཞིག་འཚོལ་དགོས་ན་རྙེད་དཀའ་འོ། །སྐབས་ཀྱི་ཚིག་གི་གདགས་གཞི་ཕོ་བྲང་ཞེས་པ་ནི་ཀློང་དེ་དང་། གནས་དེ་རང་ལ་གོ་དགོས་པ་ལས་གཞན་དུ་མ་དམིགས་སོ་སྙམ་མོ། །ཞོར་འཕྲོས་སུ་བགྲོ་གླེང་ཚུལ་དུ་བགྱིས།
_____དགེ་སྲིད་པའི་མིག་ནས།


text:
བྱིས་པས་བརྙན་འཕྲིན་ལྟ་བར་སྟངས་འཛིན་ཇི་ལྟར་བྱེད་དགོས་སམ།
- །
- ཟླ་བ།, 11 ཟླ་ལྔ་པ། 2015 13:38
- ། རྩོམ་རིག་མེ་ལོང་། ཉི་མ་འཚོ།
མུ་ཏིག་གིས་དབྱིན་ཡིག་ནས་བོད་སྒྱུར་བྱེད་ཞོར་རང་གི་མྱོང་བ་ཡི་གེར་ཕབ།
ང་ནི་ཨ་མ་ཞིག་ཡིན། ངས་ནམ་རྒྱུན་སེམས་འཁུར་བྱེད་ས་གཅིག་ནི་རང་གི་བྱིས་པ་ཡིན། ད་བར་ངའི་བྱིས་པ་ནི་འགུལ་རིས་བརྙན་འཕྲིན་ལྟ་བར་དབྱིངས་ཞུགས་ཡོད་པས། བརྙན་འཕྲིན་ལྟ་བའི་དུས་ཚོད་རྫོགས་པ་ནས་མིག་མཐར་ཆུ་འཁྱིལ་ཡོང་བ་དང་མུ་མཐུད་བརྙན་འཕྲིན་ལྟ་མི་ཆོག་པ་ཅིའི་ཕྱིར་རེད་ཅེས་འཁང་ར་ཡང་ཡང་བྱེད་ངེས། ང་ལ་བྱིས་པ་གསོ་སྐྱོང་གི་ཉམས་མྱོང་མེད་པས། དཀའ་ངལ་ཅུང་ཙམ་རེ་འཕྲད་སྐབས་ཉམས་མྱོང་ཅན་གྱི་ཨ་མ་དག་ལ་སྐད་ཆ་དྲིས་པ་དང་ཡང་ན་དྲ་ཐོག་ནས་ཕྲུ་གུ་གསོ་སྐྱོང་སྐོར་ལ་སློབ་སྦྱོང་བྱེད་ཀྱིན་ཡོད།
དོ་དགོང་ཉལ་ཁར་ཡང་བྱིས་པས་ང་ལ་རེ་བ་གཅིག་བཏོན་བྱུང་། དེ་ནི་སང་ཉིན་ཡར་ལངས་མ་ཐག་བརྙན་འཕྲིན་ལྟ་ཆོག་པའི་རེ་བ་རེད། བྱིས་པ་གཉིད་མ་ཐག་ང་དྲ་བར་ཉུལ་བ་ཡིན། བྱིས་པས་བརྙན་འཕྲིན་ལྟ་བར་སྟངས་འཛིན་ཇི་ལྟར་བྱེད་མིན་སྐོར་ནས་ཤེས་བྱ་གསར་བ་ཞིག་རྙེད་པར་རེ་བ་བཟུང་།
“བྱིས་པ་ཚོས་ལྡུམ་རྭའི་མཛེས་སྡུག་དང་རྒྱ་ལམ་དུ་འཐེན་པའི་རྐང་ལམ་སྙིང་རྗེ་མོ་དེ་དག་ཡོངས་སུ་བརྗེད་པ་དང་འདྲའམ། ཁོང་ཚོས་བརྙན་འཕྲིན་ནང་གི་སྐད་ཆ་འུར་གྱིས་བཤད་པ་དང་གཟའ་འཁོར་རྗེས་མར་བརྙན་འཕྲིན་ལེ་ཚན་ག་འདྲ་ཞིག་སྟོན་གྱི་ཡོད་མེད་ལ་ཉམས་འཇོག་བྱེད་ཀྱི་འདུག་གམ། ད་དུང་དྲི་བ་གལ་ཆེན་ཞིག་ལ། ཁྱེད་ཀྱི་ཕྲུ་གུས་དུས་ཚོད་ཡོད་ཚད་བརྙན་འཕྲིན་གྱི་མདུན་གྱི་སྐྱེལ་གྱི་ཡོད་དམ། གལ་སྲིད་དེ་ལྟར་ཡིན་ན། སྟངས་འཛིན་བྱེད་པའི་དུས་ཚོད་ལ་སླེབས་པ་རེད། འཚོ་བར་དོ་སྣང་མང་ཙམ་དང་དུས་ཚོད་རེའུ་མིག་ཅིག་ངེས་པར་དུ་བཟོ་དགོས་པ་རེད། ”
དྲ་ཐོག་གི་ཡི་གེ་འདི་བཀླགས་མ་ཐག་ངས་དངན་པ་རིང་བོ་ཞིག་འཐེན་པ་ཡིན། ཚད་ཐིག་ཅིག་གིས་ཐོག་ནས་བལྟས་ན་དུས་ཚོད་རེའུ་མིག་ནི་སྔ་ས་ནས་བཟོས་ཟིན་པ་མིན་ནམ། ངའི་བྱིས་པ་ནི་ཟ་མ་ལ་དང་འདོད་ཆེ། ཤ་དང་སྣུམ་རིགས་ཟ་བར་མི་དགའ་བ་མ་ཟད་བསྔོ་ཚལ་རིགས་འགའ་ཤས་ལ་ཡང་ཡོལ་གང་ཐུབ་བྱེད་ཀྱི་ཡོད་པས་ངེད་བཟའ་ཚང་གཉིས་ཀས་ནམ་རྒྱུན་ཟ་མའི་སྐོར་ལ་དུས་ཚོད་གཏོང་གི་ཡོད། སྔ་དགོང་ཟ་མའི་སྐབས་སུ་དུས་ཚོད་མང་ཤོས་གཏོང་གི་ཡོད་ལ། ཕྱི་དྲོ་ནང་དུ་སླེབས་མ་ཐག་སློབ་གྲྭ་ནས་ཉིན་གུང་ཟ་མ་ཡག་པོ་ཟོས་ཡོད་མེད་ནན་འདྲི་བྱེད་ཀྱི་ཡོད། དེ་བཞིན་དགེ་རྒན་ཚོ་ལ་ཡང་ངའི་ཕྲུ་གུས་ཟ་མ་ལ་དོ་སྣང་མི་བྱེད་པས་ཐུགས་སྣང་མང་ཙམ་གནང་རོགས་ཞེས་ཆེད་མངགས་ཞུས་མྱོང་། ཤིང་ཏོག་རིགས་ཡོད་ཚད་ལ་དགའ་ཞིང་མཚམས་རེར་ཞོགས་ཇ་ཡང་ཤིང་ཏོག་རྐྱང་བས་ཆོག་ཅེས་བཤད་ངེས་ཀྱང་། ངེད་བཟའ་ཚང་གཉིས་ཀས་ཁྱེད་རང་དབྱིན་ཇིའི་ཕྲུ་གུ་མ་རེད་ཅེས་ཀུ་རེས་ལན་འདེབས་ཀྱི་ཡོད།
དེ་ལྟར་ཟ་མ་ལ་དང་འདོད་ཆེ་བའི་རྒྱུ་མཚན་ནི་བརྙན་འཕྲིན་ལ་དབྱིངས་ཞུགས་པའི་རྒྱུ་གཙོ་བོ་ཞིག་ཏུ་གྱུར་སོང་འདྲ། འགུལ་རིས་བརྙན་འཕྲིན་ལ་མགོ་འཁོར་ན་མདུན་དུ་ཟ་མ་ཅི་ཞིག་བཞག་ཡོད་མེད་ལ་དེ་འདྲ་སྣང་བ་མི་གཏོང་ལ། ཤིང་ཏོག་རེ་ཡོད་ན་མཚམས་རེར་ཟ་བ་ལས་ཟ་མ་ལ་མིག་ཙམ་ཡང་མི་ལྟ། ཡིན་ན་ཡང་ངེད་བཟའ་བ་གཉིས་ཀས་ཅི་ཞིག་སྤྲད་ཀྱང་བརྙན་འཕྲིན་ལ་ལྟ་བཞིན་ཟ་རྐྱང་མིད་རྐྱང་བྱེད་ངེས། དེ་ལྟར་ལོ་གཅིག་གཉིས་རིང་ཟ་མ་མི་ཟ་བའི་དཀའ་ངལ་སེལ་ཐུབ་པ་འདྲ་བོ་རེད། ཡིན་ན་ཡང་དཀའ་ངལ་གཞན་ཞིག་ལྷག་ཡོད་པ་ནི་བརྙན་འཕྲིན་ལ་དབྱིངས་ཞུགས་པ་དེ་རེད།
བརྙན་འཕྲིན་ལ་ལྟ་བར་གོམས་པས་རྒྱ་གར་གྱི་སྐད་ལ་བྱང་ཆ་ལྡན་ཞིང་། རྒྱ་གར་སུ་ལ་ཡང་བརྡ་སྤྲོད་ཀྱི་གཞུང་ལུགས་དང་མཐུན་པའི་སྐད་ཆས་ཁ་བརྡ་བྱེད་པས་མི་ཚང་མ་ཧང་ནག་པོ་སང་འགྲོ། ཡུལ་མི་འགའ་རེས་ལོ་ན་བཞི་ཙམ་གྱི་བྱིས་པ་ཞིག་གིས་སྐད་ཆ་དེ་འདྲ་བཤད་ཐུབ་ཀྱང་ལོ་ངོ་མང་པོ་རྒྱ་གར་སྤྱི་ཚོགས་སུ་བསྡད་པའི་བོད་པ་ཚོས་རྒྱ་གར་སྐད་ཡག་པོ་མི་ཤེས་པ་ག་རེ་རེད་ཅེས་ཚ་འདྲི་བྱེད་མྱོང་། ངས་དེ་དག་ཡོན་ཏན་ཞིག་ཏུ་མ་རྩིས་པ་མིན་ན་ཡང་། ན་ཚ་ཞིག་ཏུ་ཡང་མཐོང་གི་འདུག་པས་ཅིས་ཀྱང་ཐབས་ལམ་ཞིག་བཙལ་དགོས་པ་རེད་སྙམ། ངས་མུ་མཐུད་དྲ་ཉུལ་བྱེད་པས་གོ་རིམ་བཅུ་གཅིག་ཅན་གྱི་ཐབས་ལམ་ཞིག་བསྟན་འདུག
གོ་རིམ་དང་པོ།
“བྱིས་པ་རྣམས་ལ་བརྙན་འཕྲིན་ནི་སྲོག་ལྡན་ཞིག་མིན་པ་དེ་གསལ་བཤད་བྱོས། བརྙན་འཕྲིན་ལ་ལྟ་བ་དེས་ཕྱིར་ཡོང་མེད་པའི་བྱ་འགུལ་དང་འཚོ་བའི་ཁྲོད་ཀྱི་བྱེད་སྒོ་གཞན་དག་ཤོར་འགྲོ་བ་དང་། བརྙན་འཕྲིན་ལྟ་བའི་དུས་ཚོད་ལ་སྟངས་འཛིན་བྱེད་དགོས་པ་འགྲེལ་བཤད་བྱོས། བརྙན་འཕྲིན་ལ་སུན་སྣང་མེད་པ་དང་། ཁ་གཏད་མེད་པ། མིའི་རྒྱུན་ལྡན་འཚོ་བའི་ཁྲོད་ཀྱི་བློ་གྲོས་མེད་པས་བྱིས་པ་ཚོ་ནི་ད་གཟོད་འཇིག་རྟེན་གྱི་མི་ཡོད་ཚད་ཀྱི་ལྟ་ས་ཡིན་པ་ར་སྤྲོད་བྱོས།”
བརྙན་འཕྲིན་ནང་གི་མེ་མདའ་རྒྱག་པའི་བྱ་སྤྱོད་དང་འཛིང་རེས་བྱེད་པའི་བྱ་སྤྱོད་སོགས་ལ་ལད་མོ་ཡང་ཡང་བྱེད་པ་མ་ཟད། གདོན་འདྲེ་སོགས་འཇིགས་རུང་གང་ཞིག་གིས་ཉམ་ཆུང་ཟ་བར་བྱེད་པ་སོགས་ཀྱི་མཚམས་ནས་ངས་ནམ་རྒྱུན་བརྙན་འཕྲིན་ནི་རྫུན་མ་ཡིན་པ་གསལ་བཤད་བྱེད་ཀྱི་ཡོད། ཉིན་ཞིག་བརྙན་འཕྲིན་ནས་གདོན་འདྲེ་ཞིག་གིས་བྱིས་པ་ཞིག་གིས་སྐེ་བཙིར་ནས་འཆི་ལ་ཉེ་བ་ཞིག་བསྟན་པས་ངའི་བྱིས་པས་མིག་ཆུ་བཏང་སོང་། སྐབས་དེར་ངས་ཁ་པར་དུ་བརྙན་ཐུང་འགའ་སྒྲིག་ནས་བརྙན་འཕྲིན་ནང་གི་ཡོད་ཚད་རྫུན་བཟོས་ཡིན་པ་གསལ་བཤད་བྱེད་པ་ཡིན། དེ་ནས་ཉིན་གཅིག་གཉིས་རིང་ལ་བརྙན་འཕྲིན་རྫུན་མ་ཡིན་པ་ཡིད་ཆེས་བྱས་སོང་། ཡིན་ན་ཡང་རིམ་བཞིན་ཡིད་ཆེས་དེ་བརླག་པ་དང་བརྙན་འཕྲིན་ནང་གི་ཕུལ་བྱུང་མི་སྣང་དག་གི་གྱོན་གོས་དང་། ཆུ་ཚོད་སོགས་འདོགས་ཆ་ལག་ཆ་རིགས་རྨི་ལམ་དུ་ཡང་རྨིས་ཀྱི་ཡོད་པ་མ་ཟད། ལུས་ཀྱི་རྣམ་འགྱུར་སོགས་ལ་དབྱིངས་ཟབ་མོ་ཞུགས་འདུག མཚམས་རེར་མི་སྣ་དེ་དག་གི་བྱ་སྤྱོད་དངོས་སུ་འཁྲབ་པ་དང་སྐད་ཆ་ཡང་ཇི་བཞིན་བཤད་ཡོང་གི་འདུག ང་ལ་སེམས་ཁྲལ་ལྷག་མ་སྐྱེས་བྱུང་། ཕྱི་རྒྱལ་ནས་འཚར་ལོངས་བྱུང་བའི་ཕྲུ་གུ་རྣམས་ལ་བོད་པའི་གོམས་གཤིས་མ་འཇགས་པ་ལ་ཡང་བསམ་ཤེས་ཏོག་ཙམ་བྱུང་།
གོ་རིམ་གཉིས་པ།
“བརྙན་འཕྲིན་ལ་ལྟ་བའི་དུས་ཚོད་ཇེ་ཉུང་དུ་ཐོངས། གསལ་བཤད་ཀྱི་བརྒྱུད་རིམ་ནས་མཉམ་དུ་བསྡད་ནས་བརྙན་འཕྲིན་ལྟ་བའི་དུས་ཚོད་རེའུ་མིག་ཅིག་བཟོས། དུས་དེབ་དང་རྒྱུན་སྤྱོད་ཤེས་བྱ་སོགས་ནས་གཟའ་འཁོར་གཅིག་རིང་གི་བརྙན་འཕྲིན་ལེ་ཚན་གྱི་རེའུ་མིག་ཅིག་ཁྱེར་ཡོང་ནས་བྱིས་པ་སོ་སོས་དགའ་ཤོས་ཀྱི་ལེ་ཚན་དེ་བདམས་བཅུག་དགོས། ལེ་ཚན་དེ་ནི་བྱིས་པ་དེས་ལྟ་ཆོག་པའི་བརྙན་འཕྲིན་ལེ་ཚན་ཁོ་ན་ཡིན་པ་གསལ་བཤད་བྱོས། དེ་དང་མཉམ་དུ་ཉིན་རེར་ཆུ་ཚོད་༡ནས་༢རིང་ལྟ་ཆོག་པ་གཏན་ཁེལ་དང་། (དམིགས་བསལ་གུང་གསེང་མིན་དུས་དང་དགོང་མོ) གཏན་ཁེལ་ལས་བདའ་མི་ཆོག་པ་གསལ་བཤད་བྱོས། ལེ་ཚན་འགའ་རེ་དུས་ཚོད་གཅིག་གཉིས་ནང་དུ་ཡང་རྫོགས་ཀྱི་མེད་ན་གཏན་ཁེལ་གྱི་དུས་ཚོད་ནང་ལ་རྫོགས་ཐུབ་པའི་ལེ་ཚན་ཞིག་འདེམས་སུ་བཅུག”
གོ་རིམ་འདི་བློ་བབས་བྱུང་། ངས་ད་ལྟ་བར་དུ་དུས་ཚོད་གཅིག་གཉིས་ནང་ལྟ་ཐུབ་པའི་ལེ་ཚན་ཞིག་འདེམས་བཅུག་མྱོང་མེད། བརྙན་འཕྲིན་རྒྱང་སྒྱུར་དེ་བྱིས་པའི་ལག་པར་བཞག་པ་མ་ཟད་འགུལ་རིས་བརྙན་འཕྲིན་ཁག་གི་སྐུད་ལམ་ཨང་གྲངས་ཡང་གསལ་བོ་བཤད་ཡོད། བྱིས་པས་རེས་མོས་ཀྱིས་ལྟ་བས་རྫོགས་ཞེས་པའི་ས་མཚམས་ཤིག་གཏན་ནས་མེད་སོང་བ་འདྲ། དོ་དགོང་དྲ་ཉུལ་བྱས་པའི་ལག་ཡོང་ཡང་སྐད་ཆ་འདིས་ཆོག་པར་བྱ་སྙམ་བྱུང་།
གོ་རིམ་གསུམ་པ།
“བརྙན་འཕྲིན་སྒོ་རྒྱོབས། ལེ་ཚན་དེ་མ་ཐོན་བར་དུ་བརྙན་འཕྲིན་སྒོ་ཕྱེ་མ་བཅུག ལེ་ཚན་དེ་སྟོན་དུས་འུར་ཟིང་མེད་པར་ལྷིང་འཇགས་ཀྱིས་ལྟ་རུ་བཅུག འུར་ཟིང་གིས་ཕྲུ་གུའི་དོ་སྣང་ལ་བར་ཆད་འགྲོ་བ་དང་ལྟ་བཞིན་པའི་ལེ་ཚན་དེ་དགའ་ཤོས་ཤིག་མིན་པའི་དབང་དུ་བཏང་ན་ཡང་དོ་སྣང་དམིགས་བསལ་སླེབས་འཇུག་གི་རེད། ཐབས་ལམ་གཞན་ཞིག་ནི་བརྙན་འཕྲིན་གྱི་གློག་སྒོ་སྟངས་འཛིན་ཐུབ་ས་ཞིག་ལ་འཇོག་དགོས། དེས་ནི་ཉིན་རེའི་བརྙན་འཕྲིན་ལྟ་བའི་དུས་ཚོད་ལ་མ་ཐོན་བར་དུ་སྟངས་འཛིན་ཐུབ་ངེས།”
གོ་རིམ་འདིས་ངེད་བཟའ་བ་གཉིས་ཀའི་ནོར་འཁྲུལ་ཞིག་ལ་མཛུབ་མོ་འཛུགས་བཞིན་པ་འདྲ་བའི་ཚོར་སྣང་བྱུང་། ངའི་བྱིས་པས་བརྙན་འཕྲིན་སྒོེ་ཕྱེ་ཐུབ་པ་མ་ཟད་འོད་སྡེར་དང་ཟེར་སྡེར་སོགས་ཚང་མ་སྟོན་ཤེས་ཀྱི་ཡོད། ཁ་པར་དང་གློག་ཀླད་སོགས་ནས་བརྙན་དང་པར་རིས་ཚང་མ་སྒྲིག་སྦྱོར་ཤེས་ཀྱི་ཡོད། ཤེས་པ་དེ་ཡང་རང་བཞིན་གྱིས་ཤེས་པ་མ་ཡིན་པར་རེ་རེ་བཞིན་བསླབ་ནས་ཤེས་པ་རེད། ད་བར་སྟངས་འཛིན་བྱེད་མི་ཐུབ་པ་དང་བྱེད་དཀའ་བའི་ཚད་ཐིག་འདི་ཡང་བརྒྱུད་རིམ་དེ་དག་ནས་ཡོང་བ་འདྲ། གལ་སྲིད་གློག་སྒོ་དེ་མཐོ་ས་ཞིག་ན་ཡོད་ན། ཏན་ཏན་བསམ་བློ་གཏོང་ས་ཞིག་རེད་སྙམ།
གོ་རིམ་བཞི་བ།
“ཁྱིམ་ཚང་གི་རྒྱུན་འཇགས་གོམས་གཤིས་ལ་འགྱུར་བ་གཏོང་བ། ཚང་མ་གཅིག་གི་ཆེད་དུ་ཡང་ན་གཅིག་ཚང་མའི་ཆེད་དུ་ཞེས་པའི་གཏམ་དཔེ་ལྟར། བློས་གཏོང་གི་ཚད་ཐིག་གཅིག་གིས་སྐད་ཆ་བཤད་ན་ཁྱིམ་ཚང་ནས་བརྙན་འཕྲིན་མེད་པར་བཟོ་རྒྱུ་དེ་རེད། རེད། སུ་ལ་ཡང་འདྲིས་པ་བློས་གཏོང་གི་དཀའ་ངལ་ཡོད་པ་རེད། ཡིན་ཡང་ཁྱིམ་ཚང་ཞིག་ལ་མཚོན་ན་དེ་ལས་ཀྱང་གལ་ཆེ་བ་ནི་འཆར་གཞི་ཞིག་མགོ་བརྩམས་དགོས་པ་དེ་རེད། ཁྱིམ་ཚང་གཞན་དག་དང་ཡང་ན་གྲོགས་པོ་སོགས་སུ་བརྙན་འཕྲིན་བཅོལ་ནས་ཟླ་བ་གཅིག་ཙམ་རིང་ནང་མི་ཚང་མས་རྒྱུན་འཇགས་གོམས་གཤིས་ལ་འགྱུར་བ་ཞིག་ཐོངས་དང་། དེ་ནས་དཀའ་ངལ་གྱི་རྩ་བ་དེ་ཤེས་ཐུབ། འདི་ནས་གསལ་བརྡ་ཞིག་ལ། སྐབས་དེ་དག་ཏུ་དྲ་སྒོ་ངེས་པར་དུ་རྒྱོབས། དེ་དང་མཉམ་དུ་དྲ་ཐོག་རོལ་རྩེད་སོགས་འཕྲུལ་ཆས་ཀྱི་རྩེད་མོ་ཡོད་ཚད་ཐག་ཉེ་ལ་ཁྱེར་མ་ཡོང་། དེའི་ཚབ་ཏུ་སྲོལ་རྒྱུན་དམངས་ཁྲོད་ཀྱི་རྩེད་མོ་དང་། ཁེ་དང་མཚར་གཏམ་སོགས་མཉམ་འདུས་རང་བཞིན་གྱི་རྩེད་རྩལ་ལ་ཞུགས་ཐུབ་པར་འབད་བརྩོན་བྱོས།”
གོ་རིམ་འདིས་ང་ལ་འདས་དོན་མང་པོ་ཞིག་དྲན་གསོ་བཏང་སོང་། ང་ཆུང་དུས་ཁེ་བཤད་རེས་དང་གླུ་ཤགས་ལེན་རེས། ཐུར་མ་འདེགས་རེས། རྐང་རྡོ་འཕེན་རེས། ཐག་མཆོངས་རྒྱག་རེས་སོགས་ཁྱིམ་ཚང་དང་སྡེ་མང་ཚོགས་ས་ན་རྩེད་མོ་འདྲ་མིན་རྩེད་རྒྱུ་ཡོད། རྩེད་མོ་དེ་དག་གི་གོ་རིམ་ཁྲོད་ནས་ང་འཚར་ལོངས་བྱུང་བ་ཡིན་ལ་སྐབས་དེ་དག་ཏུ་མི་གཅིག་གིས་རྩེད་མོ་ཞིག་རྩེད་ཐབས་མེད་པ་དང་འདྲ་བར་ངེས་པར་དུ་རོགས་པ་འཚོལ་གྱིན་ཡོད། ད་ལྟའི་བྱིས་པ་འདི་དག་ལ་རོགས་པ་འཚོལ་བའི་བསམ་བློ་དང་གོམས་གཤིས་ཅི་ཡང་མེད་ལ་དགོས་མཁོ་ཡང་མེད་པ་འདྲ། རྒྱུ་མཚན་ལས་སླ་མོ་རེད། ཆ་རྐྱེན་ཡོད་པས་རེད། བརྙན་འཕྲིན་དང་ཁ་པར། རོལ་རྩེད་འཕྲུལ་ཆས་སོགས་འདྲ་མིན་སྣ་ཚོགས་ཡོད་པས་རང་རང་ས་ནས་གང་ཞིག་ལ་མགོ་འཁོར་པ་ནས་འཁྲིས་ཀྱི་ཕ་མ་དང་གྲོགས་པོ་སོགས་ལ་སྣང་བ་མི་གཏོང་། མཚམས་རེར་བཤད་པའི་སྐད་ཆ་ཡང་མི་གོ བརྙན་འཕྲིན་དང་དྲ་ལམ་སོགས་མེད་པར་གཏོང་བའི་གོ་རིམ་འདི་ལག་ལེན་བྱེད་མི་ཐུབ་ན་ཡང་། ཉིན་རེར་ནང་མི་ལྷན་འདུས་ཀྱི་རྩེད་མོའི་དུས་ཚོད་ཅིག་ཅིས་ཀྱང་གོ་སྒྲིག་བྱེད་དགོས་པ་འདྲ།
གོ་རིམ་ལྔ་བ།
“ཉལ་ཁང་ནང་དུ་བརྙན་འཕྲིན་མ་འཇོག རྒྱུ་མཚན། བརྙན་འཕྲིན་ནི་རིན་སྤྲད་ནས་ཉོས་པའི་ཅ་ལག་ཅིག་རེད། རང་གི་བྱིས་པ་དང་ཕན་ཚུན་འཁང་ར་བྱེད་པའི་དཀའ་ངལ་ལས་གྲོལ་ཐབས་ཙམ་བཤད་པ་ལས། བརྙན་འཕྲིན་ཉལ་ཁང་དུ་རྩ་བ་ནས་འཇོག་མ་ཆོག་པ་ཡང་མ་རེད། སྤྱིར་བཏང་ཉལ་ཁང་ནི་ངལ་གསོ་ས་ཞིག་རེད། ལྷིང་འཇགས་བག་ཕེབས་ཀྱི་གནས་དེ་ཡང་ཡིན་དགོས། བརྙན་འཕྲིན་གྱིས་ཁྱེད་ལ་ཞི་བདེ་བག་ཕེབས་ཀྱི་ཚོར་སྣང་ཅི་ཡང་སྤྲོད་མི་ཐུབ། དམིགས་བསལ་བྱིས་པའི་ལེ་ཚན་མིན་པ། ཁོང་ཚོའི་ནུས་སྟོབས་དང་སྐྱེས་འཕེལ་སྐོར་གྱི་ལེ་ཚན་དེ་འདྲ་ཡང་མིན་ན་དེ་བས་ནང་དུ་མི་འཇོག་པར་སྟངས་འཛིན་བྱེད་བདེ་ས་ཞིག་ལ་འཇོག་དགོས། གལ་སྲིད་ཁྱེད་ལ་ནང་མི་མང་པོ་ཡོད་ན་ལྟ་ཕྱོགས་དགའ་ཕྱོགས་ལ་རྩོད་པ་ཡོང་སྲིད་པས་བརྙན་འཕྲིན་གཅིག་གིས་མི་ཆོག་པའི་བསམ་བློ་ཡང་འཁོར་སྲིད། ཡིན་ན་ཡང་ཕན་ཚུན་བསམ་ཤེས་དང་དགའ་ཕྱོགས་བརྗེ་རེས་ནི་བྱིས་པ་རྣམས་ལ་ཁྲིད་དགོས་པའི་ཤེས་བྱ་གཙོ་བོ་གཉིས་ཡིན།”
གོ་རིམ་འདི་ཀློག་དུས།“ཨ་མའི་བརྙན་འཕྲིན་སྟོན་" ངས་རང་གི་བྱིས་པའི་སྐད་ཆ་ཞིག་ཡང་ཡང་ཐོས་ཀྱི་འདུག ངའི་བྱིས་པ་རིག་རྒོད་ཅིག་ཡིན། གླ་རྔན་ཟ་འདོད་པ་དང་ཡང་ན་ཨ་མར་རེ་དགོས་པའི་དོན་དག་རེ་ཡོད་ཚེ་མཚམས་རེར་“ཨ་མའི་བརྙན་འཕྲིན་སྟོན་ན་་་་་”ཞེས་ང་ལ་ཆ་རྐྱེན་འདོན་ངེས་རེད། སྐབས་འདིར་ཨ་མའི་བརྙན་འཕྲིན་ཞེས་པ་ནི་བོད་སྐད་ཀྱི་ལེ་ཚན་ཁག་རེད། བོད་སྐད་ལེ་ཚན་གྱིས་ང་ཚོ་ཕ་ཡུལ་གྱི་ཉེ་སར་ཁྲིད་ཀྱི་ཡོད་པས་ང་ལ་བརྙན་འཕྲིན་ལྟ་བའི་དུས་ཚོད་ཅིག་བྱུང་བོད་སྐད་ལ་ལྟ་བཞིན་ཡོད།
ལེ་ཚན་འདི་བཀླགས་རྗེས་ང་ཚོར་ངེས་པར་དུ་བརྙན་འཕྲིན་དགོས་དོན་ག་རེ་ཡིན་ནམ་སྙམ་བྱུང་། བསམ་བློ་ཞིག་བཏང་ན་རང་ཉིད་ཨ་མ་ཆགས་པ་ནས་ལོ་གསར་སྐབས་མ་གཏོགས་བརྙན་འཕྲིན་ལ་བལྟས་ནས་དུས་ཚོད་ལྷོད་ལྷོད་ཅིག་སྐྱེལ་བ་དྲན་གྱི་མི་འདུག ལོ་གསར་དགོང་ཚོགས་ལ་ལྟ་བའི་སེམས་འདུན་བོར་མ་མྱོང་བ་ནི་ཁྱིམ་ཚང་ལ་བརྙན་འཕྲིན་ཞིག་དགོས་པའི་རྒྱུ་མཚན་གཅིག་ཡིན་པ་འདྲ། བྱིས་པ་ལོ་གཉིས་ལ་སོན་དུས་དུད་འགྲོ་སེམས་ཅན་ངོ་སྤྲོད་དང་། ཁ་དོག་ངོ་སྤྲོད། གྲངས་ཀ་རྩི་སྟངས་སོགས་ཀྱི་འོད་སྡེར་བསྟན་ནས་འཚར་ལོངས་ལ་རོགས་འདེགས་བྱས་ མྱོང་། ཡིན་ན་ཡང་ད་བར་བྱིས་པའི་དགའ་ཕྱོགས་ཀྱི་ངོས་ནས་ཡིན་ནམ་ཡང་ན་ངེད་བཟའ་གཉིས་ཀས་སྣང་མེད་ཤོར་བ་ཡིན་མ་ངེས་ཀྱང་། གང་ལྟར་རོགས་འདེགས་དེ་རྒྱུན་སྐྱོང་ཐུབ་མི་འདུག དུས་ཚོད་ནམ་ཞིག་ནས་རྒྱུན་སྐྱོང་མ་ཐུབ་པ་ཡང་བཤད་རྒྱུ་མི་འདུག
གོ་རིམ་དྲུག་པ།
“རླངས་འཁོར་ནང་དུ་གཟུགས་མཐོང་འཕྲུལ་ཆས་སོགས་མ་འཇོག ཕ་མ་ཚོས་རླངས་འཁོར་དུ་གཟུགས་མཐོང་འཕྲུལ་ཆས་བཞག་ནས་བྱིས་པ་ཚོ་སེམས་གཡེང་དུ་བཅུག་ནི་སེམས་འགུལ་ཐེབས་པ་ཞིག་རེད། ཡིན་ན་ཡང་རྒྱ་ལམ་དུ་འཁྱམ་བསྐྱོད་བྱེད་པ་དང་རླངས་འཁོར་དུ་འཆམ་འཆམ་ལ་འགྲོ་བ་སོགས་ནི་བྱིས་པ་རྣམས་ཀྱི་འབྲི་རྩལ་དང་། ཀློག་རྩལ། ལུས་རྩལ་སོགས་མདོར་ན་བྱིས་པ་རྣམས་ཀྱི་དབང་བོ་འཚར་ལོངས་ལ་རོགས་འདེགས་བྱེད་པའི་དུས་ཚོད་ཡག་ཤོས་ཤིག་རེད། དུས་ཚོད་དེ་དག་ཏུ་ཕ་མ་དང་མཉམ་དུ་སྐད་ཆ་བཤད་པ། གླུ་གཞས་ལ་ཉན་པ། སྒེའུ་ཁུང་ཕྱི་རོལ་གྱི་ཡུལ་ལྗོངས་ལ་རོལ་བ་སོགས་ནི་རང་བྱུང་ཁམས་བརྩེ་བ་མྱོང་སྟངས་ཤིག་ཀྱང་རེད། དེ་ལ་འགྲོ་སོང་ལྷག་མ་མེད་ལ་ལྟ་རྟོགས་ལྷག་མ་ཡང་དགོས་མཁོ་མེད།”
ཚན་པ་འདི་ཀློག་དུས་ཁོར་ཡུག་གི་ཆ་ནས་ཡང་ན་འཚོ་བ་རོལ་སྟངས་ཀྱི་ཆ་ནས་ང་ཚོ་དང་དེ་འདྲ་འཕྲོད་པོ་མ་བྱུང་། ཡིན་ན་ཡང་ངའི་བྱིས་པ་ཆུང་ཆུང་ཡིན་དུས་བྱེའུའི་སྐད་ལ་ཉན་རྒྱུར་དགའ། གཙང་འགྲམ་དང་ནགས་གསེང་དུ་འགྲོ་རྒྱུར་དགའ། སྤང་ཐང་ནས་སྤོ་ལོ་རྩེད་རྒྱུར་དགའ། ཕྱེ་མ་ལེབ་བདའ་རྒྱུར་དགའ། རྩྭ་དང་མེ་ཏོག་འཐུ་རྒྱུར་དགའ། རྡོ་ཆས་སྒྲིག་ནས་ཟ་མ་བཟོ་ཁུལ་བྱེད་རྒྱུར་དགའ། དབྱིག་པ་ཆུང་ཆུང་དག་སྒྲུག་ནས་ཁང་པ་ལས་རྒྱུར་དགའ། ཡིན་ན་ཡང་འབྲི་ཀློག་གི་མགོ་བརྩམས་པ་ནས་ངེད་བཟའ་ཚང་གཉིས་ཀས་དེའི་ཐོག་ལ་ཤུགས་སྣོན་རྒྱག་བཞིན་པ་ལས་ཕྱི་རོལ་དུ་འཆམ་འཆམ་ལ་ཁྲིད་པའི་དུས་ཚོད་དེ་ཤོར་ཡོད་པ་འདྲ། ཐ་ན་གཟའ་ཉི་མ་དང་གུང་གསེང་ལ་ཡང་དུས་ཚོད་མང་ཆེ་བ་བརྙན་འཕྲིན་གྱི་མདུན་ནས་སྐྱེལ་གྱི་ཡོད། ཚན་པ་འདིས་ཤོར་མི་ཉན་པའི་དུས་ཚོད་ཅིག་དྲན་གསོ་གཏོང་གི་འདུག
གོ་རིམ་བདུན་པ།
“བདམས་ཀ་གཞན་པ་མཁོ་སྤྲོད་བྱོས། བྱིས་པ་ཚོས་ཉི་མ་རེ་རེ་འཇིག་རྟེན་གྱི་བྱ་དངོས་ལ་སློབ་སྦྱོང་བྱེད་དགོས་པ་རེད། ངེས་པར་དུ་ཤེས་དགོས་པ་ཞིག་ལ་སློབ་སྦྱོང་དེ་དག་ནི་དངོས་སུ་མཐོང་བ་དང་རེག་པ། བཀོལ་བ་སོགས་སྦྱོང་གོམས་མྱོང་གསུམ་ཁྲོད་ནས་ཐོབ་པ་ལས་བཤད་སྒྲོས་དང་ཡང་ན་བརྙན་འཕྲིན་བརྒྱུད་ལམ་སོགས་ནས་ངོ་མི་ཤེས་པ་སེམས་ལ་བཟུང་། བྱིས་པ་ཚོས་གང་ཞིག་ལ་སྦྱོང་གོམས་དང་ངོ་ཤེས་གཏོང་བར་ཕ་མའི་ངོས་ནས་རོགས་རམ་བྱེད་དགོས་པ་དང་། བྱིས་པའི་དགའ་ཕྱོགས་ལ་རྒྱབ་སྐྱོར་བྱེད་དགོས་པ་རེད། རྩེད་ཆས་སོགས་བྱེད་སྒོ་སྣ་ཚོགས་ཀྱི་ཆ་རྐྱེན་མཁོ་སྤྲོད་བྱེད་ཐུབ་དགོས། རྩེད་ཆས་དེ་དག་བླུགས་སའི་ཆ་སྒམ་དང་འཇོག་ས་ཡང་མཁོ་སྤྲོད་ཐུབ་དགོས།
དཔེར་ན།
· ཚན་རིག་པའི་ཅ་ལག་དང་ཚོད་ལྟའི་ཡོ་བྱད། གློག་ཆས་ཡོ་བྱད། གནམ་གཤིས་བརྟག་དཔྱད་ཀྱི་ཡོ་བྱད། རང་བྱུང་ཁོར་ཡུག་རྟོགས་ཞིབ་ཡོ་བྱད། ས་ཆུ་མེ་རླུང་སོགས་ཀྱི་ངོ་སྤྲོད་ཡོ་བྱད། རོལ་ཆ་རིགས།
· ལག་ཤེས་དང་ལག་རྩལ་ཡོ་བྱད། རི་མོ་འབྲི་བྱེད་དང་རྒྱུ་ཆ།
· མིག་མང་རྡེའུ། ཤོག་འཕེན་རྩེད་ཆས། ཁང་པ་རྩིག་བྱེད། ཐབ་ཚང་གི་ཅ་ལག རླངས་འཁོར་དང་མེ་འཁོར་རིགས།
· རྟ་ཟོག་སེམས་ཅན་ངོ་སྤྲོད།
· བྱིས་པའི་ཀློག་དེབ་སྣ་ཚོགས། ལོ་ཚོད་ལ་དཔག་པའི་ཀློག་དེབ་འབྲི་དེབ་དང་། སློབ་ཚན་དང་ལོ་རིམ་ལ་དཔག་པའི་ཀློག་དེབ་འབྲི་དེབ།”
གོ་རིམ་འདི་བཀླགས་རྗེས། ངས་ནུབ་ཕྱོགས་ཀྱི་བྱིས་པ་ཚོ་དང་བོད་པའི་བྱིས་པ་ཚོ་སྡུར་དགོས་བྱུང་། ནུབ་ཕྱོགས་ནས་བྱིས་པའི་ཆ་རྐྱེན་ལ་ལྟ་རྟོགས་བྱེད་མཁན་ཡང་ཡོད་པ་རེད། བོད་པའི་སྤྱི་ཚོགས་སུ་དེ་ལྟར་བཙན་ཤེད་དང་ལྟ་རྟོགས་བྱེད་མཁན་མེད་ན་ཡང་ད་ལྟའི་ཕ་མ་ཚོས་གང་ཐུབ་ཅི་ཐུབ་ཀྱིས་བྱིས་པའི་ཡོ་བྱད་དང་རྩེད་ཆས། སློབ་ཆས་སོགས་མཁོ་སྤྲོད་གནང་ཡོད་པ་ཁྱིམ་ཚང་སོ་སོ་ན་མཐོང་རྒྱུ་ཡོད། ཡིན་ན་ཡང་མཚམས་ལན་རེར་རིགས་དེ་དག་ནི་ཕ་མའི་འགན་འཁུར་དང་དམིགས་ཡུལ་གཙང་མ་ཞིག་གིས་ཉོས་པ་མིན་པར། ལད་ཟློས་དང་ཡང་ན་རང་གིས་བྱིས་པས་གཞན་གྱི་རྩེད་ཆས་མ་འཕྲོག་པའི་ཆེད་དུ་ཉོས་པ་རེད། ཉོས་པ་ནས་ལས་འགན་རྫོགས་སོང་བ་རེད་ལ། དེ་ངོ་སྤྲོད་དང་བཀོལ་སྤྱོད་ལ་དེ་འདྲ་ཁ་ཡ་མི་བྱེད། ནམ་ཞིག་རྩེད་ཆས་རླངས་འཁོར་ཞིག་གི་འཁོར་ལོ་ལྟ་བུ་ཞིག་ཆགས་སོང་ན། རྗེས་མ་ནས་རྩེད་ཆས་མི་ཉོ་བའི་འཇིགས་སྐུལ་ཡང་བྱེད་ངེས།
ཕ་མ་སུ་ཞིག་གིས་དེ་ཆགས་འགྲོ་བ་དང་ཆགས་པའི་རྒྱུ་མཚན། མི་ཆགས་པའི་ཐབས་ལམ། ཆགས་སོང་ན་ག་རེ་བྱུང་གི་རེད། མ་ཆགས་གཉར་ཚགས་ཐུབ་ན་་་་་གནས་ལུགས་མང་པོ་ཞིག་ཤེས་ན་ཡང་འགྲེལ་བཤད་རྒྱག་པའི་གོམས་གཤིས་མེད། ཕ་མ་ལ་ལས་ད་དུང་རང་གི་བྱིས་པའི་ལག་པར་ཐལ་ལྕག་ཚ་ཐག་ཆོད་ཅིག་གཞུས་ཡོད་ངེས། དྲང་མོ་བཤད་ན་བྱིས་པའི་ཀུན་སློང་ན་རླངས་འཁོར་བཅག་བསམ་པ་ཞིག་ཡོད་མི་སྲིད། མ་ཤེས་པ་ནི་ཤུགས་ཀྱིས་བརྡབ་ན་ཆགས་འགྲོ་བ་དེ་མ་ཤེས་པ་རེད། ཕ་མས་དེ་གསལ་བཤད་བྱེད་དགོས་པ་འདྲ། དེ་ལྟར་བོད་པའི་ཕ་མ་ཚོའི་ངོས་ནས་བྱིས་པར་རྒྱབ་སྐྱོར་དང་སློབ་སྦྱོང་སྤྲོད་སྟངས་གཉིས་ཀར་དོ་སྣང་དགོས་རྒྱུ་གལ་ཆེན་རེད་སྙམ་བྱུང་། མཚམས་རེར་བྱིས་པ་གཉོར་སྐྱོང་གི་དེབ་དང་དྲ་རྒྱ་ཀློག་དུས་ད་གཟོད་འདི་རིགས་དྲན་གསོ་ཡང་ཡང་གཏོང་གི་འདུག
གོ་རིམ་བརྒྱད་པ།
“ལུས་རྩལ་གྱི་བྱེད་སྒོ་དང་སྒེའུ་ཁུང་ཕྱི་ལོགས་ཀྱི་ཁོར་ཡུག་ལ་ལོངས་སྤྱོད་ཐུབ་པ་གནང་དགོས། ཚོང་ཁང་སྤུས་དག་ནས་ཐོན་པའི་ཅ་ལག་སྤུས་དག་སྤོ་ལོ་དང་། དབྱིག་པ་སྤོ་ལོ། བྱ་སྒྲོ། དྲ་སྤོལ། ཐག་མཆོངས། མཁའ་གཡུག་སྤོ་ལོ། ལྕགས་རྟ་ལ་སོགས་པའི་མཐུན་རྐྱེན་སྦྱར་ཏེ་གཟུགས་པོ་སྦྱོང་བརྡར་བྱེད་པར་གཞོགས་འདེགས་གནང་དགོས། དེ་བཞིན་མེ་ཏོག་ལྡུམ་རྭ་དང་། ཆུ་རྐྱལ་རྭ་བ། རྩེད་ཐང་རྭ་བ་སོགས་སུ་ཁྲིད་ནས་ཕ་མས་བྱིས་པ་དང་མཉམ་རྩེད་མཉམ་འདུག་གནང་དགོས། བྱིས་པ་ཚོ་དང་མཉམ་དུ་རྩེད་པའི་སེམས་ཤུགས་སྤྲོད་དགོས་པ་དང་། གྲོགས་པོ་གྲོགས་མོ་མང་པོ་དང་མཉམ་ཞུགས་ཐུབ་པའི་གདེངས་ཚོད་སྤྲོད་ཐུབ་དགོས། ལོ་ཚོད་ཆ་མི་མཉམ་པའི་བྱིས་པ་མང་པོ་སྤྱིར་བཏང་གི་ལུས་རྩལ་བྱེད་སྒོ་ཁག་ཏུ་མཉམ་ཞུགས་དང་ཡང་ན་ཚོགས་ཁག་སྒྲིག་པ། མི་སྒེར་རེ་རེ་བྱེད་པ་བཅས་བྱིས་པའི་རྣམ་འགྱུར་དང་། འདོད་པ། དགའ་ཕྱོགས་ལ་བསྟུན་པའི་སྒོ་ནས་མཉམ་ཞུགས་གནང་འཇུག་དགོས།”
གོ་རིམ་འདིས་ངས་བྱིས་པའི་ཆེད་དུ་དུས་ཚོད་གཏོང་རྒྱུ་ཉུང་དྲགས་ཡོད་པ་གསལ་བཤད་གནང་བྱུང་། གཟའ་ཉི་མ་སོགས་གུང་གསེང་ལ་མ་གཏོགས་བྱིས་པ་འཆམ་འཆམ་དུ་དེ་འདྲ་ཁྲིད་ཀྱི་མེད། མཚམས་རེར་གུང་གསེང་དུ་ཡང་ལས་དོན་ག་གེ་མོའི་ཆེད་དུ་གཅིག་གིས་བྱིས་པ་དང་མཉམ་དུ་ནང་ནས་འདུག་པ་དང་གཅིག་ཤོས་ལས་དོན་སྒྲུབ་པར་འགྲོ་གི་ཡོད། ནང་ནས་བསྡད་རིང་དུས་ཚོད་མང་ཆེ་ཤོས་བརྙན་འཕྲིན་མདུན་དུ་སྐྱེལ་གྱི་ཡོད། ན་ནིང་ད་ལོ་ནས་ནང་མི་ཚང་མ་དྲ་ཉུལ་ལ་གོམས་ཀྱི་འདུག བརྙན་འཕྲིན་ལས་ཀྱང་ཉེན་ཁ་ཚ་བའི་ལམ་ཁ་ཞིག་ཏུ་བསྐྱོད་བཞིན་ཡོད་པ་འདྲ། ད་ནི་གོ་རིམ་འདི་ནས་བསླབ་བྱ་ཞིག་བླངས་ནས་སྒེའུ་ཁུང་ཕྱི་རོལ་གྱི་བྱེད་སྒོ་ཞིག་ཏུ་ནང་མི་མཉམ་ཞུགས་ཀྱི་དུས་ཚོད་རེའུ་མིག་ཅིག་ཅིས་ཀྱང་དགོས་ཀྱི་འདུག
བོད་ལ་ཐུན་མོང་མ་ཡིན་པའི་གོམས་གཤིས་ཁྱད་པར་བ་ཞིག་ཡོད་པ་ནི་དགོན་པ་ཁག་ཏུ་ཡང་ཡང་འགྲོ་བ་དེ་རེད། ངའི་ཁོར་ཡུག་ཏུ་ཡང་དགོན་པ་ཡོད། མཚམས་རེར་ངས་བྱིས་པ་ཁྲིད་ནས་དགོན་པར་སོང་བ་དང་མ་ཎི་འཁོར་ལོ་བསྐོར་གྱི་ཡོད། བྱིས་པ་ཞིག་གི་ངོས་ནས་དགེ་བ་ཞེས་པའི་ཆོས་སེམས་དེ་ཡོད་མི་སྲིད་ན་ཡང་དུས་ཚོད་སྐྱེལ་སྟངས་ཡག་པོ་ཞིག་དང་བག་ཆགས་འཇོག་སྟངས་ཤིག་ཏུ་བསམ་བློ་ གཏོང་གི་ཡོད། དེ་ཡང་གཏན་འཁེལ་དང་དུས་ཚོད་རེའུ་མིག་མེད་པས་མཚམས་རེར་འདོད་པ་ཡོད་མེད་ཅིག་གིས་ཐག་གཅོད་བྱེད་བཞིན་པ་དང་ཡང་འདྲ་བས་ད་ནི་ནང་མི་གྲོས་མོལ་གྱིས་ཕྱི་རོལ་གྱི་བྱེད་སྒོ་ལ་རོལ་བའི་དུས་ཚོད་ཅིག་གཏན་འཁེལ་ཐུབ་དགོས་སོང་།
གོ་རིམ་དགུ་བ།
“ནང་མི་དང་ལྷན་དུ་ལྗོངས་རྒྱུ་ལ་སོང་། འགྲེམས་སྟོན་ཁང་དང་། སྤྱི་གླིང་། ཚན་རིག་གི་གླིང་ག ཆུའི་སྲོག་ཆགས་གླིང་ག རི་དྭགས་སྲོག་ཆགས་གླིང་། ན་ཆུང་བྱིས་པའི་སྤྱི་གླིང་། དབྱིག་སྤོལ་རྩེད་ཐང་ཆུང་ཆུང་། གློག་བརྙན་ཁང་། མཚོ་འགྲམ་སོགས་སུ་ལྗོངས་རྒྱུ་ལ་ཁྲིད་ནས་བརྙན་འཕྲིན་བར་ཐག་ཇེ་རིང་དུ་ཐོངས། མེ་འཁོར་སོགས་སུ་བསྡད་ནས་གང་ནས་མགོ་བརྩམས་ནས་འགྲོ་གི་ཡོད་པ་དང་གང་ནས་བབས་རྗེས་ཕྱིར་ལོག་དགོས་པ་བཅས་ནན་བཤད་བྱེད་དགོས། ཕྱི་ལོགས་སུ་ལྗོངས་རྒྱུ་ལ་འགྲོ་བ་དང་མཉམ་དུ་ལས་གྲྭ་ཆུང་ཆུང་རེ་སྒྲུབ་ཐུབ་པར་རོགས་རམ་གནང་དགོས། རེག་པ་དང་། ལྟ་བ། དྲི་མྱོང་བ། སྒྲ་ཐོས་པ་སོགས་ཐབས་ལམ་སྣ་ཚོགས་བརྒྱུད་ནས་བྱིས་པ་རྣམས་ཀྱིས་འཇིག་རྟེན་གྱི་བྱ་དངོས་རེ་རེ་ལ་རྒྱུས་ལོན་ཐུབ་པར་སེམས་ཤུགས་དང་སྤོབས་པ་སྤྲོད་དགོས། བརྙན་འཕྲིན་ནང་ནས་སྟོན་པའི་བྱ་དངོས་ཀྱི་བྱིས་པ་ཚོའི་ཚོར་ཤེས་ལ་འཇགས་ཐུབ་པའི་ཤེས་བྱ་ཞིག་མཁོ་སྤྲོད་མི་ཐུབ་ལ། གང་ཞིག་ཤེས་པ་དེ་ཡང་དོན་དངོས་དང་ཁ་ཐག་རིང་།”
ངའི་བྱིས་པ་ལོ་གཅིག་དང་ཕྱེད་ཀར་སླེབས་དུས་ཕ་ཡུལ་བོད་དུ་ཐེངས་གཅིག་ཁྲིད་པ་ཡིན། ཕ་ཡུལ་དུ་སླེབས་མ་ཐག་བྱིས་པ་ཧ་ཅང་སུན་སྣང་སྐྱེས་ཀྱི་འདུག ཕ་ཡུལ་གྱི་མི་དང་སྐད་བརྡ་མི་འཕྲོད་པ་མ་ཟད། ཟ་མ་དང་ཁོར་ཡུག་སོགས་ཆ་ཚང་མ་འདྲ་བ་ཞིག་ཏུ་གྱུར་བས་ཕྱིར་ནང་ལ་ལོག་འགྲོ་ཞེས་ཡང་ཡང་བཤད་མྱོང་། སྐབས་དེར་ངས་གཙང་བོ་སོགས་སུ་ཁྲིད་ནས་སེམས་གཡེང་ཐབས་བྱས་པས་རིམ་བཞིན་གོམས་པར་གྱུར་བ་དང་། ངའི་ཕ་ཡུལ་གྱི་སྐད་བརྡ་དང་གོམས་གཤིས་ལ་བྱང་སོང་བ་མ་ཟད། ཁྱོ་གའི་ཕ་ཡུལ་གྱི་སྐད་བརྡ་དང་གོམས་གཤིས་ལ་ཡང་བྱང་སོང་། སྐབས་དེར་བྱིས་པ་ཆུང་ཆུང་ཚོའི་ཤེས་པ་ནི་མི་རྒན་པ་ལས་ལྡབ་འགྱུར་གྱི་མྱུར་བ་འདྲ་སྙམ་བྱུང་། ང་ཚོས་གཞན་གྱི་སྐད་ཡིག་སྦྱང་བར་ལོ་ཁར་ལོ་མཐུད་མོད། བྱིས་པ་ཚོས་ཟླ་གཅིག་གཉིས་ནང་ཟིན་ཡོང་བ་མ་ཟད་སྐད་ཆའི་རྣམ་འགྱུར་དང་བཅས་པ་ཏག་ཏག་ལེན་ཐུབ་ཀྱི་འདུག ཕ་ཡུལ་ནས་ཟླ་ལྔ་ལ་བསྡད་རྗེས་ཕྱིར་ལོག་ཡོང་བ་ཡིན།
རང་གནས་སུ་སླེབས་དུས་བྱིས་པས་ཕ་ཡུལ་གྱི་སྐད་ལས་བཤད་ཀྱི་མི་འདུག་པས་ཁོང་གི་སློབ་གྲོགས་ཚང་མ་ཧང་སངས་པ་དང་ཡ་མཚར་སོང་། ཁོང་ཚོས་སྐད་མ་འདྲ་བ་ཞིག་གོ་བ་ནི་མཚར་པོ་ཞིག་ཏུ་མཐོང་གི་ཡོད་པ་མ་ཟད་སྐྱིད་སྣང་དོད་ཤོས་ཤིག་ཏུ་མཐོང་གི་འདུག རྒྱུ་མཚན་བྱིས་པ་ཚང་མ་ངའི་བྱིས་པའི་མཐའ་ནས་བསྐོར་ནས་སྐད་ཆ་འདྲ་མིན་དྲིས་པ་དང་། སྔ་དགོང་ཐུག་དུས་དམིགས་བསལ་འཚམས་འདྲི་དང་སློབ་གྲྭ་གྲོལ་མཚམས་ལ་གཅིག་ལས་གཅིག་མགྱོགས་ཀྱིས་བདེ་མོ་འཇོག་གི་འདུག བྱིས་པ་དེ་དག་ནང་དུ་སོང་ནས་ཀྱང་གངས་དཀར་གྱི་ཨམ་སྐད་བཤད་ཤེས་ཀྱི་འདུག་ཅེས་ཕ་མ་ཚོ་གསར་འགྱུར་ཞིག་ཏུ་ཚབ་ཏུ་སྨྲ་བཞིན་འདུག གནས་སྟངས་དེའི་ཐོག་ནས་བྱིས་པ་ཚོ་གསར་བ་ཤེས་པ་ལ་དང་འདོད་ཡོད་པ་མཚོན་གྱི་འདུག དེར་བརྟེན་བྱིས་པ་ཁྲིད་ནས་ཁོར་ཡུག་མ་འདྲ་བར་སྤྲོ་འཆམ་དུ་འགྲོ་རྒྱུའི་འདུན་པ་ཡང་ཇེ་དྲག་ཏུ་བུད་སོང་།
གོ་རིམ་བཅུ་བ།
“བརྙན་འཕྲིན་ལྟ་རྒྱུ་ཇེ་ཉུང་དུ་བཏང་བར་བསྟོད་བསྔགས་གནང་དགོས། བརྙན་འཕྲིན་ལ་ལྟ་བའི་འཆར་གཞི་ལེགས་འགྲུབ་བྱུང་སྟེ་བྱིས་པས་དུས་ཚོད་རེའུ་མིག་ལྟར་བརྙན་འཕྲིན་བལྟས་པ་ཡིན་ན། ཕ་མའི་ངོས་ནས་རྒྱབ་སྐྱོར་ལྷག་མ་དང་མཉམ་དུ་བསྟོད་བསྔགས་དང་བྱ་དགའ་གནང་ཐུབ་དགོས། བྱ་དགའ་དེ་ཡང་བྱེད་སྒོ་དང་འབྲེལ་བའི་ཐོག་ནས་དཔེར་ན་བྱིས་པའི་སྤྱི་གླིང་དུ་ཁྲིད་པ་དང་། ཟློས་གར་ཁང་དུ་ཁྲིད་པ། རྩེད་ཆས་ཉོ་བ། གོན་པ་གསར་བ་ཉོ་བ། དེབ་དང་སློབ་ཆས་ཉོ་བ་བཅས་ཡིན་དགོས།”
མི་ནི་སྒྱིག་ལུག་དང་ལེ་ལོའི་དབང་དུ་འགྲོ་ཆོག་ཆོག་ཅིག་རེད་འདུག སྤྱིར་བཏང་བྱས་ན་གོ་རིམ་འདི་དག་ཡོད་ཚད་ཤེས་བྱ་གསར་བ་གསར་རྐྱང་དེ་འདྲ་མིན་ན་ཡང་། མང་ཆེ་བ་ནི་མགོ་རེ་བརྩམས་རྗེས་རྒྱུན་སྐྱོང་མ་ཐུབ་པར་གཡུག་བཞག་པ་ཏག་ཏག་རེད་འདུག ཆེད་དུ་དུས་ཚོད་བཏང་ནས་དེབ་ཀློག་པ་དང་གཞན་པ་སྐད་ཆ་དྲིས་ན་ཏག་ཏག་དྲན་གསོ་དང་སྐུལ་ལྕག་ཡོང་གི་འདུག ཏག་ཏག་ལོ་གཅིག་གོང་ལ་ངས་“ཨ་མ་མཛངས་མ་དགེ་བའི་བཤེས་གཉེན་འདྲ་”ཞེས་པའི་དཔེ་ཆ་དེ་བཀླགས་པ་ཡིན། རང་གི་བྱིས་པའི་ཆེད་དུ་བྱེད་དགོས་པ་མང་པོ་ཞིག་སེམས་ལ་འཁོར་བ་དང་ལག་ལེན་ཡང་གང་ལ་གང་འཚམས་བྱས་པ་ཡིན། ཡིན་ན་ཡང་ད་ལྟ་ལག་ལེན་དེ་དག་དང་ཡང་ཁ་ཐག་ཇེ་རིང་དུ་འགྲོ་གི་འདུག གང་ལྟར་དེ་རིང་དྲ་ཐོག་ནས་རྙེད་པའི་གོ་རིམ་འདི་དག་གིས་ཡང་བསྐྱར་ང་ལ་སྐུལ་ ལྕག་ཐེབས་བྱུང་། བྱིས་པ་ཚོའི་ཆེད་དུ་ཕ་མའི་ངོས་ནས་དུས་ཚོད་དང་ནུས་པ་སོགས་ལྷོད་གཡེང་མེད་པར་གཏོང་དགོས་ཞེས་ཡང་ཡང་སྐུལ་བྱུང་།
གོ་རིམ་བཅུ་གཅིག
“མིག་དཔེ་ཡག་པོ་ཞིག་སྟོན། དེ་ཡང་ཕ་མའི་བྱ་ སྤྱོད་སྐོར་གྱི་གནད་དོན་ཞེས་གསལ་བཤད་མ་ཡིན་ན་ཡང་། ཕ་མའི་ངོས་ནས་བྱིས་པ་ཚོར་གང་ཞིག་འགྲིག་པ་དང་བྱེད་ཆོག་པར་རྣམ་འགྱུར་ག་འདྲ་ཞིག་སྟོན་གྱི་ཡོད་དམ། ཐད་ཀར་བཤད་ན་རང་ངོས་ནས་བརྙན་འཕྲིན་ལ་ཉུང་ཙམ་ལྟོས། ཡང་ན་ནང་གི་བརྙན་འཕྲིན་མེད་པར་བཟོས། ཉལ་ཁང་ནང་དུ་བརྙན་འཕྲིན་མ་འཇོག བྱིས་པའི་བྱེད་སྒོ་ཡོད་ཚད་ལ་མཉམ་ཞུགས་བྱོས། བྱིས་པའི་ལུས་རྩལ་སྦྱོང་བརྡར་བཅས་ལ་མཉམ་ཞུགས་ཀྱིས་ལྷོད་གཡེང་མེད་པར་རྒྱུན་སྐྱོང་བྱོས། དེ་ལྟར་བྱེད་ན་ཁྱེད་ཀྱིས་རང་གི་བྱིས་པ་རླབས་ཆེན་གྱི་མིག་དཔེ་ཞིག་ཏུ་གསོ་སྐྱོང་བྱེད་ཐུབ་པ་རེད་ཟེར་དཀའ་ན་ཡང་། མ་མཐའ་ཡང་རང་གི་དགའ་ཕྱོགས་དང་བསམ་ཕྱོགས་ཤིག་ཏུ་ཏག་ཏག་འགྲོ་གི་ཡོད་པ་རེད། དེ་ལྟར་བརྙན་འཕྲིན་དང་བར་ཐག་ཇེ་རིང་དུ་བཏང་བ་ནས་ཉིན་གཅིག་ལ་དུས་ཚོད་ག་ཚོད་ཙམ་ཞིག་ཡག་ཕྱོགས་སུ་གཏོང་གི་ཡོད་མེད་ལ་ཚོད་ལྟ་ཞིག་གནོངས།”
སྔོན་ཆད་ཅིག་ལ་ཕ་མ་སློང་མོ་བ་ཡིན་ན་བྱིས་པ་ཡང་ སློང་མོ་བ་དང་། ཕ་མ་ཤིང་བཟོ་རྡོ་བཟོ་ཡིན་ན་དེ་དག་གི་བྱིས་པ་ཡང་དེ་འདྲ་ཡིན་ཞེས་པའི་གཏམ་དཔེ་ཞིག་གོ་མྱོང་། དེ་བཞིན་བྱིས་པ་སུ་ཞིག་གིས་བྱ་སྤྱོད་མིག་ལ་མ་རན་པ་ཕ་མ་དེའི་མིང་ནས་བོས་ཏེ་མཉམ་དུ་འདྲུད་ཡོང་བ་ནི་ང་ཚོའི་སྤྱི་ཚོགས་ཀྱི་འགྲོ་སྟངས་རེད། གཏམ་དཔེ་དེ་དང་འགྲོ་སྟངས་འདི་དག་ནི་གོ་རིམ་མཐའ་མ་འདིའི་བསྟན་དོན་དང་ཧ་ཅང་མཚུངས་པར་སྙམ། ང་ཚོས་བྱིས་པ་རྣམས་ལ་མིག་དཔེ་ག་ཚོད་ཅིག་བཞག་ན་ཁོང་ཚོ་ཡང་དེ་བཞིན་འཚར་ཡོང་བ་རེད་སྙམ། ཐ་ན་བརྙན་འཕྲིན་ལ་ལྟ་བའི་གོམས་གཤིས་འདི་ཡང་ཕ་མ་ནས་མགོ་བརྩམས་པ་རེད་སྙམ། དེར་བརྟེན་ཕ་མ་ལ་དཀའ་ངལ་ག་ཚོད་ཡོད་ན། གནོན་ཤུགས་ག་ཚོད་ཡོད་ན། མ་ཁོམ་པ་ག་ཚོད་ཡོད་ན་ཡང་བྱིས་པའི་ཆེད་དུ་དུས་ཚོད་གཏོང་རྒྱུ་དང་བཟོད་སྒོམ་ གནང་རྒྱུ་གལ་ཆེ་ཤོས་ཡིན་པ་འདྲ། ཐ་ན་སྐད་ཆ་གཅིག་བཤད་པ་དང་རྣམ་འགྱུར་གཅིག་སྟོན་པར་བསམ་བློ་ཡག་པོ་གཏོང་རན་རེད། བྱིས་པ་ཚོས་ཕ་མ་མིག་དཔེ་རུ་བཟུང་ནས་འཚོ་བའི་ཐེམ་སྐས་རེ་རེ་ལ་འཛེགས་ཡོང་གི་ཡོད།
ཡོང་ཁུངས། ངེད་དྲྭ་བ།


text:
ལོ་གསར་འཆར་ལ་ཉེ་བའི་མཚམས་སུ་ཁ་པར་གྱི་དངུལ་ཆད་འདུག་ཟེར་བ་དང་སྤྱི་བདེའི་མི་སྣར་རྫུས་ནས་ཡིན་ཁུལ་སོགས་ཀྱི་ཁ་བསླུས་རྒྱག་མཁན་མང་པོ་ཐོན་བཞིན་ཡོད། ཟམ་མི་ཆད་པར་ཐོན་པའི་གློག་འཕྲིན་གྱི་ཁ་བསླུས་དེ་དག་ཁྱེད་ཀྱིས་གོ་མྱོང་ངམ། གནས་ཚུལ་དེ་རིགས་འཕྲད་མྱོང་ངམ། ལྷ་ས་གྲོང་ཁྱེར་སྤྱི་བདེ་ཅུས་ཁ་བསླུས་ངོ་རྒོལ་ལྟེ་གནས་ཀྱི་ཀྲུའུ་རེན་གཞོན་པ་ཚུའེ་ཡུན་ཧྲེང་གིས“ལོ་གསར་གཏོང་གྲབས་ཡོད་པས་ཉོ་སྒྲུབ་ལས་སྟེགས་སྣ་ཚོགས་སུ་ལོ་གསར་མཁོ་ཆས་འཚོང་འགོ་ཚུགས་ཡོད། ཉིན་ཤས་གོང་ང་ཚོར་ཉིན་གཅིག་ལ་ཐའོ་པའོ་ཡི་ཞབས་ཞུ་བ་ཡིན་ཁུལ་གྱིས་གློག་འཕྲིན་ཁ་བསླུས་བརྒྱབ་པའི་ཁུངས་སྣེ་ཁག་4འབྱོར་བྱུང”དེར་བརྟེན་གྲོང་མི་ཚོས་དྲ་ཐོག་ཉོ་ཚོང་ལས་སྟེགས་དང་མེ་འཁོར་དང་གནམ་གྲུའི་པ་སེ་སོགས་ཀྱི་ཁ་བསླུས་རིགས་ལ་དོགས་ཟོན་བྱས་ཏེ་མགོ་སྐོར་མ་ཐེབས་པ་བྱེད་དགོས། གལ་ཏེ་གློག་འཕྲིན་ཁ་བསླུས་གནད་དོན་འཕྲད་ཚེ་དུས་ཐོག་ཏུ་ཁ་བསླུས་ངོ་རྒོལ་ལྟེ་གནས་ལ་ཁ་པར་བརྒྱབ་ནས་བློ་འདྲི་བྱེད་ཆོག་ཅེས་བཤད།
ངོ་སོའི་ཆེད་དུ་ཨང་གྲངས་རྫིག་པོ་ཉོས་པས་སྐད་འཕྲིན་ཐོག་ནས་སྒོར་ཁྲི་8ཁ་བསླུས་བརྒྱབ་པ།
ཉིན་ཤས་གོང་། གསར་འགོད་པར་ལྷ་ས་གྲོང་ཁྱེར་སྤྱི་བདེ་ཅུས་ཁ་བསླུས་ངོ་རྒོལ་ལྟེ་གནས་ནས་ཤེས་རྟོགས་བྱུང་གསལ། 2017ལོའི་ཟླ་9ཚེས་5ཉིན། ལྟེ་གནས་དེར་གྲོང་མི་ལི་ཆེ་གེ་མོའི་སྙན་སེང་འབྱོར་ནས་རང་ཉིད་ཀྱི་སྒོར་ཁྲི་8ཁ་བསླུས་བརྒྱབ་སོང་ཞེས་བཤད། མི་དམངས་ཉེན་རྟོག་པའི་རོགས་རམ་འོག་གྲོང་མི་དེས་འབྲེལ་ཡོད་ཀྱི་དངུལ་བསྐུར་བའི་དཔང་འཛིན་འཁྱེར་ནས་ཁ་བསླུས་ངོ་རྒོལ་ལྟེ་གནས་སུ་ཡོང་།
ལི་ཆེ་གེ་མོས་སྐད་འཕྲིན་ཐོག་ནས་དངུལ་བསྐུར་བ་ཞིག་ཡིན་པས་དངུལ་དེ་དག་ཚུར་ལེན་ཐབས་མེད་པ་རེད། དེ་རྗེས་མི་དམངས་ཉེན་རྟོག་པས་འབྲེལ་ཡོད་ཀྱི་གནས་ཚུལ་ཤེས་རྟོགས་བྱས་པ་སྟེ། ལི་ཆེ་གེ་མོས་ཁོམ་པ་ཡོད་དུས་སྐད་འཕྲིན་ཐོག་གི“ཉེ་འགྲམ་གྱི་མི”འཚོལ་བའི་བྱེད་ནུས་སྤྱད་དེ་ལྟ་སྐབས་མི་ཞིག་གི་མིང་ལ“ཨང་གྲངས་རྫིག་པོ་8888དང་། 9999 2345སོགས་སྣ་ཚོགས་འཚོང་གི་ཡོད”ཅེས་བྲིས་ཡོད་པ་མཐོང་། དེས་ན་ཁོ་པས་མི་དེ་དང་འབྲེལ་བ་བྱས། སྐད་འཕྲིན་བརྒྱུད་ཨང་གྲངས་རྫིག་པོ་འཚོང་མཁན་ཞུང་ཆེ་གེ་མོས་ལི་ཆེ་གེ་མོར་རང་ཉིད་ལ“ཨང་གྲངས་རྫིག་པོ”མང་པོ་ཡོད་པས་ཉོ་འདོད་ན་གྲོས་བསྡུར་བྱེད་ཆོག་ཅེས་བཤད་པ་མ་ཟད་ལི་ཆེ་གེ་མོར་བསྐུར་བའི་ཨང་གྲངས་རྣམས“8888དང་། 9999 2345ལ་སོགས”ཤ་སྟག་ཡིན་པ་རེད། ལི་ཆེ་གེ་མོ་ལྷ་སར་ཚོང་རྒྱག་གི་ཡོད་པས་ཨང་གྲངས་རྫིག་པོ་ཡོད་ན་ངོ་སོ་ཆེ་སྙམ་ནས་ཉོ་རྒྱུའི་ཐག་བཅད།
དེ་ལྟར་ལི་ཆེ་གེ་མོས་ཁྱོན་བསྡོམས་ཨང་གྲངས་རྫིག་པོ་5ཉོས་པ་དང་། སྐད་འཕྲིན་བརྒྱུད་སྒོར་ཁྲི་8ལྷག་ཙམ་བསྐུར། ལི་ཆེ་གེ་མོར་ཨང་གྲངས་རྫིག་པོ་དེ་དག་ལག་འབྱོར་བྱུང་མོད། ཡིན་ནའང་ཨང་གྲངས་དེ་དག་ཚང་མ་བེད་སྤྱོད་བཏང་མེད་པའི་ཨང་གྲངས་སྤྱིར་བཏང་ཤ་སྟག་ཡིན་པས་ལི་ཆེ་གེ་མོ་ཁོང་ཁྲོ་ཆེན་པོ་ལངས་ཏེ་གྱོད་དོན་སྙན་སེང་ཞུས་པ་རེད། འབྲེལ་ཡོད་ཀྱི་གནས་ཚུལ་ཤེས་རྟོགས་བྱས་རྗེས་ཁ་བསླུས་ངོ་རྒོལ་ལྟེ་གནས་ཀྱི་མི་དམངས་ཉེན་རྟོག་པས་འབྲེལ་ཡོད་ཀྱི་བྱ་ཐབས་བརྒྱུད་ཞུང་ཆེ་གེ་མོ་ལྷ་སར་བསྡད་ཡོད་པ་ཤེས།
ཁུངས་སྣེ་གཞིར་བཟུང་། མི་དམངས་ཉེན་རྟོག་པས་ཨང་གྲངས་གཱ་སྐྱེལ་བར་ཡོང་མཁན་དེ་བཙལ་བ་དང་། ཁོ་པ་ནི་ཏི་ཏི་རླངས་འཁོར་གྱི་ཁ་ལོ་བ་ཡིན་པ་ཤེས། ཁོ་པས་མི་དམངས་ཉེན་རྟོག་པར་ཕ་རོལ་པོས་རང་ཉིད་ཀྱི་རླངས་འཁོར་སྐད་བཏང་སྟེ་ལི་ཆེ་གེ་མོར་ཨང་གྲངས་དེ་དག་སྐྱེལ་བར་བཏང་བྱུང་། ཞུང་ཆེ་གེ་མོའི་རྣམ་པ་གང་འདྲ་ཡོད་མེད་དང་དེའི་ཁ་པར་ཨང་གྲངས་གང་ཡིན་པ་སོགས་གཞི་རྩའི་གནས་ཚུལ་ཅི་ཡང་ཤེས་ཀྱི་མེད་ཅེས་བརྗོད། དེ་རྗེས་ཁ་བསླུས་ངོ་རྒོལ་ལྟེ་གནས་ཀྱིས་འབྲེལ་ཡོད་ཀྱི་བྱ་ཐབས་བརྒྱུད་ཞུང་ཆེ་གེ་མོས་དངུལ་ལེན་འཕྲུལ་ཆས་ནས་དངུལ་བླངས་པའི་འབྲེལ་ཡོད་ཆ་འཕྲིན་ཤེས་པ་དང་ཞུང་ཆེ་གེ་མོ་ནི་ལི་ཆེ་གེ་མོར་ཁ་བསླུས་རྒྱག་མཁན་གྱི་དོགས་ཡོད་མི་སྣ་དེ་ཡིན་པར་གཏན་འཁེལ་བྱས། འབྲེལ་ཡོད་ཀྱི་དཔང་རྟགས་གཞིར་བཟུང་མི་དམངས་ཉེན་རྟོག་པས་ཞུང་ཆེ་གེ་མོ་བདེ་བླག་ངང་འཛིན་བཟུང་བྱས་པ་རེད།


text:
2018ལོའི་ཟླ་3ཚེས་20ཉིན། ཞི་ཅིན་ཕིང་གིས།
འཐུས་མི་རྣམ་པ་ཚོ།
ད་ཐེངས་ཀྱི་ཚོགས་ཆེན་ཐོག་ང་ཀྲུང་ཧྭ་མི་དམངས་སྤྱི་མཐུན་རྒྱལ་ཁབ་ཀྱི་ཀྲུའུ་ཞིར་མུ་མཐུད་བདམས་ཡོད། འཐུས་མི་རྣམ་པ་དང་རྒྱལ་ཡོངས་མི་རིགས་ཁག་གི་མི་དམངས་ཀྱིས་ངར་ཡིད་ཆེས་གནང་བར་སྙིང་དབུས་ནས་ཐུགས་རྗེ་ཆེ་ཞུ་རྒྱུ་ཡིན།
ཀྲུང་ཧྭ་མི་དམངས་སྤྱི་མཐུན་རྒྱལ་ཁབ་ཀྱི་ཀྲུའུ་ཞིའི་བླ་ན་མེད་པའི་འགན་འཁུར་རྒྱུ་བྱུང་བ་དེ་ལས་འགན་གཟི་བརྗིད་ཆེ་ལ་འགན་འཁྲི་ལྕི་པོ་ཞིག་ཀྱང་ཡིན། ངས་སྔར་རྒྱུན་བཞིན་རྩ་ཁྲིམས་ཀྱིས་དཀྲིས་པའི་འགན་འཁྲི་ལྷག་བསམ་རྣམ་དག་ངང་སྒྲུབ་ནས། མེས་རྒྱལ་དང་མི་དམངས་ལ་བློ་དཀར་སེམས་དཀར་དང་། རང་འགན་གཙང་སྒྲུབ། ནུས་ཤུགས་ཡོད་རྒུ་འདོན་པ། སྙིང་རུས་ཆེན་པོས་ལས་དོན་སྒྲུབ་པ། ལྷག་བསམ་རྣམ་དག་གིས་ལེགས་སྐྱེས་འབུལ་བ། མི་དམངས་ཀྱི་ཞབས་འདེགས་པ་ཡག་པོ་ཞིག་བྱེད་པ། མི་དམངས་ཀྱི་ལྟ་སྐུལ་དང་ལེན་བཅས་བྱས་ཏེ་འཐུས་མི་རྣམ་པ་དང་རྒྱལ་ཡོངས་མི་རིགས་ཁག་གི་མི་དམངས་ཀྱི་ཡིད་ཆེས་དང་མངགས་བཅོལ་ཟབ་མོ་ཆུད་ཟོས་སུ་གཏན་ནས་གཏོང་གི་མིན།
རྒྱལ་ཁབ་ལས་ཁུངས་ཀྱི་ལས་དོན་པ་ཞིག་ཡིན་ཕྱིན། གོ་གནས་མཐོ་པོ་ག་ཚོད་ཡོད་ནའང་ཚང་མས་ངེས་པར་དུ་ང་ཚོའི་སྤྱི་མཐུན་རྒྱལ་ཁབ་ནི་ཀྲུང་ཧྭ་མི་དམངས་སྤྱི་མཐུན་རྒྱལ་ཁབ་ཡིན་པ་བློ་ལ་བརྟན་པོར་བཅངས་ནས་ཐོག་མཐའ་བར་གསུམ་དུ་མི་དམངས་སེམས་ནང་གི་གནས་བབ་མཐོ་ཤོས་སུ་འཇོག་པ་དང་། ཐོག་མཐའ་བར་གསུམ་དུ་བློ་གཅིག་སེམས་གཅིག་གིས་མི་དམངས་ལ་ཞབས་འདེགས་ཞུ་བ། ཐོག་མཐའ་བར་གསུམ་དུ་མི་དམངས་ཀྱི་ཁེ་ཕན་དང་བདེ་སྐྱིད་ཆེད་ལས་དོན་ཧུར་ཐག་སྒྲུབ་པ་བཅས་བྱེད་དགོས།
འཐུས་མི་རྣམ་པ་ཚོ།
མི་དམངས་ནི་ལོ་རྒྱུས་གསར་གཏོད་པ་དང་མི་དམངས་ནི་དཔའ་བོ་ངོ་མ་ཡིན། བརྗིད་ཆགས་ཉམས་ལྡན་གྱི་ཀྲུང་ཧྭ་མི་རིགས་ཀྱི་འཕེལ་རྒྱས་ལོ་རྒྱུས་ནི་ཀྲུང་གོའི་མི་དམངས་ཀྱིས་བརྩམས་པ་ཡིན། རྒྱ་ཆེ་ལ་གཏིང་ཟབ་པའི་ཀྲུང་ཧྭའི་ཤེས་དཔལ་ནི་ཀྲུང་གོའི་མི་དམངས་ཀྱིས་གཏོད་པ་ཞིག་ཡིན། དུས་ཡུན་ཇི་ལྟར་རིང་བ་དེ་ཙམ་གྱིས་གསོན་ཉམས་དོད་པའི་ཀྲུང་ཧྭ་མི་རིགས་ཀྱི་སྙིང་སྟོབས་ནི་ཀྲུང་གོའི་མི་དམངས་ཀྱིས་སྐྱེད་སྲིང་བྱས་པ་ཞིག་ཡིན། ཀྲུང་ཧྭ་མི་རིགས་འདི་ཉིད་ཡར་ལངས་པ་དང་ཕྱུག་པོར་གྱུར་པ་ནས་སྟོབས་ཆེར་གྱུར་པའི་བར་གྱི་རླབས་ཆེན་གྱི་མཆོང་སྐྱོད་ནི་ཀྲུང་གོའི་མི་དམངས་ཀྱིས་འབད་འཐབ་ལས་བྱུང་བ་ཞིག་ཡིན།
ཀྲུང་གོའི་མི་དམངས་ཀྱི་ཁྱད་གཤིས་དང་སྐྱེས་ཐོབ་ཀྱི་རིག་པས་ལོ་ངོ་སྟོང་ཕྲག་དུ་མ་བརྒྱུད་ད་བར་འཕེལ་རྒྱས་བྱུང་བའི་ཀྲུང་ཧྭའི་ཤེས་དཔལ་བཏོད་པ་མ་ཟད། དེང་རབས་ཀྱི་ཀྲུང་གོ་འཕེལ་རྒྱས་ཡར་ཐོན་ལ་ཤུགས་རྐྱེན་ཟབ་མོ་ཐེབས་པ་དང་། དེང་རབས་ཀྲུང་གོ་བའི་བསམ་པའི་འཇིག་རྟེན་ལ་ཤུགས་རྐྱེན་ཟབ་མོའང་ཐེབས་ཡོད། ཡུན་རིང་གི་འབད་འཐབ་ཁྲོད་ཀྲུང་གོའི་མི་དམངས་ཀྱིས་སྐྱེད་སྲིང་དང་། རྒྱུན་འཛིན། གོང་འཕེལ་བཅས་བཏང་བའི་རླབས་ཆེན་གྱི་མི་རིགས་སྙིང་སྟོབས་ཀྱིས་ཀྲུང་གོའི་འཕེལ་རྒྱས་དང་མིའི་རིགས་ཀྱི་ཤེས་དཔལ་ཡར་ཐོན་ཆེད་བསམ་པའི་སྒུལ་ཤུགས་ཆེན་པོ་མཁོ་འདོན་བྱས་ཡོད།
—— ཀྲུང་གོའི་མི་དམངས་ནི་གསར་གཏོད་ཀྱི་སྙིང་སྟོབས་རླབས་ཆེན་ལྡན་པའི་མི་དམངས་ཤིག་ཡིན། ལོ་ངོ་སྟོང་ཕྲག་དུ་མའི་ལོ་རྒྱུས་ཀྱི་ཆུ་རྒྱུན་རིང་མོའི་ནང་། ཀྲུང་གོའི་མི་དམངས་ཀྱིས་ཐོག་མཐའ་བར་གསུམ་དུ་དཀའ་སྤྱད་ངལ་རྩོལ་དང་གསར་གཏོད་གསར་སྐྲུན་བྱས་ཤིང་། རང་རྒྱལ་དུ་ལའོ་ཙི་དང་། ཁུང་ཙི། ཀྲོང་ཙི། མོང་ཙི། མོ་ཙི། སུན་ཙི། ཧན་ཧྥེ་ཙི་སོགས་མཚན་སྙན་འཛམ་གླིང་དུ་ཁྱབ་པའི་བསམ་བློ་རླབས་ཆེན་གྱི་མཁས་དབང་ཐོན་པ་དང་། ཤོག་བུ་བཟོ་རྩལ་དང་། མེ་རྫས། དཔར་འདེབས་ལག་རྩལ། ཕྱོགས་སྟོན་འཁོར་ལོ་སོགས་མིའི་རིགས་ཀྱི་ཤེས་དཔལ་ཡར་ཐོན་ལ་ཤུགས་རྐྱེན་གཏིང་ཟབ་ཐེབས་པའི་ཚན་རྩལ་གྱི་གྲུབ་འབྲས་རླབས་ཆེན་གསར་གཏོད་བྱས་པ། སྙན་ངག་གི་གཞུང་དང་། ཁྲུའུ་རྒྱལ་རབས་ཀྱི་སྙན་ཚིག ཧན་རྒྱལ་རབས་ཀྱི་ལྷུག་རྩོམ། ཐང་རྒྱལ་རབས་ཀྱི་སྙན་ངག སུང་རྒྱལ་རབས་ཀྱི་སྙན་ཚིག ཡོན་རྒྱལ་རབས་ཀྱི་ཟློས་གར། མིང་རྒྱལ་རབས་དང་ཆིང་རྒྱལ་རབས་ཀྱི་བརྩམས་སྒྲུང་སོགས་རིག་རྩལ་བརྩམས་ཆོས་རླབས་ཆེན་གསར་རྩོམ་བྱས་པ། གླིང་སྒྲུང་དང་། མ་ན་སི། ཅང་ཀེར་སོགས་མི་སེམས་ལྷག་པར་འགུལ་བའི་རླབས་ཆེའི་ལོ་རྒྱུས་སྙན་ངག་རྒྱུན་འཛིན་བྱས་པ། ལྕགས་རི་རིང་པོ་དང་། ཏུའུ་ཅང་ཡན། མིས་བཟོས་གཙང་པོ་ཆེན་པོ། གནའ་བོའི་ཕོ་བྲང་། ཕོ་བྲང་པོ་ཏ་ལ་སོགས་རྔམ་བརྗིད་ལྡན་པའི་རླབས་ཆེན་ལས་གྲྭ་འཛུགས་སྐྲུན་བྱས་ཡོད། དེང་སྐབས་ཀྲུང་གོའི་མི་དམངས་ཀྱི་གསར་གཏོད་སྙིང་སྟོབས་སྔར་ལས་ལྷག་པའི་སྒོ་ནས་འཕེལ་བཞིན་ཡོད་པ་དང་རང་རྒྱལ་འདི་ཉིད་ཉིན་རེ་ལས་མ་འདས་པར་མདུན་ཕྱོགས་སུ་འཕེལ་རྒྱས་འགྲོ་རྒྱུར་སྐུལ་འདེད་ཐེབས་ནས་འཛམ་གླིང་གི་མདུན་གྲལ་དུ་གོམ་ཞེང་ཆེན་པོས་སྐྱོད་བཞིན་ཡོད། ཀྲུང་གོའི་མི་དམངས་དུང་ཕྱུར་13ལྷག་གིས་གསར་གཏོད་ཀྱི་སྙིང་སྟོབས་རླབས་ཆེན་དར་སྤེལ་བཏང་ཚེ། ང་ཚོས་མི་ཡུལ་གྱི་ངོ་མཚར་ཡང་ཡང་གཏོད་ཐུབ་ངེས་ཡིན་པར་ང་ལ་ཡིད་ཆེས་ཡོད།
—— ཀྲུང་གོའི་མི་དམངས་ནི་འབད་བརྩོན་གྱི་སྙིང་སྟོབས་རླབས་ཆེན་ལྡན་པའི་མི་དམངས་ཤིག་ཡིན། ལོ་ངོ་སྟོང་ཕྲག་དུ་མའི་ལོ་རྒྱུས་ཀྱི་ཆུ་རྒྱུན་རིང་མོའི་ནང་། ཀྲུང་གོའི་མི་དམངས་ཀྱིས་ཐོག་མཐའ་བར་གསུམ་དུ་རྙིང་དོར་གསར་འཛུགས་དང་འབད་བརྩོན་ལྷོད་མེད་བྱས་ནས་མེས་རྒྱལ་གྱི་ཡངས་ཤིང་ལྟ་ན་སྡུག་པའི་རི་ཆུ་ཀླུང་གསུམ་གསར་སྤེལ་དང་འཛུགས་སྐྲུན་བྱས་པ་དང་། རྦ་རླབས་དགུང་ལ་འཕྱུར་བའི་ཡངས་ཤིང་རྒྱ་ཆེ་བའི་མཚོ་ཁོངས་རྒྱ་སྐྱེད་བཏང་བ། ཐོན་ཁུངས་ཕུན་སུམ་ཚོགས་པའི་རྒྱ་ཆེ་བའི་ས་ཞིང་གསར་སྦོལ་བྱས་པ། ཤང་ཤང་དུ་རྒྱུག་པའི་ཆུ་བོ་དང་གཙང་པོ་མང་པོ་བཅོས་སྐྱོང་བྱས་པ། རང་བྱུང་གནོད་འཚེ་གྲངས་ལས་འདས་པ་ལས་རྣམ་པར་རྒྱལ་བ། སྐར་ཚོགས་ལྟར་ཁྱབ་པའི་གྲོང་རྡལ་དང་གྲོང་གསེབ་བསྐྲུན་པ། ཐོན་ལས་སྣ་ཚོགས་གོང་འཕེལ་བཏང་བ་བཅས་བྱས་པས། ཕུན་སུམ་ཚོགས་པའི་འཚོ་བ་ཞིག་སྐྱེལ་རྒྱུ་བྱུང་ཡོད། འཇིག་རྟེན་ཐོག་ལོངས་སྤྱོད་རང་འགྲུབ་ཀྱི་དོན་བཟང་ཞིག་མེད་པས་བདེ་སྐྱིད་དགོས་ན་འབད་བརྩོན་བྱེད་དགོས་ལུགས་ཀྲུང་གོའི་མི་དམངས་ཀྱིས་སྔར་ནས་གསལ་པོ་ཤེས་ཀྱི་ཡོད། དེང་སྐབས། ཀྲུང་གོའི་མི་དམངས་ལ་དབང་བ་ཐམས་ཅད་ནང་ཀྲུང་གོ་བའི་བློ་གྲོས་རྣམ་དཔྱོད་དང་ཀྲུང་གོ་བའི་དཀའ་སྤྱད་རྔུལ་ཆུ་འདུས་ཡོད་ལ་ཀྲུང་གོ་བའི་བློས་གཏོང་ཆེན་པོའང་འདུས་ཡོད། ཀྲུང་གོའི་མི་དམངས་དུང་ཕྱུར་13ལྷག་གིས་འབད་བརྩོན་གྱི་སྙིང་སྟོབས་རླབས་ཆེན་འདི་དར་སྤེལ་བཏང་ཚེ། ང་ཚོའི་མི་དམངས་ཀྱིས་སྔར་བས་མཛེས་སྡུག་ལྡན་པའི་འཚོ་བ་གཏོད་པའི་བརྗིད་ཆེའི་དམིགས་ཚད་དུ་སླེབས་ཐུབ་པ་ང་ལ་ཡིད་ཆེས་ཡོད།
ཀྲུང་གོའི་མི་དམངས་ནི་མཐུན་སྒྲིལ་གྱི་སྙིང་སྟོབས་རླབས་ཆེན་ལྡན་པའི་མི་དམངས་ཤིག་ཡིན། ལོ་ངོ་སྟོང་ཕྲག་དུ་མའི་ལོ་རྒྱུས་ཀྱི་ཆུ་རྒྱུན་རིང་མོའི་ནང་། ཀྲུང་གོའི་མི་དམངས་ཀྱིས་སྔ་ཕྱི་བར་གསུམ་དུ་མཐུན་སྒྲིལ་རྡོག་རྩ་གཅིག་སྒྲིལ་དང་ཕྱར་བ་གྲུ་འདེགས་ཀྱིས་གཅིག་གྱུར་གྱི་མི་རིགས་མང་བའི་རྒྱལ་ཁབ་བཙུགས་པ་དང་། མི་རིགས་56གི་སྣ་མང་གཞི་གཅིག་དང་མཉམ་འདྲེས་གཅིག་སྒྲིལ་གྱི་འཆམ་མཐུན་གྱི་མི་རིགས་འབྲེལ་བ་འཕེལ་རྒྱས་བཏང་བ། ལྟ་རེས་སྐྱོང་རེས་ཀྱི་ཀྲུང་ཧྭ་མི་རིགས་ཀྱི་ཁྱིམ་ཚང་ཆེ་མོ་ཆགས་ཡོད། ལྷག་པར་དུ་ཉེ་རབས་རྗེས། ཕྱི་རྒྱལ་གྱི་བཙན་འཛུལ་བས་བཟོས་པའི་ཆག་སྒོ་ཆེན་པོའི་དུས་བབ་ཛ་དྲག་འོག་རང་རྒྱལ་གྱི་མི་རིགས་ཁག་གི་མི་དམངས་ཚོས་ལག་གདང་མཉམ་སྦྲེལ་དང་དཔུང་པ་མཉམ་གཤིབ་ཀྱིས་དཔའ་མཛངས་རྟུལ་ཕོད་ངང་འཐབ་རྩོད་བྱས་ནས་གདུག་རྩུབ་ཤིན་ཏུ་ཆེ་བའི་བཙན་འཛུལ་བ་མཐའ་དག་ཕམ་ཉེས་བཏང་བ་དང་། མི་རིགས་རང་བཙན་དང་རང་དབང་ལ་སྲུང་སྐྱོང་བྱས་པ། ཀྲུང་ཧྭ་མི་རིགས་ཀྱིས་མེས་རྒྱལ་སྲུང་སྐྱོང་དང་ཕྱིའི་བཙན་འཛུལ་བའི་བརྙས་བཅོས་བཀག་འགོག་བྱེད་པའི་བརྗིད་ཆགས་ཤིང་ཡིད་དུ་འོང་བའི་ལོ་རྒྱུས་སྙན་ངག་ཐུན་མོང་ཐོག་བརྩམས་ཡོད། དེང་སྐབས་སྐྱེ་བོ་ཀུན་གྱིས་དོ་སྣང་བྱེད་པའི་ཀྲུང་གོར་ཐོབ་པའི་འཕེལ་རྒྱས་ཀྱི་གྲུབ་འབྲས་དེ་ནི་རྒྱལ་ཡོངས་ཀྱི་མི་རིགས་ཁག་གི་མི་དམངས་ཀྱིས་བློ་སེམས་གཅིག་མཐུན་དང་བློ་ཁ་གཅིག་མཐུན་གྱི་ཐོག་ནས་འབད་བརྩོན་བྱས་པའི་འབྲས་བུ་ཞིག་དེ་བས་རེད། ཀྲུང་གོའི་མི་དམངས་ཀྱིས་མཐུན་སྒྲིལ་ནི་སྟོབས་ཤུགས་ཡིན་པ་དང་མཐུན་སྒྲིལ་བྱས་ཚེ་གཞི་ནས་མདུན་སྐྱོད་ཐུབ་པ་དང་ཁ་ཐོར་ཡ་བྲལ་གྱི་རྒྱལ་ཁབ་ཅིག་འཕེལ་རྒྱས་དང་ཡར་རྒྱས་ཡོང་མི་སྲིད་པ་ཉམས་མྱོང་དངོས་ལས་ངོས་འཛིན་གསལ་པོ་ཐུབ་ཡོད། ཀྲུང་གོའི་མི་དམངས་དུང་ཕྱུར་13ལྷག་ཙམ་གྱིས་སྔ་ཕྱི་བར་གསུམ་དུ་མཐུན་སྒྲིལ་གྱི་སྙིང་སྟོབས་རླབས་ཆེན་དེ་རིགས་དར་སྤེལ་བཏང་ཚེ། ང་ཚོས་ཞུམ་མེད་མདུན་སྐྱོད་དང་སྟོབས་ཤུགས་ཧ་ཅང་ཆེན་པོ་ཞིག་གཏོད་ཐུབ་ངེས་ཡིན་པ་ང་ལ་ཡིད་ཆེས་ཡོད།
ཀྲུང་གོའི་མི་དམངས་ནི་ཕུགས་འདུན་གྱི་སྙིང་སྟོབས་རླབས་ཆེན་ལྡན་པའི་མི་དམངས་ཤིག་ཡིན། འདས་ཟིན་པའི་ལོ་ངོ་སྟོང་ཕྲག་དུ་མའི་ལོ་རྒྱུས་ཀྱི་ཆུ་རྒྱུན་རིང་མོའི་ནང་། ཀྲུང་གོའི་མི་དམངས་ཀྱིས་སྔ་ཕྱི་བར་གསུམ་དུ་ཕུགས་འདུན་བློ་ལ་བཅངས་པ་དང་དོན་གཉེར་ལྷོད་མེད་བྱས་པར་བརྟེན་ང་ཚོར་འབྱོར་འབྲིང་འཚོ་བའི་འདུ་ཤེས་ཤིག་ཆགས་པ་མ་ཟད། གནམ་འོག་སྤྱི་ལ་དབང་བའི་བརྩེ་སེམས་ཤིག་ཀྱང་ཆགས་ཡོད། ཁྭ་ཧྥུ་ཡིས་ཉི་མ་འདེད་པ་དང་ཅིང་ཝེས་རྒྱ་མཚོ་སུབ་པ་ལ་སོགས་རང་རྒྱལ་གྱི་གནའ་བོའི་ལྷ་སྒྲུང་ལས་ཀྲུང་གོའི་མི་དམངས་ཀྱིས་ཕུགས་འདུན་དོན་གཉེར་དང་མངོན་འགྱུར་བྱེད་ཕོད་པའི་དཔའ་མི་ཞུམ་པའི་སྙིང་སྟོབས་གསལ་པོར་མངོན་གྱི་ཡོད། རི་བོ་ཇི་ལྟར་མཐོ་རུང་དེར་འཛེག་ཚེ་མཐར་རི་རྩེར་སླེབས་ཐུབ་པ་དང་ལམ་ཐག་ཇི་ཙམ་རིང་རུང་མུ་མཐུད་བསྐྱོད་ཚེ་མཐར་དམིགས་སར་འབྱོར་ངེས་ཡིན་པར་ཀྲུང་གོའི་མི་དམངས་ཀྱིས་ཡིད་ཆེས་ཆེན་པོ་བྱེད་ཀྱི་ཡོད། ཉེ་རབས་ཚུན་དུ། ཀྲུང་ཧྭ་མི་རིགས་རླབས་ཆེན་བསྐྱར་དར་ཡོང་བ་བྱ་རྒྱུ་དེ་ཀྲུང་ཧྭ་མི་རིགས་ཀྱི་ཆེས་རླབས་ཆེན་གྱི་ཕུགས་འདུན་དུ་གྱུར་པས་ཀྲུང་གོའི་མི་དམངས་ཀྱིས་ཐེངས་བརྒྱ་ཕམ་ཡང་ཡིད་ཐང་མི་ཆད་པ་དང་བློ་བརྟན་འགྱུར་མེད་བྱས་པའི་ཁར་དགྲ་བོ་དང་དམར་འཛིང་མཐའ་གཅིག་ཏུ་བྱེད་པའི་དཔའ་ཉམས་དང་རང་སྟོབས་རང་སྤེལ་གྱི་རྨང་གཞིའི་ཐོག་ཉམས་པ་སོར་ཆུད་ཀྱི་ཆོད་སེམས་དང་འཛམ་གླིང་མི་རིགས་མང་པོའི་ཁྲོད་རང་ཚུགས་ཐུབ་པའི་འཇོན་ཐང་ལ་བརྟེན་ནས་རླབས་ཆེན་གྱི་ཕུགས་འདུན་མངོན་འགྱུར་བྱ་ཆེད། ལོ་ངོ་170ལྷག་ཙམ་རྒྱུན་མཐུད་ནས་འབད་འཐབ་བྱས་ཡོད། དེང་སྐབས་ཀྲུང་གོའི་མི་དམངས་འདི་ཉིད་ལོ་རྒྱུས་ཐོག་གི་དུས་གང་རུང་ཞིག་དང་བསྡུར་ན་ཀྲུང་ཧྭ་མི་རིགས་ཀྱི་རླབས་ཆེན་བསྐྱར་དར་གྱི་ཀྲུང་གོའི་ཕུགས་འདུན་མངོན་འགྱུར་ཡོང་བར་ཐག་དེ་བས་ཉེ་བ་དང་གདེང་ཚོད་དང་ནུས་པ་དེ་བས་ཆེ་བ་ཡོད། ཀྲུང་གོའི་མི་དམངས་དུང་ཕྱུར་13གྱིས་སྔ་ཕྱི་བར་གསུམ་དུ་རླབས་ཆེན་ཕུགས་འདུན་གྱི་སྙིང་སྟོབས་དེ་རིགས་དར་སྤེལ་བཏང་ཚེ། ང་ཚོས་ཀྲུང་ཧྭ་མི་རིགས་ཀྱི་རླབས་ཆེན་བསྐྱར་དར་མངོན་འགྱུར་ཐུབ་ངེས་ཡིན་པ་ང་ལ་ཡིད་ཆེས་ཡོད།
བློ་མཐུན་ཚོ། དེ་ལྟ་བུའི་རླབས་ཆེའི་མི་དམངས་དང་། དེ་ལྟ་བུའི་རླབས་ཆེའི་མི་རིགས། དེ་ལྟ་བུའི་རླབས་ཆེའི་མི་རིགས་ཀྱི་སྙིང་སྟོབས་བཅས་ཡོད་པ་ནི་ང་ཚོའི་སྤོབས་པ་ཞིག་དང་ང་ཚོས་ཀྲུང་གོའི་ཁྱད་ཆོས་ཀྱི་སྤྱི་ཚོགས་རིང་ལུགས་ཀྱི་འགྲོ་ལམ་གྱི་གདེང་ཚོད་དང་། རིགས་པའི་གཞུང་ལུགས་ཀྱི་གདེང་ཚོད། ལམ་ལུགས་ཀྱི་གདེང་ཚོད། རིག་གནས་ཀྱི་གདེང་ཚོད་བཅས་བརྟན་དུ་གཏོང་བའི་གཏིང་ཤུགས་ཤིག་ཡིན་པ་དང་ཆར་རླུང་འཚུབ་ཀྱང་མཚམས་མི་འཇོག་པ་དང་སྐད་གསངས་མཐོན་པོས་མདུན་དུ་བསྐྱོད་པའི་རྩ་བའི་སྟོབས་ཤུགས་ཤིག་ཀྱང་ཡིན།
རང་རྒྱལ་ནི་བཟོ་པའི་གྲལ་རིམ་གྱིས་འགོ་ཁྲིད་པ་དང་བཟོ་ཞིང་མནའ་འབྲེལ་རྨང་གཞིར་བྱས་པའི་མི་དམངས་དམངས་གཙོའི་སྲིད་དབང་སྒེར་འཛིན་གྱི་སྤྱི་ཚོགས་རིང་ལུགས་ཀྱི་རྒྱལ་ཁབ་ཅིག་ཡིན་པས་རྒྱལ་ཁབ་ཀྱི་དབང་ཆ་མཐའ་དག་མི་དམངས་ལ་དབང་ཡོད། ང་ཚོས་ངེས་པར་དུ་མི་དམངས་ཀྱི་ལངས་ཕྱོགས་སྔ་ཕྱི་བར་གསུམ་དུ་མཐའ་འཁྱོངས་དང་། མི་དམངས་ཀྱི་བྱེད་པོའི་གནས་བབ་མཐའ་འཁྱོངས། ཁེངས་སྐྱུང་གིས་མི་དམངས་ལ་སློབ་སྦྱོང་། མི་དམངས་ཀྱི་འབོད་སྒྲ་ཉན་པ། མི་དམངས་ཀྱི་བློ་གྲོས་བསྡུ་ལེན་བྱེད་པ། མི་དམངས་ཀྱི་བརྩི་བཀུར་ཐོབ་མིན་དང་། མོས་མཐུན་ཡོད་མེད། དགའ་ཚོར་སྐྱེས་མིན། ཁས་ལེན་བྱས་མིན་བཅས་ལས་དོན་མཐའ་དག་སྒྲུབ་ཐུབ་མིན་གྱི་རྩ་བའི་ཚད་གཞིར་འཛིན་པ། མི་དམངས་ཀྱིས་དོ་སྣང་ཆེ་ཤོས་བྱེད་པ་དང་། མི་དམངས་དང་ཐད་ཀར་འབྲེལ་བ་ཆེ་ཤོས་ཡོད་པ། མི་དམངས་ལ་འཕྲལ་མཁོ་ཆེ་ཤོས་ཡིན་པ་བཅས་ཀྱི་ཁེ་ཕན་གྱི་གནད་དོན་ཐག་གཅོད་བྱ་རྒྱུར་ཤུགས་རྒྱག་པ་བཅས་བྱས་ནས་ཀྲུང་གོའི་མི་དམངས་དང་ཀྲུང་ཧྭའི་བུ་ཕྲུག་ཡོངས་ལ་ཀྲུང་ཧྭ་མི་རིགས་ཀྱི་རླབས་ཆེན་བསྐྱར་དར་ཡོང་བར་བྱེད་པའི་ལོ་རྒྱུས་འཕེལ་རིམ་ནང་བདེ་སྐྱིད་དང་གཟི་འོད་ལོངས་སུ་སྤྱོད་རྒྱུ་ཡོང་བ་བྱེད་དགོས།
འཐུས་མི་རྣམ་པ་ཚོ།
མི་དམངས་ལ་ཡིད་ཆེས་བྱུང་ན་རྒྱལ་ཁབ་ལ་གཞི་ནས་འབྱུང་འགྱུར་དང་སྟོབས་ཤུགས་འབྱུང་སྲིད། ཀྲུང་གོའི་ཁྱད་ཆོས་ཀྱི་སྤྱི་ཚོགས་རིང་ལུགས་དུས་རབས་གསར་པར་སླེབས་པ་དང་སྦྲགས། ལས་ལ་བརྩོན་ཞིང་དཔའ་ངར་ཆེ་བའི་ཀྲུང་གོ་མི་དམངས་ཀྱིས་རང་གིས་རང་ལ་ཡིད་ཆེས་དང་། རང་བཀུར། རང་བརྩི་བཅས་བྱེད་ཤུགས་ཀྱང་སྔར་བས་ཆེ་རུ་འགྲོ་བཞིན་ཡོད། གནའ་ཉམས་དོད་ལ་དེང་རབས་ཀྱི་ཁྱད་ཆོས་ཀྱང་ལྡན་པའི་ཤར་ཕྱོགས་ཀྱི་རྒྱལ་ཁབ་སྟོབས་ཆེན་ཡིན་པའི་ཀྲུང་གོ་འདི་ཉིད་སྐྱེ་སྟོབས་ཀྱི་དཔལ་འབར་བ་དང་འཕོ་འགྱུར་ཆེན་པོ་འགྲོ་བཞིན་ཡོད་ཅིང་། ཀྲུང་གོའི་ཁྱད་ཆོས་ཀྱི་སྤྱི་ཚོགས་རིང་ལུགས་ཀྱི་འགྲོ་ལམ་དང་། རིགས་པའི་གཞུང་ལུགས། ལམ་ལུགས། རིག་གནས་བཅས་ལས་གསོན་ཤུགས་དང་སྐྱེ་སྟོབས་ཆེན་པོ་མངོན་ཏེ་ཀྲུང་ཧྭ་ས་གཞི་ཆེ་མོ་ནས་ངོ་མཚར་ཆེ་བའི་རྣམ་པ་ཟམ་མི་ཆད་པར་ཐོན་བཞིན་ཡོད་པས། ང་ཚོས་འབྱུང་འགྱུར་ལ་ཡིད་ཆེས་ཀྱིས་ཁེངས་བཞིན་མཆིས།
སྤྱི་ཚོགས་རིང་ལུགས་ཀྱིས་མ་གཏོགས་ཀྲུང་གོ་སྐྱོབ་མི་ཐུབ་པ་དང་ཀྲུང་གོའི་ཁྱད་ཆོས་ཀྱི་སྤྱི་ཚོགས་རིང་ལུགས་མཐའ་འཁྱོངས་དང་འཕེལ་རྒྱས་བཏང་ན་མ་གཏོགས་ཀྲུང་ཧྭ་མི་རིགས་རླབས་ཆེན་བསྐྱར་དར་ཡོང་མི་སྲིད་པ་ལོ་རྒྱུས་ལས་ར་འཕྲོད་ཐུབ་ལ་མུ་མཐུད་ར་སྤྲོད་ཀྱང་བྱ་རྒྱུ་རེད། རྒྱལ་ཁབ་ཕྱི་ནང་གི་དུས་བབ་ལ་རྙོག་འཛིང་ཆེ་བའི་འགྱུར་ལྡོག་འགྲོ་བཞིན་ཡོད་པ་དང་རང་རྒྱལ་གྱི་འཕེལ་རྒྱས་སྔར་བཞིན་འཐབ་ཇུས་གོ་སྐབས་གལ་ཆེན་གྱི་དུས་སྐབས་སུ་གནས་ཡོད། ང་ཚོར་དེ་སྔ་བསམ་ཡུལ་ལས་འདས་པའི་འཕེལ་རྒྱས་ཀྱི་ཆ་རྐྱེན་ཡག་པོ་ལྡན་མོད། འོན་ཀྱང་སྔར་བྱུང་མྱོང་མེད་པའི་དཀའ་ངལ་དང་འགྲན་སློང་ཡང་མང་པོ་འཕྲད་ཡོད། ཀྲུང་གོ་གུང་ཁྲན་ཏང་རྒྱལ་ཡོངས་འཐུས་མི་ཚོགས་ཆེན་ཐེངས་བཅུ་དགུ་པས་ཕྱོགས་ཡོངས་ནས་འབྱོར་འབྲིང་སྤྱི་ཚོགས་བསྐྲུན་པའི་རྒྱལ་ཁ་ཕུ་ཐག་གཅོད་རྒྱུ་དང་། ཕྱོགས་ཡོངས་ནས་སྤྱི་ཚོགས་རིང་ལུགས་ཀྱི་དེང་རབས་ཅན་གྱི་རྒྱལ་ཁབ་འཛུགས་སྐྲུན་བྱེད་པའི་རྒྱང་སྐྱོད་ལམ་བུ་གསར་པར་བསྐྱོད་རྒྱུ། ཀྲུང་ཧྭ་མི་རིགས་རླབས་ཆེན་བསྐྱར་དར་མངོན་འགྱུར་བྱ་རྒྱུ་བཅས་ཀྱི་བརྗིད་ཆེའི་འཆར་གཞི་བཀོད་ཡོད། འཆར་གཞི་དེ་དོན་དངོས་སུ་འགྱུར་རྒྱུ་ནི་རྒྱང་སྐྱོད་གསར་པ་ཞིག་ཡིན་ལ། ལམ་ཐག་ཧ་ཅང་རིང་ནའང་དུས་ཚོད་ཀྱིས་མི་སྒུག་མི་སྲིད་པས་ལྷོད་གཡེང་སྤུ་ཙམ་གཏོང་མི་རུང་། ང་ཚོས་ད་ཡོད་ལ་ཡིད་ཚིམ་དང་། སྐྱིད་ཆགས་སྡུག་གཡོལ། སྐྱིད་སྡོད་སྡུག་བརྗེད་བཅས་བྱེད་མི་རུང་བར་ངེས་པར་དུ་ཐོག་མའི་བསམ་འདུན་མི་བརྗེད་པ་དང་། འགན་འཁྲི་བློ་ལ་བརྟན་པོ་ངེས་པ། འབད་འབུངས་ཡར་བརྩོན་བཅས་བྱས་ནས་དུས་རབས་གསར་པར་དབང་བའི་འོད་སྟོང་འབར་བའི་བྱས་རྗེས་ཧུར་ཐག་གཏོད་དགོས།
ང་ཚོས་རང་རྒྱལ་འཕེལ་རྒྱས་ཀྱི་ལོ་རྒྱུས་ཀྱི་ཕྱོགས་མཚམས་གསར་པ་དང་བསྟུན་པ་དང་རང་རྒྱལ་སྤྱི་ཚོགས་ཀྱི་འགལ་ཟླ་གཙོ་བོའི་འགྱུར་ལྡོག་ལ་དམིགས་ཏེ་ཀྲུང་གོའི་ཁྱད་ཆོས་ཀྱི་སྤྱི་ཚོགས་རིང་ལུགས་ཀྱི་རླབས་ཆེན་དར་ཆ་མཐོན་པོར་བསྒྲེངས་བ་དང་། ཏང་གི་ཚོགས་ཆེན་བཅུ་དགུ་པ་དང་སྐབས་བཅུ་དགུ་པའི་ཀྲུང་ཨུ་ཚང་འཛོམས་གྲོས་ཚོགས་ཐེངས་གཉིས་པ་དང་གསུམ་པའི་དགོངས་དོན་ཕྱོགས་ཡོངས་ནས་ལག་བསྟར་བྱེད་པ། མར་ཁེ་སི་ལེ་ཉིང་རིང་ལུགས་དང་། མའོ་ཙེ་ཏུང་གི་དགོངས་པ། ཏེང་ཞའོ་ཕིང་གི་རིགས་པའི་གཞུང་ལུགས། “མཚོན་བྱེད་གསུམ”གྱི་དགོངས་པ་གལ་ཆེན། ཚན་རིག་དང་མཐུན་པའི་གོང་འཕེལ་ལྟ་བ། དུས་རབས་གསར་པའི་ཀྲུང་གོའི་ཁྱད་ཆོས་ཀྱི་སྤྱི་ཚོགས་རིང་ལུགས་ཀྱི་དགོངས་པ་བཅས་མཛུབ་ཁྲིད་དུ་བྱ་རྒྱུ་མཐའ་འཁྱོངས་བྱེད་པ། བརྟན་ཐོག་ཡར་བརྩོན་གྱི་ལས་ཀའི་རྩ་བའི་དགོངས་གཞི་མཐའ་འཁྱོངས་བྱེད་པ། མི་དམངས་ལྟེ་བར་འཛིན་པའི་འཕེལ་རྒྱས་ཀྱི་དགོངས་པ་མཐའ་འཁྱོངས་བྱེད་པ། རླབས་ཆེན་གྱི་འཐབ་རྩོད་དང་། རླབས་ཆེན་གྱི་འདུ་འགོད། རླབས་ཆེན་གྱི་བྱ་གཞག རླབས་ཆེན་གྱི་ཕུགས་འདུན་བཅས་ལ་སྤྱི་འདོམས་བྱེད་པ། “ཕྱོགས་ལྔ་གཞི་གཅིག”གི་སྤྱིའི་བཀོད་ཇུས་ལ་སྤྱི་འདོམས་སྐུལ་འདེད་གཏོང་བ། “ཕྱོགས་ཡོངས་བཞིའི”འཐབ་ཇུས་བཀོད་ཇུས་ལ་མཐུན་སྦྱོར་ངང་སྐུལ་འདེད་གཏོང་བ་བཅས་བྱས་ནས་དུས་རབས་གསར་པའི་ཀྲུང་གོའི་ཁྱད་ཆོས་ཀྱི་སྤྱི་ཚོགས་རིང་ལུགས་བྱ་གཞག་གི་རྣམ་པ་གསར་པ་ཧུར་ཐག་གཏོད་དགོས།
ང་ཚོའི་དམིགས་ཚད་ནི་དུས་རབས་འདིའི་དུས་དཀྱིལ་དུ་སླེབས་སྐབས་རང་རྒྱལ་འདི་ཉིད་འབྱོར་ཕྱུག་དང་། དམངས་གཙོ། ཤེས་དཔལ། ཞི་མཐུན། མཛེས་སྡུག་ལྡན་པ་བཅས་ཀྱི་སྤྱི་ཚོགས་རིང་ལུགས་དེང་རབས་ཅན་གྱི་རྒྱལ་ཁབ་སྟོབས་ཆེན་བསྐྲུན་རྒྱུ་དེ་ཡིན།
ང་ཚོས་སྤེལ་ཤུགས་དེ་བས་ཆེ་བ་དང་བྱེད་ཐབས་དེ་བས་ཏན་ཏིག་གི་ཐོག་ནས་ཕྱོགས་ཡོངས་ནས་སྒྱུར་བཅོས་གཏིང་ཟབ་ཏུ་གཏོང་བ་དང་ཕྱི་ཕྱོགས་ལ་སྒོ་མོ་འབྱེད་རྒྱ་ཆེ་རུ་གཏོང་བ་དང་། འཕེལ་རྒྱས་ཀྱི་འདུ་ཤེས་གསར་པ་ལག་བསྟར་བྱེད་པ། དཔལ་འབྱོར་སྤུས་ཚད་མཐོ་པོའི་ངང་འཕེལ་རྒྱས་འགྲོ་རྒྱུར་སྐུལ་འདེད་གཏོང་བ། དེང་རབས་ཅན་གྱི་དཔལ་འབྱོར་མ་ལག་འཛུགས་སྐྱོང་བྱེད་པ། རང་རྒྱལ་གྱི་དཔལ་འབྱོར་སྟོབས་ཤུགས་དང་། ཚན་རྩལ་སྟོབས་ཤུགས། ཕྱོགས་བསྡུས་རྒྱལ་སྟོབས་བཅས་ཟམ་མི་ཆད་པར་ཆེ་རུ་བཏང་ནས་སྤྱི་ཚོགས་རིང་ལུགས་ཀྱི་ཁྲོམ་རའི་དཔལ་འབྱོར་གྱི་གསོན་ཤུགས་སྔར་བས་ལེགས་པའི་ངང་མངོན་ཐུབ་པ་བྱེད་དགོས།
ང་ཚོས་སྤེལ་ཤུགས་དེ་བས་ཆེ་བ་དང་བྱེད་ཐབས་དེ་བས་ཏན་ཏིག་གི་ཐོག་ནས་སྤྱི་ཚོགས་རིང་ལུགས་ཀྱི་དམངས་གཙོ་འཕེལ་རྒྱས་བཏང་སྟེ་ཏང་གི་འགོ་ཁྲིད་དང་། མི་དམངས་རང་ཁྱིམ་རང་བདག ཁྲིམས་ལྟར་རྒྱལ་སྐྱོང་བཅས་གཅིག་གྱུར་གང་ལེགས་ཡོང་རྒྱུ་མཐའ་འཁྱོངས་དང་། སྤྱི་ཚོགས་རིང་ལུགས་ཀྱི་ཁྲིམས་སྐྱོང་རྒྱལ་ཁབ་འཛུགས་སྐྲུན་བྱེད་པ། རྒྱལ་ཁབ་བཅོས་སྐྱོང་མ་ལག་དང་བཅོས་སྐྱོང་ནུས་པ་དེང་རབས་ཅན་དུ་འགྱུར་རྒྱུར་སྐུལ་འདེད་གཏོང་བ། ཆེས་རྒྱ་ཁྱབ་ཀྱི་རྒྱལ་གཅེས་འཐབ་ཕྱོགས་གཅིག་གྱུར་སྲ་བརྟན་དང་འཕེལ་རྒྱས་གཏོང་བ། མི་དམངས་ལ་དེ་བས་རྒྱ་ཁྱབ་དང་། དེ་བས་གང་ལེགས། དེ་བས་དངོས་འབྲེལ་བཅས་ཀྱི་དམངས་གཙོའི་དབང་ཆ་ལོངས་སྤྱོད་ཐུབ་པའི་འགན་ལེན་བཅས་བྱས་ནས་སྤྱི་ཚོགས་རིང་ལུགས་ཀྱི་དམངས་གཙོའི་ཁྱད་འཕགས་རང་བཞིན་སྔར་བས་ལེགས་པའི་ངང་མངོན་ཐུབ་པ་བྱེད་དགོས།
ང་ཚོས་སྤེལ་ཤུགས་དེ་བས་ཆེ་བ་དང་བྱེད་ཐབས་དེ་བས་ཏན་ཏིག་གི་ཐོག་ནས་སྤྱི་ཚོགས་རིང་ལུགས་ཀྱི་རིག་གནས་སྟོབས་ཆེན་རྒྱལ་ཁབ་འཛུགས་མགྱོགས་སུ་གཏོང་བ་དང་། སྤྱི་ཚོགས་རིང་ལུགས་ཀྱི་ལྟེ་བའི་རིན་ཐང་ལྟ་བ་སྐྱེད་སྲིང་དང་ལག་བསྟར་བྱེད་པ། ཀྲུང་ཧྭའི་ཕུལ་བྱུང་སྲོལ་རྒྱུན་རིག་གནས་གསར་གཏོད་རང་བཞིན་ངང་གཞན་སྒྱུར་དང་འཕེལ་རྒྱས་འགྲོ་རྒྱུར་སྐུལ་འདེད་གཏོང་བ་བཅས་བྱས་ནས་ཀྲུང་ཧྭའི་ཤེས་དཔལ་གྱི་ཤུགས་རྐྱེན་ཐེབས་ཤུགས་དང་། གོང་བུ་འགྲིལ་ཤུགས། ཡིད་དབང་འགུག་ཤུགས་བཅས་སྔར་བས་ལེགས་པའི་ངང་མངོན་ཐུབ་པ་བྱེད་དགོས།
ང་ཚོས་སྤེལ་ཤུགས་དེ་བས་ཆེ་བ་དང་བྱེད་ཐབས་དེ་བས་ཏན་ཏིག་གི་ཐོག་ནས་དམངས་འཚོ་འགན་ལེན་དང་ལེགས་སུ་གཏོང་བ་དང་སྤྱི་ཚོགས་བཅོས་སྐྱོང་ལ་ཤུགས་སྣོན་རྒྱག་པ་དང་གསར་གཏོད་བྱས་ཏེ་དབུལ་སྒྲོལ་འགག་སྒྲོལ་དམག་འཐབ་ཀྱི་རྒྱལ་ཁ་མཐའ་གཅིག་ཏུ་ལེན་པ་དང་། སྤྱི་ཚོགས་གཞུང་དྲང་དང་དྲང་བདེན་ལ་སྐུལ་འདེད་གཏོང་བ། བྱིས་པ་སྐྱོང་མཁན་ཡོད་པ་དང་། སྦྱོང་དུས་སློབ་མཁན་ཡོད་པ། ལས་ཀར་ཐོབ་ཆ་ཡོད་པ། ན་དུས་སྨན་བཅོས་ཐུབ་པ། རྒས་དུས་འཚོ་བརྟེན་ཡོད་པ། སྡོད་སའི་ཁང་པ་ཡོད་པ། ཉམས་ཆུང་སྐྱོང་མཁན་ཡོད་པ་བཅས་ཐད་འཕེལ་རྒྱས་གསར་པ་ཟམ་མི་ཆད་པར་ཡོང་བ་བྱས་ཏེ་མི་དམངས་ཡོངས་ཐུན་མོང་ཐོག་ཕྱུག་འགྱུར་ཡོང་བ་བྱ་རྒྱུ་དེ་རྒྱ་ཆེའི་མི་དམངས་ཀྱི་འཚོ་བ་དངོས་ནང་སྔར་བས་ལེགས་པའི་ངང་མངོན་ཐུབ་པ་བྱེད་དགོས།
ང་ཚོས་སྤེལ་ཤུགས་དེ་བས་ཆེ་བ་དང་བྱེད་ཐབས་དེ་བས་ཏན་ཏིག་གི་ཐོག་ནས་སྣོད་བཅུད་ཤེས་དཔལ་འཛུགས་སྐྱོང་ལ་སྐུལ་འདེད་གཏོང་བ་དང་། ལྗང་མདོག་གི་ཐོན་སྐྱེད་བྱ་ཐབས་དང་འཚོ་བ་སྐྱེལ་སྟངས་མགྱོགས་མྱུར་ཆགས་པ་བྱས་ཏེ་མངོན་གསལ་དོད་པའི་ཁོར་ཡུག་གནད་དོན་ནུས་ཤུགས་ཡོད་རྒུས་ཐག་གཅོད་བྱས་ནས་ང་ཚོའི་རྒྱལ་ཁབ་ཀྱི་ནམ་མཁའ་དེ་བས་དྭངས་བ་དང་། རི་བོ་དེ་བས་སྔོ་བ། ཆུ་མོ་དེ་བས་གཙང་བ། ཁོར་ཡུག་དེ་བས་མཛེས་པ་བཅས་ཡོང་བ་བྱེད་དགོས་པ་དང་སྔོ་ཞིང་དྭངས་པའི་རི་ཆུ་ནི་གསེར་རི་དངུལ་རི་ཡིན་པའི་འདུ་ཤེས་མེས་རྒྱལ་གྱི་ས་གཞི་ཆེན་པོ་ནས་སྔར་བས་ལེགས་པའི་ངང་མངོན་ཐུབ་པ་བྱེད་དགོས།
ང་ཚོས་ཏང་གིས་མི་དམངས་དམག་དཔུང་ལ་འགོ་ཁྲིད་གཙང་བཙན་བྱ་རྒྱུ་མཐའ་འཁྱོངས་བྱེད་པ་དང་། དུས་རབས་གསར་པའི་ཏང་གི་དམག་དཔུང་སྟོབས་ཆེན་གྱི་དགོངས་པ་ཕྱོགས་ཡོངས་ནས་ལག་བསྟར་བྱེད་པ། ཆབ་སྲིད་ལ་བརྟེན་ནས་དམག་དཔུང་འཛུགས་སྐྱོང་དང་། སྒྱུར་བཅོས་ལ་བརྟེན་ནས་དམག་དཔུང་སྟོབས་ཆེར་གཏོང་བ། ཚན་རྩལ་ལ་བརྟེན་ནས་དམག་དཔུང་དར་རྒྱས་གཏོང་བ། ཁྲིམས་ལྟར་དམག་དཔུང་བཅོས་སྐྱོང་བྱེད་པ་བཅས་ལ་རྒྱུན་ཆད་མེད་པར་སྐུལ་འདེད་གཏོང་བ། ཀྲུང་གོའི་ཁྱད་ཆོས་དང་འཛམ་གླིང་གི་རྩེར་སོན་གྱི་དྲག་ཆས་སྟོབས་ཤུགས་མ་ལག་ཅིག་མགྱོགས་མྱུར་ཆགས་པ་བྱེད་པ། ཀྲུང་གོའི་ཁྱད་ཆོས་ཀྱི་དེང་རབས་ཀྱི་དམག་འཐབ་མ་ལག་སྐྲུན་པ་བཅས་བྱས་ནས་མི་དམངས་དམག་དཔུང་གིས་ཏང་དང་མི་དམངས་ཀྱིས་དཀྲིས་པའི་དུས་རབས་གསར་པའི་འགན་འཁྲི་དང་ལས་འགན་འཁུར་རྒྱུར་སྐུལ་འདེད་གཏོང་དགོས།
ང་ཚོས“རྒྱལ་ཁབ་གཅིག་ལ་ལམ་ལུགས་གཉིས”དང་། “ཤང་ཀང་བས་ཤང་ཀང་སྐྱོང་བ” “ཨའོ་མོན་བས་ཨའོ་མོན་སྐྱོང་བ” ཚད་མཐོའི་རང་སྐྱོང་བཅས་ཀྱི་མཛད་ཕྱོགས་ཁྱོན་ཡོངས་དང་གནད་ལ་འཁེལ་བའི་ངང་ལག་བསྟར་བྱེད་པ་དང་། རྩ་ཁྲིམས་དང་གཞི་རྩའི་བཅའ་ཁྲིམས་ལ་ནན་པོར་གཞིགས་ནས་ལས་དོན་སྒྲུབ་པ། དམིགས་བསལ་སྲིད་འཛིན་ཁུལ་སྲིད་གཞུང་དང་སྲིད་འཛིན་དཔོན་གྱིས་ཁྲིམས་ལྟར་སྲིད་སྐྱོང་བ་དང་བྱས་རྗེས་ཧུར་ཐག་འཇོག་རྒྱུར་རྒྱབ་སྐྱོར་བྱེད་པ། ཤང་ཀང་དང་ཨའོ་མོན་རྒྱལ་ཁབ་འཕེལ་རྒྱས་ཀྱི་སྤྱི་ཡོངས་ཁྲོད་མཉམ་འདྲེས་ཡོང་རྒྱུར་རྒྱབ་སྐྱོར་བྱེད་པ་བཅས་བྱས་ནས་ཤང་ཀང་དང་ཨའོ་མོན་སྤུན་ཟླའི་རྒྱལ་ཁབ་ཀྱི་འདུ་ཤེས་དང་རྒྱལ་གཅེས་ཀྱི་སྙིང་སྟོབས་ཆེ་རུ་གཏོང་དགོས་པ་དང་ཤང་ཀང་དང་ཨའོ་མོན་ཡུན་རིང་དར་རྒྱས་བརྟན་ལྷིང་ཡོང་རྒྱུར་སྲུང་སྐྱོང་བྱེད་དགོས། ང་ཚོས་ཀྲུང་གོ་གཅིག་གི་རྩ་དོན་མཐའ་འཁྱོངས་དང“གོ་གཉིས་ལོའི་ཐུན་མོང་ངོས་འཛིན”མཐའ་འཁྱོངས་བྱས་ནས་ངོགས་གཉིས་ཀྱི་འབྲེལ་བ་ཞི་བདེ་འཕེལ་རྒྱས་ཡོང་རྒྱུར་སྐུལ་འདེད་གཏོང་དགོས་པ་དང་། ངོགས་གཉིས་ཀྱི་དཔལ་འབྱོར་དང་རིག་གནས་སྤེལ་རེས་དང་མཉམ་ལས་བྱེད་རྒྱ་ཆེ་རུ་གཏོང་བ་དང་། སྤུན་ཟླ་ཐའེ་དབན་བ་དང་མཉམ་དུ་སྐམ་ས་ཆེ་མོའི་འཕེལ་རྒྱས་ཀྱི་གོ་སྐབས་མཉམ་སྤྱོད་བྱེད་པ། སྤུན་ཟླ་ཐའེ་དབན་བའི་བདེ་རྩ་ཆེ་རུ་གཏོང་བ་བཅས་བྱས་ནས་མེས་རྒྱལ་ཞི་བདེ་གཅིག་གྱུར་གྱི་འཕེལ་རིམ་ལ་སྐུལ་འདེད་གཏོང་དགོས།
རྒྱལ་ཁབ་ཀྱི་བདག་དབང་དང་མངའ་ཁོངས་ཆ་ཚང་སྲུང་སྐྱོང་གིས་མེས་རྒྱལ་རྦད་དེ་གཅིག་གྱུར་ཡོང་བ་བྱ་རྒྱུ་ནི་ཀྲུང་ཧྭ་བུ་ཕྲུག་ཡོངས་ཀྱི་ཐུན་མོང་གི་འདུན་པ་དང་ཀྲུང་ཧྭ་མི་རིགས་ཀྱི་རྩ་བའི་ཁེ་ཕན་གནས་ས་ཡིན། མི་རིགས་ཀྱི་བདེན་དོན་དང་ལོ་རྒྱུས་ཀྱི་རླབས་རྒྱུན་དེའི་མདུན་དུ་མེས་རྒྱལ་ཁ་ཕྲལ་གཏོང་བའི་བྱེད་སྤྱོད་དང་གཡོ་ཐབས་ཚང་མ་ཕམ་ངེས་ཡིན་ལ། མི་དམངས་ཀྱིས་སུན་འབྱིན་དང་ལོ་རྒྱུས་ཀྱི་ཆད་པ་ཕོག་ངེས་རེད། ཀྲུང་གོའི་མི་དམངས་ལ་རྒྱལ་ཁབ་ཁ་ཕྲལ་གཏོང་བའི་བྱེད་སྤྱོད་ཐམས་ཅད་ཕམ་ཉེས་སུ་གཏོང་བའི་བློ་རྩ་བརྟན་པོ་དང་། ཡིད་ཆེས་ཆེན་པོ། འཇོན་ཐང་འདང་ངེས་བཅས་ལྡན་ཡོད། ཀྲུང་གོ་མི་དམངས་དང་ཀྲུང་ཧྭ་མི་རིགས་ལ་ཐུན་མོང་གི་དད་སེམས་ཤིག་ཡོད་པ་ནི་རང་རེའི་རླབས་ཆེན་མེས་རྒྱལ་གྱི་ས་ཆ་སྦར་མཐིལ་ཙམ་ཡང་ཀྲུང་གོ་ནས་ཁ་ཕྲལ་གཏོང་མི་རུང་ལ་ཁ་ཕྲལ་གཏན་ནས་གཏོང་མི་སྲིད་པ་དེ་ཡིན།
འཐུས་མི་རྣམ་པ་ཚོ།
ང་ཚོ་འཚོ་གནས་བྱེད་པའི་འཛམ་གླིང་འདིར་རེ་བས་ཁེངས་ལ་འགྲན་སློང་ཡང་མང་པོ་ཡོད། སྔར་ནས་བཟུང་དྲང་བདེན་དང་གདུང་སེམས་མཉམ་སྐྱེའི་འདུ་ཤེས་ཟབ་མོ་ལྡན་པའི་ཀྲུང་གོའི་མི་དམངས་ཀྱིས་རང་ཉིད་ཀྱི་མདུན་ལམ་དང་ལས་དབང་དེ་རྒྱལ་ཁབ་ཁག་གི་མི་དམངས་ཀྱི་མདུན་ལམ་དང་ལས་དབང་དང་དམ་པོར་སྦྲེལ་ཏེ་སྔར་བཞིན་དམག་འཁྲུག་དང་། ཡོ་ལང་། བཀྲེས་ལྟོགས། དབུལ་ཕོངས་བཅས་ཀྱི་ཁྲོད་དུ་འཚོ་བའི་འབྲེལ་ཡོད་རྒྱལ་ཁབ་ཀྱི་མི་དམངས་ལ་ཐོག་མཐའ་བར་གསུམ་དུ་སེམས་ཁུར་ཆེན་པོ་དང་འཇུངས་པ་མེད་པའི་རོགས་རམ་བྱེད་པ་དང་། ཐོག་མཐའ་བར་གསུམ་དུ་ཧུར་ཐག་འབད་ཐག་ངང་མིའི་རིགས་ཀྱི་ཞི་བདེ་དང་འཕེལ་རྒྱས་ཆེད་ལེགས་སྐྱེས་འབུལ་འདོད་བྱེད་ཀྱི་ཡོད། ཀྲུང་གོ་མི་དམངས་ཀྱི་འདུན་པ་དེ་ནི་ཟོལ་མེད་ཅིག་ཡིན། ཀྲུང་གོས་རྒྱལ་ཁབ་གཞན་གྱི་ཁེ་ཕན་བློས་གཏོང་བྱ་རྒྱུ་རིན་དོད་དུ་བྱས་ནས་རང་ཉིད་འཕེལ་རྒྱས་ཡོང་ཐབས་གཏན་ནས་བྱེད་མི་སྲིད། ཀྲུང་གོ་འཕེལ་རྒྱས་ཕྱིན་པ་དེ་རྒྱལ་ཁབ་སུ་ཞིག་གི་ངོས་ནས་བརྗོད་ནའང་འཇིགས་སྐུལ་ཞིག་མིན། ཀྲུང་གོས་ནམ་ཡང་བཙན་པོ་དབང་ཡོད་དང་ནམ་ཡང་རྒྱ་སྐྱེད་གཏོང་མི་སྲིད། མི་གཞན་ལ་འཇིགས་སྐུལ་བཟོ་བར་གོམས་པའི་མི་དེ་དག་གིས་གཞི་ནས་མི་གཞན་དག་ཚང་མ་འཇིགས་སྐུལ་ཡིན་པར་བརྩི་སྲིད། ཀྲུང་གོའི་མི་དམངས་ཀྱིས་མིའི་རིགས་ཀྱི་ཞི་བདེ་དང་འཕེལ་རྒྱས་ཆེད་ལེགས་སྐྱེས་འབུལ་བའི་ཟོལ་མེད་ཀྱི་འདུན་པ་དང་བྱ་སྤྱོད་ངོ་མ་རྣམས་མི་སུ་ཞིག་གིས་ཀྱང་གོ་བ་ལོག་སྒྲུབ་བྱེད་མི་ཉན་ལ། འཁྱོག་བཤད་དེ་བས་ཀྱང་བྱེད་མི་ཉན། དྲང་པོས་གཞུང་བསྲངས་ན། སྒོ་ངས་རྟ་འཁྱོགས།
ཀྲུང་གོས་མུ་མཐུད་ནས་ཞི་བདེ་དང་། འཕེལ་རྒྱས། མཉམ་ལས། གཉིས་ཕན་བཅས་ཀྱི་དར་ཆ་མཐོན་པོར་བསྒྲེངས་ཏེ་ཐོག་མཐའ་བར་གསུམ་དུ་ཞི་བདེ་འཕེལ་རྒྱས་ཀྱི་འགྲོ་ལམ་ཐོག་བརྟན་པོ་བསྐྱོད་རྒྱུ་དང་གཉིས་ཁེ་གཉིས་ཕན་གྱི་སྒོ་དབྱེའི་འཐབ་ཇུས་ལག་ལེན་བསྟར་རྒྱུ་ཡིན། ཀྲུང་གོས་མུ་མཐུད་ནས་རྒྱལ་སྤྱིའི་གཞུང་དྲང་དྲང་བདེན་ལ་སྲུང་སྐྱོང་ཧུར་ཐག་བྱས་ཏེ་འཛམ་གླིང་གི་དོན་གནད་རྣམས་རྒྱལ་ཁབ་ཁག་གི་མི་དམངས་ཀྱིས་གྲོས་བསྡུར་བྱས་ནས་ཐག་གཅོད་བྱ་རྒྱུའི་འདོད་ཚུལ་འཛིན་པ་ལས། རང་ཉིད་ཀྱི་འདོད་འདུན་མི་གཞན་ལ་བཙན་འགེལ་བྱེད་མི་སྲིད། ཀྲུང་གོས་མུ་མཐུད་ནས“རྒྱུད་གཅིག་ལམ་གཅིག”གི་འཛུགས་སྐྲུན་ལ་སྐུལ་འདེད་ཧུར་ཐག་བཏང་ཐོག་འཛམ་གླིང་རྒྱལ་ཁབ་ཁག་དང་སྤེལ་རེས་མཉམ་ལས་ལ་ཤུགས་སྣོན་བརྒྱབ་སྟེ་ཀྲུང་གོའི་སྒྱུར་བཅོས་འཕེལ་རྒྱས་ལ་བརྟེན་ནས་མིའི་རིགས་ལ་བདེ་སྐྱིད་བསྐྲུན་རྒྱུ་ཡིན།
ཀྲུང་གོས་མུ་མཐུད་ནས་གོ་ལ་ཧྲིལ་པོའི་བཅོས་སྐྱོང་མ་ལག་སྒྱུར་བཅོས་དང་འཛུགས་སྐྱོང་ནང་ཧུར་ཐག་ཞུགས་ཏེ་འཛམ་གླིང་ལ་དེ་བས་མང་བའི་ཀྲུང་གོའི་བློ་གྲོས་དང་། ཀྲུང་གོའི་ཇུས་གཞི། ཀྲུང་གོའི་སྟོབས་ཤུགས་བཅས་ལེགས་སྐྱེས་འབུལ་རྒྱུ་མ་ཟད། རྒྱུན་མཐུད་ཞི་མཐུན་དང་། ཁྱོན་ཡོངས་བདེ་འཇགས། ཐུན་མོང་དར་རྒྱས། སྒོ་དབྱེ་བསྟུན་མཁས། དྭངས་གཙང་ཡིད་འོང་བཅས་ཀྱི་འཛམ་གླིང་བསྐྲུན་རྒྱུར་སྐུལ་འདེད་བཏང་ནས་མིའི་རིགས་ཀྱི་ལས་དབང་གཅིག་མཐུན་འདུས་གྲུབ་འཛུགས་སྐྱོང་གི་འོད་ཟེར་འཛམ་གླིང་ཡོངས་ལ་འཕྲོ་བ་བྱ་རྒྱུ་ཡིན།
འཐུས་མི་རྣམ་པ་ཚོ།
ཀྲུང་གོ་གུང་ཁྲན་ཏང་གི་འགོ་ཁྲིད་ནི་ཀྲུང་གོའི་ཁྱད་ཆོས་ཀྱི་སྤྱི་ཚོགས་རིང་ལུགས་ཀྱི་ཆེས་ངོ་བོའི་ཁྱད་ཆོས་ཤིག་དང་། ཀྲུང་གོ་གུང་ཁྲན་ཏང་ནི་རྒྱལ་ཁབ་ཀྱི་ཆེས་མཐོའི་ཆབ་སྲིད་འགོ་ཁྲིད་ཀྱི་སྟོབས་ཤུགས་ཤིག ཀྲུང་ཧྭ་མི་རིགས་རླབས་ཆེན་བསྐྱར་དར་མངོན་འགྱུར་ཡོང་བ་བྱེད་པའི་གཞི་རྩའི་འགན་ལེན་ཞིག་བཅས་རེད། ཕྱོགས་བཞི་མཚམས་བརྒྱད་དང་ཏང་སྲིད་དམག་དམངས་སློབ་བཅས་མཐའ་དག་ལ་ཏང་གིས་འགོ་ཁྲིད་བྱེད་ཀྱི་ཡོད། རྒྱལ་ཡོངས་ཀྱི་ཏང་ཤོག་ཁག་དང་། ཚོགས་པ་ཁག མི་རིགས་ཁག རིམ་གྲས་ཁག ལས་རིགས་ཁག་བཅས་ཀྱི་མི་སྣས་ཏང་ཀྲུང་དབྱང་གི་མཐའ་འཁོར་དུ་མཐུན་སྒྲིལ་དམ་ཟབ་བྱེད་པ་དང་། “འདུ་ཤེས་བཞི”ཟབ་ཏུ་གཏོང་བ། “གདེང་ཚོད་བཞི”བརྟན་དུ་གཏོང་བ་བཅས་བྱས་ནས་ཀུན་སེམས་གཅིག་སྒྲིལ་ངང་མདུན་སྐྱོད་བྱེད་དགོས།
ཀྲུང་གོ་གུང་ཁྲན་ཏང་གིས་མི་དམངས་ཀྱི་སྣེ་ཁྲིད་དེ་རླབས་ཆེའི་སྤྱི་ཚོགས་གསར་བརྗེའི་ལོ་རྒྱུས་ཀྱི་འགན་འཁྲི་ཕྲག་ཐོག་ཏུ་འཁུར་བར་ངེས་པར་དུ་རང་ངོས་གསར་བརྗེ་བྱེད་ཕོད་པ་དང་། སྤྱི་དོན་དུ་ཏང་འཛུགས་པ་དང་དམངས་དོན་དུ་སྲིད་སྐྱོང་རྒྱུ་མཐའ་འཁྱོངས་བྱེད་པ། ཕྱོགས་ཡོངས་ནས་ཏང་ནན་པོས་སྐྱོང་རྒྱུར་སྐུལ་འདེད་གཏིང་ཟབ་གཏོང་བ། སྒྱིད་ལུག་རུལ་སུངས་ཀྱི་སྣང་ཚུལ་མཐའ་དག་མཐའ་གཅིག་ཏུ་མེད་པ་བཟོ་བ། ཐོག་མཐའ་བར་གསུམ་དུ་མི་དམངས་དང་གཅིག་སེམས་གཅིག་སྦྲེལ་དང་། མི་དམངས་དང་སྐྱིད་སྡུག་མཉམ་མྱོང་། མི་དམངས་དང་མཐུན་སྒྲིལ་འབད་འཐབ་བཅས་བྱས་ཏེ་མར་ཁེ་སི་རིང་ལུགས་ཀྱི་སྲིད་འཛིན་ཏང་གི་རང་གཤིས་ནམ་ཡང་རྒྱུན་འཁྱོངས་དང་། ནམ་ཡང་དུས་རབས་ཀྱི་མདུན་གྲལ་དུ་བསྐྱོད་པ། ནམ་ཡང་ཀྲུང་གོ་མི་དམངས་དང་ཀྲུང་ཧྭ་མི་རིགས་ཀྱི་བློ་གཏད་བཅོལ་ས་བཅས་བྱེད་དགོས།
འཐུས་མི་རྣམ་པ་ཚོ།
“དཔྱིད་རླུང་ལྡང་ནས་མེ་ཏོག་དྲི་ཞིམ་འཐུལ། དཔྱིད་ཀྱི་རྣམ་པ་ས་ཕྱོགས་གང་སར་མངོན”ཀྲུང་གོ་གུང་ཁྲན་ཏང་གི་འགོ་ཁྲིད་འོག ལོ་70ཙམ་འབད་འཐབ་བྱས་པ་བརྒྱུད་ང་ཚོའི་མི་དམངས་སྤྱི་མཐུན་རྒྱལ་ཁབ་སྐྱེ་སྟོབས་ཆེན་པོས་འཚར་ལོངས་བྱུང་སྟེ་རྣམ་པ་གསར་རྐྱང་གི་ཐོག་ནས་འཛམ་གླིང་གི་ཤར་ཕྱོགས་སུ་འགྱིང་ངེར་གནས་བཞིན་ཡོད།
དུས་རབས་གསར་པ་སྐྱེ་བོ་ཀུན་ལ་དབང་བ་དང་སྐྱེ་བོ་ཀུན་ནི་དུས་རབས་གསར་པའི་བདེན་དཔང་བ་དང་། གསར་གཏོད་པ། འཛུགས་སྐྲུན་པ་བཅས་ཡིན། རྡོག་རྩ་གཅིག་སྒྲིལ་དང་མཐུན་སྒྲིལ་འབད་འཐབ་བྱས་ཚེ་སྟོབས་ཤུགས་གང་རུང་ཞིག་གིས་ཀྱང་ཀྲུང་གོ་མི་དམངས་ཀྱི་ཕུགས་འདུན་མངོན་འགྱུར་བྱེད་པའི་གོམ་སྟབས་འགོག་མི་ཐུབ།
ང་ཚོས་དུས་རབས་གསར་པའི་ཤར་རླུང་དང་འགྲོགས་ནས་ནུས་ཤུགས་ཡོད་རྒུ་འདོན་པ་དང་། ཁ་ལོ་ཡག་པོ་སྒྱུར་བ། ངར་ཤུགས་གཅིག་ཏུ་སྒྲིམ་པ་བཅས་བྱས་ཏེ། ཀྲུང་གོ་མི་དམངས་དུང་ཕྱུར་13ལྷག་ཙམ་གྱི་རླབས་ཆེན་ཕུགས་འདུན་བསྣམས་པའི་ཀྲུང་ཧྭའི་གྲུ་གཟིངས་ཆེན་པོས་མུ་མཐུད་རླབས་བཤགས་མདུན་སྐྱོད་ཀྱིས་རེ་བས་ཕྱུག་པའི་འབྱུང་འགྱུར་ཕྱོགས་སུ་རྒྱལ་ཁའི་ངང་སྐྱོད་དགོས།
ལྷན་རྒྱས་ཐུགས་རྗེ་ཆེ།


text:
ཚེས་9ཉིན་ལྗོངས་ཡོངས་ཀྱི་དྲིལ་བསྒྲགས་པུའུ་ཀྲང་གི་བཞུགས་མོལ་ཚོགས་འདུ་འཚོགས་ཤིང་། ཚོགས་འདུའི་ཐོག་ཧྲུའུ་ཅི་ཝུའུ་དབྱིང་ཅེའི་མཆན་བཀོད་མཛུབ་སྟོན་གལ་ཆེན་གྱི་དགོངས་དོན་བརྒྱུད་བསྒྲགས་དང་སློབ་སྦྱོང་བྱས་པ་དང་། ཏང་གི་ཚོགས་ཆེན་བཅུ་དགུ་པར་བསུ་བ་ཞུ་བ་དང་། དྲིལ་བསྒྲགས། ལག་བསྟར་བཅས་བྱ་རྒྱུར་སླར་ཡང་བཀོད་སྒྲིག་བྱས་པ་དང་། “སྣང་ཆེན་བཞི་དང་དགའ་ཞེན་བཞིའི”བརྗོད་དོན་གཙོ་བོའི་སློབ་གསོ་ལག་ལེན་བྱེད་སྒོ་སྤེལ་སྟངས་དང་མྱོང་ཚོར་ཕྱོགས་བསྡོམས་དང་སྤེལ་རེས་བྱས་པ་རེད།
ལྗོངས་ཏང་ཨུད་ཀྱི་རྒྱུན་ཨུ་དྲིལ་བསྒྲགས་པུའི་པུའུ་ཀྲང་སྤེན་པ་བཀྲ་ཤིས་ཚོགས་འདུར་ཞུགས་པ་དང་འབྲེལ་གསུང་བཤད་ཀྱང་གནང་བ་རེད།
སྤེན་པ་བཀྲ་ཤིས་ཀྱིས་ལྗོངས་ཡོངས་ཀྱི་དྲིལ་བསྒྲགས། བསམ་བློ་དང་། རིག་གནས་བཅས་ཁོངས་གཏོགས་ཀྱིས་ཀྲུང་དབྱང་དང་ལྗོངས་ཏང་ཨུད་ཀྱི་མཛུབ་སྟོན་གསར་པ་དང་བླང་བྱ་གསར་པ་རབ་དང་རིམ་པ་ལག་བསྟར་གཏིང་ཟབ་དང་། ཏང་གི་ཚོགས་ཆེན་བཅུ་དགུ་པར་བསུ་བ་ཞུ་བ་དང་། དྲིལ་བསྒྲགས། ལག་བསྟར་བཅས་བྱ་རྒྱུ་དེ་གལ་ཆེའི་ནང་གི་འགངས་ཆེར་བརྩིས་ནས་ཡང་དག་པའི་ཆབ་སྲིད་ཀྱི་ཁ་ཕྱོགས་དང་། དྲིལ་བསྒྲགས་ཀྱི་སྟོན་ཕྱོགས། རིན་ཐང་གི་འཕེལ་ཕྱོགས་བཅས་ཁོང་དུ་ནན་པོ་ཆུད་པ་བྱེད་པ་དང་། “འབད་འཐབ་ལྷོད་མེད་བྱེད་པའི་ལོ་ལྔའི”བརྗོད་དོན་གཙོ་བོ་གལ་ཆེན་དྲིལ་བསྒྲགས་དང་། དཔེ་མཚོན་དྲིལ་བསྒྲགས། གྲུབ་འབྲས་དྲིལ་བསྒྲགས་བཅས་བྱ་རྒྱུར་སྐུལ་འདེད་གཏིང་ཟབ་གཏོང་དགོས། ཁ་ཕྲལ་ལ་ངོ་རྒོལ་བྱེད་པའི་འཐབ་རྩོད་གཏིང་ཟབ་བྱས་ནས“འཆལ་རྡུང་ལོག་སེལ”བྱེད་ཤུགས་ཆེ་རུ་བཏང་སྟེ་འདུ་ཤེས་འཛིན་སྟངས་ཀྱི་ལས་ཀའི་རང་འགུལ་དབང་ཆ་སྟངས་འཛིན་ནན་པོ་བྱེད་དགོས། རིག་རྩལ་བརྩམས་ཆོས་གསར་རྩོམ་དང་ཐོན་སྐྱེད་བྱ་རྒྱུར་ཤུགས་སྣོན་བརྒྱབ་ནས་མང་ཚོགས་རང་བཞིན་གྱི་རིག་རྩལ་དང་རིག་གནས་བྱེད་སྒོ་རྒྱ་ཁྱབ་སྤེལ་ཏེ་སྤྲོ་སྣང་དོད་པ་དང་། བཀྲ་ཤིས་པ། སྤྲོ་སེམས་འཁོལ་བ་བཅས་ཀྱི་སྤྱི་ཚོགས་ཀྱི་རྣམ་པ་ཟབ་མོ་ཞིག་གཏོད་དགོས་པའི་བླང་བྱ་བཏོན་གནང་བ་རེད།
སྤེན་པ་བཀྲ་ཤིས་ཀྱིས“སྣང་ཆེན་བཞི་དང་དགའ་ཞེན་བཞིའི”བརྗོད་དོན་གཙོ་བོའི་སློབ་གསོ་ལག་ལེན་བྱེད་སྒོ་ནི་ལྗོངས་ཏང་ཨུད་ཀྱིས་དུས་གནས་རྟོགས་དཔྱོད་དང་ཕུགས་དང་སྤྱི་ཡོངས་ལ་དམིགས་ནས་བཏོན་པའི་ཐབས་ཇུས་གལ་ཆེན་ཞིག་ཡིན་པ་དང་། རང་ལྗོངས་འཕེལ་རྒྱས་མྱུར་པོ་དང་ཡུན་རིང་བདེ་འཁོད་ཐད་རྐང་བཟུང་ན་ཡན་ལག་ཐོན་རྒྱུའི་དོན་སྙིང་ལྡན་པའི་རྨང་གཞིའི་རང་བཞིན་གྱི་འདུ་འགོད་ཅིག་ཡིན་པ་མ་ཟད། དུས་བབ་གསར་པའི་འོག་གི་མང་ཚོགས་ལས་དོན་ཁྲོད་ལྡན་དགོས་ངེས་ཀྱི་ནང་དོན་ཞིག་ཀྱང་ཡིན། གཅིག་ནས་བརྟན་ལྷིང་དང་། འཕེལ་རྒྱས། ཡར་ཐོན་བཅས་ཀྱི་སྤྱི་ཡོངས་ལ་གཞི་ཚུགས་པ་དང་བརྗོད་དོན་གཙོ་བོའི་སློབ་གསོ་ལག་ལེན་བྱེད་སྒོའི་དོན་སྙིང་གལ་ཆེན་ལ་ངོས་འཛིན་སྔར་བས་ཟབ་ཏུ་བཏང་ནས་ལས་ཀའི་འགན་འཁྲི་ཁུར་སེམས་དང་ལས་འགན་སྒྲུབ་སེམས་རྒྱུན་ཆད་མེད་པར་ཆེ་རུ་གཏོང་དགོས་པ་དང་། གཉིས་ནས་མང་ཚོགས་ཀྱི་བསམ་བློའི་དོན་དངོས་ལ་གཞི་ཚུགས་ཏེ་བརྗོད་དོན་གཙོ་བོའི་སློབ་གསོ་ལག་ལེན་བྱེད་སྒོའི་དུས་རབས་རང་བཞིན་སྔར་བས་ཟབ་ཏུ་བཏང་སྟེ“འདུ་ཤེས་བཞི”ཟབ་ཏུ་ཏན་ཏིག་བཏང་ནས་བློ་མཐུན་ཞི་ཅིན་ཕིང་གིས་སྲོག་ཤིང་གནང་བའི་ཏང་ཀྲུང་དབྱང་དང་ཐོག་མཐའ་བར་གསུམ་དུ་ཚད་མཐོའི་གཅིག་གྱུར་ཡོང་རྒྱུ་རྒྱུན་འཁྱོངས་བྱེད་དགོས་པ། གསུམ་ནས་ལོ་འཁོར་གྱི་དམིགས་ཚད་ལ་གཞི་ཚུགས་ནས་ལས་ཀའི་དངོས་ཕན་རང་བཞིན་སྔར་བས་ཆེ་རུ་གཏོང་བ་དང་། དྲིལ་བསྒྲགས་བྱེད་སྒོ་དང་། ལག་ལེན་བྱེད་སྒོ སྒྲིག་སྲོལ་དང་ལམ་ལུགས་འཛུགས་པའི་ལས་དོན་ཁག་བཅས་དོན་ཐོག་ཏུ་འཁྱོལ་བ་བྱེད་དགོས་པ། བཞི་ནས་ལས་ཀའི་ཞན་ཆར་གཞི་ཚུགས་ནས་འགན་འཁྲི་དོན་འཁྱོལ་བྱ་རྒྱུར་ཤུགས་སྣོན་བརྒྱབ་སྟེ་རྫོང་དང་ཆུས་དང་ཤང་གྲོང་གི་ཏང་ཨུད་ཧྲུའུ་ཅིའི་བྱེད་པོའི་འགན་འཁྲི་དང་དེ་བཞིན་གྲོང་སྡོད་རུ་མི་དང་། དགོན་སྡོད་ལས་བྱེད་པ། སློབ་གྲྭའི་བསམ་བློ་ཆབ་སྲིད་ཀྱི་དགེ་རྒན་བཅས་ཀྱི་རྐང་འཛིན་ནུས་པ་ཡག་པོ་འདོན་དགོས་པ་བཅས་ཀྱི་ནན་བཤད་གནང་བ་རེད།
ཚོགས་འདུའི་ཐོག་རང་སྐྱོང་ལྗོངས་ཀྱི་འབྲེལ་ཡོད་ཚན་པ་དང་། གྲོང་ཁྱེར་དང་ས་ཁུལ་བདུན་དང་རྫོང་དང་། ཤང་། སློབ་གྲྭ དགོན་སྡེ། ཁེ་ལས་བཅས་ཀྱི་འཐུས་མིས་སྤེལ་རེས་གཏམ་བཤད་བྱས་པ་རེད།


text:
ཀྲུང་གོ་བོད་ཀྱི་དྲ་བའི་འཕྲིན། ཟླ6པའི་ཚེས15ཉིན། སྐབས་བཅོ་བརྒྱད་པའི་ཀྲུང་གོ·ཀན་ལྷོའི་ཤམ་བྷ་ལ་གནས་སྐོར་སྒྱུ་རྩལ་དུས་ཆེན་གྱི་གསར་འགྱུར་སྒྲོག་སྤེལ་ཚོགས་འདུ་ལན་ཀྲོའུ་རུ་འཚོགས།
རྒྱུས་ལོན་བྱུང་བར་གཞིགས་ན། སྐབས་བཅོ་བརྒྱད་པའི་ཀྲུང་གོ·ཀན་ལྷོའི་ཤམ་བྷ་ལ་གནས་སྐོར་སྒྱུ་རྩལ་དུས་ཆེན་ཟླ7པའི་ཚེས17ཉིན་གྱི་སྔ་དྲོར་གཙོས་གྲོང་ཁྱེར་རྒྱལ་ཁབ་ཀྱིA4རིམ་པའི་མཛེས་ལྗོངས་ཁུལ་དུང་ཕྲུག་རྩྭ་ཐང་དུ་འགོ་ཚུགས་རྒྱུ་རེད། འགོ་ཚུགས་མཛད་སྒོའི་ཐོག་བོད་ཀྱི་རིག་གནས་ཀྱི་གཞི་རྒྱུ་བརྗོད་དོན་གཙོ་བོར་བྱས་ཤིང་། དེར་རྟའི་རུ་ཁག་གི་འཁྲབ་སྟོན་དང་། གླུ་གར་འཁྲབ་སྟོན། མི་སྟོང་གི་སྐོར་བྲོ་འཁྲབ་པ་སོགས་ངོ་མཚར་ཆེ་བའི་རིག་རྩལ་འཁྲབ་སྟོན་འདུས་པ་མ་ཟད། དེ་དང་ཆབས་ཅིག་ཏུ་ཨེ་ཤེ་ཡ་ལྷོ་མའི་རྒྱལ་སྤྱིའི་དངོས་ཟོག་འགྲེམས་ཚོགས་དང་། སྐབས་དང་པོའི་ཀན་ལྷོའི་རྒྱལ་སྤྱིའི་ཟས་ཞིམ་དུས་ཆེན། ཀན་ལྷོ་ཁུལ་གྱི་སྐབས་དང་པོའི་རླངས་འཁོར་འགྲེམས་ཚོགས། རྩྭ་ཐང་རོལ་དབྱངས་དུས་ཆེན། “བོད་ཁོངས་ལྟ་ན་སྡུག་པའི་མཛེས་ལྗོངས་ལོངས་སྤྱོད”ཀྱི་ཁྱད་ཆོས་ལྡན་པའི་ཚོང་འདུས། མེ་ཕུང་དགོང་ཚོགས་ཆེ་གྲས། དབུགས་ལྒང་མྱུལ་དཔྱད་བྱེད་པ། ཐང་གའི་བཟོ་རྩལ་འགྲེམས་སྟོན་སོགས་ཀྱང་སྒྱུ་རྩལ་དུས་ཆེན་གྱི་བརྒྱུད་རིམ་ཧྲིལ་པོར་ཁྱབ་ཡོད།།
ཐེངས་འདིའི་སྒྱུ་རྩལ་དུས་ཆེན་ནི་ཀན་ལྷོ་ཁུལ་གྱི་ཚད་གཞི་མཐོ་ཤོས་དང་གཞི་ཁྱོན་ཆེ་ཤོས། ཤུགས་རྐྱེན་ཆེས་ཆེ་ལྡན་པའི་ས་ཁུལ་རིམ་པའི་སྒྱུ་རྩལ་རྒྱས་འཛོམས་ཤིག་ཡིན་པ་དང་། དེ་ནི་ཀན་ལྷོ་ཁུལ་གྱི་གནས་སྐོར་རིག་གནས་དང་། དཔལ་འབྱོར་འཕེལ་རྒྱས་དང་སྒོ་མོ་འབྱེད་པའི་སྐར་ཁུང་དུ་གྱུར་ཡོད་པ་ཅིང་། དེ་བོད་ཀྱི་རིག་གནས་ཀྱི་སྲོལ་རྒྱུན་སྒྱུ་རྩལ་གྱི་ལྡུམ་ར་དང་སྒྱུ་རྩལ་མཁས་ཅན་གྱི་འཇོན་ཐང་ངོམ་པའི་གར་སྟེགས་ཞིག་ཡིན་པ་མ་ཟད། མི་དམངས་མང་ཚོགས་ལྷན་འཛོམས་བྱས་ནས་རྟེན་འབྲེལ་ཞུ་བའི་སྲོལ་རྒྱུན་དུས་ཆེན་ཞིག་ཡིན། ཉེ་བའི་ལོ་ཤས་རིང་། ཀན་ལྷོ་ཁུལ་གྱིས་སྲོལ་རྒྱུན་དང་དེང་རབས་ཟུང་འབྲེལ་མཐའ་འཁྱོངས་བྱས་ཏེ། ཀན་ལྷོ་རྩྭ་ཐང་གི་དམངས་སྲོལ་དང་བོད་ཁུལ་དམངས་ཁྲོད་སྒྱུ་རྩལ་ཀྱི་སྙིང་བཅུད་འགྲེམ་སྟོན་གཞི་གཅིག་ཏུ་འདྲེས་ཡོད་ལ། གནས་སྐོར་གསར་སྤེལ་དང་། འཛུགས་སྐྲུན། དྲིལ་བསྒྲགས་བྱས་པ་བརྒྱུད། ཀན་ལྷོ་ཁུལ་གྱི་གནས་སྐོར་སྣེ་ལེན་མི་གྲངས་ལོ་རེ་བཞིན་འཕར་ཡོད་པ་དང་། རིག་གནས་གནས་སྐོར་ཐོན་ལས་མགྱོགས་མྱུར་འཕེལ་རྒྱས་འགྲོ་བའི་རྣམ་པ་མངོན་ཡོད། 2016ལོར། གཙོས་གྲོང་ཁྱེར་གྱིས་གནས་སྐོར་བ་མི་ཐེངས་ཁྲི184སྣེ་ལེན་ཞུས་པ་དེ་དུས་མཚུངས་ལས47%འཕར་བ་དང་། གནས་སྐོར་གྱི་ཕྱོགས་བསྡུས་ཡོང་འབབ་སྒོར་དུང་ཕྱུར9.7ལ་སླེབས་ཡོད་པ་དེ་དུས་མཚུངས་ལས50%འཕར་ཡོད། །
མི་དམངས་ཉིན་རེའི་ཚགས་པར་ཁང་གི་ཀན་སུའུ་ཡན་ལག་ཚགས་པར་ཁང་དང་། ཤིན་ཧྭ་གསར་འགྱུར་ཁང་གི་ཀན་སུའུ་ཡན་ལག་ཁང་། ཀན་སུའུ་ཉིན་རེའི་ཚགས་པར། ཀན་སུའུ་བརྙན་འཕྲིན་ཁང་། མི་དམངས་དྲ་བ། དེ་རིང་གི་འགོ་བརྗོད། ཀན་སུའུ་འཕྲིན་ཆུང་ལས་སྟེགས་སོགས་གསར་འགྱུར་སྨྱན་སྦྱོར30ལྷག་དང་ཀན་སུའུ་ཡི་དར་གོས་ལམ་བུའི་གནས་སྐོར་ལས་དོན་ཁང་དང་། ཀན་སུའུ་ཀྲུང་གོ་རྒྱལ་སྤྱིའི་གནས་སྐོར་ལས་དོན་ཁང་། ཀན་སུའུ་ལན་ཧྲིན་རྒྱལ་སྤྱིའི་གནས་སྐོར་ལས་དོན་ཁང་སོགས་ཞིང་ཆེན་ཕྱི་ནང་གི་གནས་སྐོར་ལས་དོན་ཁང་གྲགས་ཅན་དག་གསར་འགྱུར་ཡོངས་བསྒྲགས་ཚོགས་འདུར་ཞུགས།
ཞིང་ཆེན་ཨུ་ལྷན་གྱི་དྲ་སྦྲེལ་ཆ་འཕྲིན་གཞུང་དོན་ཁང་དང་། ཁུལ་ཏང་ཨུའི་དྲིལ་བསྒྲགས་པུའུ། གཙོས་གྲོང་ཁྱེར་སྲིད་གཞུང་། གྲོང་ཁྱེར་ཨུ་ཡོན་ལྷན་ཁང་གི་དྲིལ་བསྒྲགས་པུའུ་སོགས་སྡེ་ཚན་གྱི་འགན་འཁུར་མི་སྣ་བཅས་གསར་འགྱུར་ཡོངས་བསྒྲགས་ཚོགས་འདུར་ཞུགས་པ་རེད། །
རྩོམ་སྒྲིག་པ། ཀླུ་མོ་མཚོ།